**ДАНИЕЛ**

**Даниел 10-04.doc**

Материјалот за овој предмет беше оформен од белешките кои јас ги правев како студент во Christian Training Center. Тие беа надополнувани за време на годините, но без фусноти, па така изворите не се соодветно идентификувани. Моето убедување е дека повеќето материјал доаѓа од “Книгата на Даниел” од Кларенс Ларкин, публикувана од пастор Кларенс Ларкин, копирајт 1929.

Проучувањето продолжува на следната страница.

**I. Вовед**

**A. Библијата, за разлика од другите религиски пишувања, својата автентичност ја темели на автентичноста, авторитетот и инспирацијата на пророштвото**. Според Кларенс Ларкин, ни една друга религиска книга не ја предскажува иднината. Пророштво е историја напишана однапред. Во **Даниел 2:45**, Даниел овој факт го презентира пред Царот Навуходоносор. Пророците не дошле до ова разбирање преку човечко разбирање, туку како што биле поттикнати од Светиот Дух, **2 Петар 1:21**. Сепак, треба да се запомни дека ни едно пророштво не е за самостојно толкување **2 Петар 1:20**, туку треба да биде испитано во согласност со сите други предвидувања за таа тема.

**B. 5 барања во однос на вистинито пророштво:**

**1.** Мора да биде објавено пред неговото исполнување

**2.** Мора да биде повеќе отколку човечко предвидување

**3.** Мора да даде детали

**4.** Мора да помине подолго време од неговата објава, за да го попречи пророкот или некој друг заинтересиран да се обиде да го исполни.

**5.** Мора да има јасно и детално исполнување на сите специфичности.

**C. 16 детални пророштва во однос на првото Христово доаѓање кои буквално биле исполнети за време на последната година од Неговиот живот:**

**1. Захарија 11:12** Продаден за 30 парчиња сребро

**2. Псалм 41:9** Издаден од пријател

**3. Захарија 13:7** Напуштен од Своите ученици

**4. Псалм 35:11** Обвинет од лажни сведоци

**5. Исаија 53:7** Нем пред своите обвинители

**6. Исаија 53:5** Плукан и тепан

**7. Псалм 22:16** Прободени раце и нозе

**8. Псалм 22:18** Облеката поделена со жрепка

**9. Псалм 22:7-8** Исмеван од Неговите непријатели

**10. Псалм 69:21** Дадена му е жолчка и оцет

**11. Исаија 53:12** Се молел за оние кои Го убивале

**12. Псалм34:20** Немало скршена коска

**13. Исаија 53:12** Распнат со разбојници

**14. Псалм 22:1** Неговиот повик како напуштен

**15. Захарија 12:10** Прободен од страна

**16. Исаија 53:9** Погребан како богат човек

Според законот на веројатност има можност од **1 во 65.536** дека сите овие пророштва ќе бидат исполнети во еден човек. Овие пророштва биле пишувани од различни луѓе во период од 600 години, а околу ½ од нив била напишана 1000 години пред раѓањето на Христос. Сосема е јасно дека овие луѓе дејствувале под помазание на Светиот Дух.

Езекиел којшто бил современик на Даниел, го спомнува Даниел три пати: **Езекиел 14:14, 20; 28:3**. Можеби најголем доказ за автентичноста на оваа книга е изјавата дадена од Христос во неговиот говор на Маслинската гора, **Матеј 24:15** И така, кога ќе го видите гнасното опустошување, за кое зборуваше пророкот Даниел, како владее на светото место (кој чита - нека разбере!)

**D. Даниел водел потекло од семејство од повисока класа во племето Јуда.**

Тој веројатво имал царско потекло, 1:3. Најверојатно бил роден во Ерусалим. Тој е можеби единствениот лик без мана во Библијата, не сметајќи го Христос.

**E. Тој бил однесен со првата од трите групи кои биле одведени во Вавилон. Оваа група од Јуда била одведена во 4тата година од владеењето на Јоахаз.**

Во **Еремија 25:8-11** претсакажано е ропството. Види исто **2 Цар. 24 & 2 Днв. 36**

**F. Тој бил избран заедно со други тројца да биде обучуван во правилата на Халдејците со цел да работи во палатата, Даниел 1:3-4.**

**G. Неговата возраст би била меѓу 12 – 18 години.**

**H. Тој најверојатно бил добро обучен како Евреин и ги знаел своите верувања и вера во Бог.**

**1.** Тој веќе бил одлучен да апстинира 1:8.

**2.** Тој го добил најдоброто Вавилонско образование за време од 3 години, пред да биде претставен пред царот.

**I. Халдејците биле многу напредни во науката, и голема вредност им давале на астрологијата и соништата.**

**J. Објаснувањето на Даниел за сонот на Навуходоносор го поттикнало царот да го препознае Богот на Даниел и да го постави Даниел на висока политичка позиција.**

**K. После Навуходоносор, Даниел изгубил позиција како и повеќето политички водачи, кога има промена на власта.**

Кога Балшазар го превземал престолот, после некое време Даниел е повикан да го протолкува напишаното на ѕидот, со што Даниел повторно е подигнат на место на политичар, но во **5:30-31** Вавилон паѓа под Мидиците и Персијците и Балшазар бил погубен. Сепак, Даниел останал на позиција под власт на Дариј Мидиецот, како еден од тројцата главни великодостојници **6:1-3.**

**L. Оние кои ја посакувале позицијата на Даниел се уротиле против него и воспоставиле закон дека молитвата е незаконска за одреден период на време.**

Тие знаеле дека Даниел нема да го почитува законот затоа што се молел 3 пати на ден. Иако бил фрлен во јама со лавови, Бог повторно го заштитил Даниел поради неговата верност. Ова допринело до поставување на Даниел на уште повисока позиција, од која можел да влијае над царод (Кир од Персија) за да им дозволи на Израелците да се вратат во татковината.

**M. За Даниел не се знае многу повеќе, но се претпоставува дека останал во Вавилон поради својата возраст и влијание, и најверојатно таму и умрел.**

**II. ГЛАВА 1**

**A. Даниел 1:1‑2**

Во триесеттата година, четвртиот месец, петтиот ден од месецот, кога бев меѓу изгнаниците кај реката Кевар, се отворија небесата - и јас видов Божји виденија. 2 Во петтиот ден од месецот, а тоа е петтата година, откако беше заробен царот Јоаким…

**1. Еремија 25:8-11** го става времето на заробеништво околу 4тата година навладеењето на Јоахаз, додека Даниел вели дека било 3тата година. Навуходоносор тргнува во поход при крајот на 3тата година (како што забележал Даниел), но не ја постигнал својата цел дури до 9тиот месец во наредната година, како што забележал Еремија.

**2.** Во 721 год.п.н.е. 10те племиња отишле во ропство во Асирија под царот Саргон од Асирија. Дури 115 год. подоцна, 606 год.п.н.е. Јуда го започнал своето робување во Вавилон како што било предскажано од **Еремија 25:11**.

Вавилон веќе ја победил Асирија и во 605 год.п.н.е. фараонот Нехо од Египет го нападнал Вавилон, но бил поразен од Навуходоносор во битката на Кир-Херез на западниот брег на Еуфрат како што било предскажано од **Eремија 46:1-26**. Откако го победил Египет, Навуходоносор марширал против Ерусалим во 3тата година на Јоахаз (606 год.п.н.е.). За кратко време Јоахаз бил поразен и требало да биде однесен во ропство, **2 Дневник 36:5-8**, кога таткото на Навуходоносор умира. Така Навуходоносор го опљачкал храмот, го поставил Јоаким (Елијаким) за одговорен и тргнал накај дома за да го завземе престолот. После 3 години Јоаким (Елијаким) се побунува против Навуходоносор, и Бог испраќа соседни племиња од Халдеја, Сирија, Моав и Амонити да го уништат Јуда, **2 Цар. 24:1-4**. Ова продолжило за време од 5 години, сè додека Јоахаз не умрел со срамна смрт, **Еремија 22:17-19**, и неговиот син Јоаким владее 3 месеци. Навуходоносор се вратил 598 год.пр.н.е., и ја завршил работата – земал робови, ги оставил сиромашните, **2 Цар. 24:8-16**. Навуходоносор го поставил чичкото на Јоаким за цар и му го сменил името во Седекија. Девет години подоцна Навуходоносор повторно го напаѓа Ерусалим – после 2 години опсада го завзема во 587 год.пр.н.е., го уништува храмот и градот, од тогаш Еврејската нација престанала да постои сè додека не биле исполнети 70 години на ропство. Кога Навуходоносор станал цар во 606 год.пр.н.е. започналe “**времињата на неевреите**” **(Лука 21:24)**.

“Ќе паѓаат од сечилото на мечот, и ќе ги одведат во ропство меѓу сите народи; а неевреите ќе го газат Ерусалим додека не се исполнат времињата на неевреите.”

**B. Даниел 1:3-7**

**И му рече царот на Ашпеназ, началникот на дворјаните, да му доведе од синовите Израелови, од царски и кнежевски род, 4 момчиња кои немаа никаков телесен недостаток, лични за гледање и способни за секаква наука, добро воспитани, бистри, што ќе одговараат за служење во царските палати, и да ги научи халдејски јазик. 5 И определи царот секојдневна храна од царската трпеза и вино што сам го пиеше, па заповеда да ги одгледуваат три години, а потоа да се појават пред царот. 6 Меѓу нив беа од Јудините синови Даниел, Ананија, Мисаил и Азарија. 7 Тогаш началникот на дворјаните им ги смени имињата: Даниел го нарече Валтазар, Ананија - Седрах, Мисаил - Мисах и Азарија – Авденаго.**

Значење на имињата

**1.** Азарија = Господ е моја помош

**2.** Авденего = слуга на Него или Нехо (двете се исти)

**3.** Даниел = Бог е мој судија

**4.** Валтазар = на кого Вал му е наклонет

**5.** Ананија = еве го Господ

**6.** Садрах = просветлен од Богот-Сонце

**7.** Мисаил = кој е како Бог

**8.** Мисах = Кој е како Венера

Нивните имиња биле променети за да се искоренат од нивните корени и да се стават во нова средина. Кога ќе се промени името не се менува карактерот на личноста. Четирите момчиња стоеле цврсто и ги задржале своите убедувања дури и кога се соочиле со многу искушенија.

Целта била да ги направи речиси Вавилонци, и потоа да им даде авторитет да управуваат над својот народ, знаејќи дека сега ќе му бидат лојални на Вавилон, а сепак прифатени од Евреите.

**C. Даниел 1:8-17**

**Даниел науми да не се осквернува со јадењето од царската трпеза и од виното што го пиеше царот, па затоа го замоли началникот на дворјаните да не го принудува да се осквернува. 9 Бог му даде на Даниел милост и благонаклоност кај началникот на дворјаните. 10 И така, началникот на дворјаните му рече на Даниел: “Се плашам од својот господар, царот, кој лично ја определи храната и пиењето; ако ги види вашите лица послаби, отколку што се кај момчињата, вашите врсници, вие ќе го доведете во опасност мојот живот пред царот.” 11 Тогаш Даниел му рече на чуварот, кого го беше поставил над Даниел, Ананија, Мисаил и Азарија началникот на дворјаните: 12 “Обиди се со слугите свои - десет дни нека ни даваат зеленчук како храна и вода како пиење; 13 а потоа нека се јават пред тебе нашите лица и лицата на оние момчиња што се хранат од царската трпеза, па потоа постапувај со слугите свои, како што ќе мислиш да е добро.” 14 Тој ги послуша во тоа и направи таков обид со нив десет дена. 15 По десетте дена лицата нивни изгледаа поубави, а и телесно беа пополни од сите оние момчиња, што се хранеа со царските јадења. 16 Оттогаш чуварот им даваше зеленчук, наместо царската храна. 17 И им дарува Бог на четирите момчиња знаење и разбирање на секаква книга и мудрост, а на Даниел му подари уште да толкува и секакви виденија и соништа.**

Замислете колкаво било искушението да се прифати она кое царот го понудил во храна и чест. Даниел **“наумил”** да **“не се осквернува”**. Ова сè уште е најдобриот начин да се избегне грев – намисли во своето срце дека нема да биде вклучен во одредена работа.

Даниел останал тивок – не бил досаден. Тој не ги нападнал нивните верувања, туку едноставно останал цврст на своите верувања. Забележи дека Даниел бил чувствителен кон загриженоста на евнухот да не западне во неволја.

**D. Даниел 1:18-21**

Откако завршија деновите, кога царот беше заповедал да ги претстават, началникот на дворјаните ги претстави пред Навуходоносор. 19 Царот зборуваше со нив и од сите момчиња не се најде ниту едно како што беа Даниел, Ананија, Мисаил и Азарија, и потоа тие почнаа да служат пред царот. 20 И во се, за што се бараше мудрост и разбирање, и за што и да ги прашаше царот, ги најде за десетпати подобри од сите гатачи и гледачи, колку што ги имаше во целото негово царство. 21 И остана таму Даниел до првата година на царот Кир.

Како христијани и ние сме заробени во светот на Вавилон, но многумина од нас, наместо да сме пробразени, ние се обликуваме според злиот свет на денешницата. Кога правиме компромис, ние губиме сила, и наместо да сонуваме сонови и да имаме визии, ние одиме наоколу без концепт за тоа што Бог прави.

Бог го направил преобразувањето. Даниел едноставно одлучил во своето срце и Му бил послушен на Бог!

Даниел живеел одвоен живот на сред темнина. Тој не ги критикувал нивните начини, туку стоел цврсто на Божјите патишта, за работи во однос на неговиот живот.

**III. ГЛАВА 2**

**A. Даниел 2:1-16**

Во втората година од царувањето свое Навуходоносор сони сон, од кој духот му се вознемири и не можеше да спие. 2 Па заповеда царот да ги повикаат гатачите и гледачите, маѓесниците и волшебниците за да му го протолкуваат сонот. Тие дојдоа и застанаа пред царот. 3 И им рече царот: “Сонив сон и духот ми се вознемири - сакам да знам што значи тој сон.” 4 Тогаш Халдејците му рекоа на царот на арамејски јазик: “Царе, да си жив довека, кажи им го на слугите својот сон и ние ќе ти објасниме што значи тој.” 5 Одговори царот и им рече на Халдејците: “Сонот го заборавив; ако не ми го кажете сонот и што означува тој, ќе бидете исечени на парчиња, и куќите ваши ќе бидат претворени во урнатини; 6 ако, пак, ми го кажете сонот и што означува тој, од мене ќе добиете дарови, награда и голема чест; па кажете ми го сонот и што значи тој!” 7 Тие повторно одговорија и рекоа: “Царот нека им го каже на слугите својот сон и ние ќе објасниме што значи тој.” 8 Одговори царот и рече: “Гледам дека вие сакате да добиете во време, зашто гледате дека мојата одлука е неотповиклива. 9 Бидејќи не ми го кажувате сонот, вие секако имате некоја намера: се готвите да ми кажете лага и измама, додека мине времето; но кажете ми го сонот и тогаш ќе знам дека вие можете да ми објасните и што значи тој.” 10 Халдејците му одговорија на царот и рекоа: “На земјата нема човек што може да му го открие на царот сонот, и затоа ниеден цар, колку и да е голем и силен, не побарал нешто слично од ниеден маѓесник, гледач или волшебник; 11 сонот, што го бара царот, е толку тежок, што никој друг не може да му го открие на царот, освен боговите, кои не живеат со смртниците.” 12 Царот се разгневи и збесна многу поради тој одговор, па заповеда да ги истребат сите вавилонски советници. 13 Кога излезе таа заповед да се убиваат советниците, го побараа Даниел и другарите негови за да ги убијат. 14 Тогаш Даниел се обрати со претпазливост и мудрост кон Ариох, началникот на царските телохранители, кој беше излезен да ги убива вавилонските советници, 15 и го праша Ариох: “Зошто таква страшна заповед од царот?” Тогаш Ариох му ја објасни на Даниел целата случка. 16 Даниел појде кај царот и измоли да му даде време за да му го каже на царот толкувањето на сонот

Бог го избрал Навуходоносор за да владее со Вавилон, иако најверојатно тој немал никакво познавање за тој факт сè додека тоа не му било откриено преку Даниел, **Ерм. 27:4-8.** Стх. 7 од Еремија 27 се однесува на синот на Навуходоносор, кој е Злиот Меродах. Синот на Злиот Меродах е Небонидус во чие време Вавилон паднал во рацете на Царевите на Миди-Персија (Дарие и Кир), тогаш кога Небонидус го оставил својот син Балшазар да командува додека тој бил отсутен.

Навуходоносор го презел престолот после смртта на неговиот татко Набополасер во 605 год.пр.н.е. Навуходоносор бил многу горделив, и сметал дека тој самиот е заслужен за грандиозноста на Вавилон, **Дан. 4:29-30**. Неговиот сон бил откривање дека неговата големина не била ништо одвоено од Бог, и дека сè што тој има набрзо ќе помине (исчезне).

**1.** Маѓесници = практикуваат празноверија и церемонии.

**2.** Астролози = се преправаат дека ја предскажуваат иднината преку ѕвездите.

**3.** Гатачи = се преправаат дека комуницираат со мртвите.

**4.** Халдејци = секта на филозофи кои посебно ја проучувале науката. Даниел и неговите пријатели биле доделени на оваа група.

Овие луѓе биле навикнати царот со нив да ги споделува своите сонови, за кои подоцна тие давале амбициозни одговори или толкувања кои на крајот би излегле вистина без разлика што и да се случело.

Барањето од царот покажало какви всушност навистина биле, измамници. Според нивното лично сведоштво, тие не знаеле никој освен боговите, кој би можел да одговори на барањето на царот.

Забележи ја верата на Даниел. Тој не побарал било каква информација, но побарал да му се даде време да се моли пред да му одговори на царот.

**B. Даниел 2:17-23**

**Даниел отиде дома и им ја кажа работата на своите другари Ананија, Мисаил и Азарија, 18 за да измолат милост од Небесниот Бог за таа тајна, па Даниел и другарите негови да не загинат заедно со другите вавилонски советници. 19 и тогаш тајната му беше откриена на Даниел во ноќно видение, и Даниел Го благослови Небесниот Бог. 20 И рече тогаш Даниел: “Нека е благословено името на Господ од века и довека, зашто во Него има мудрост и сила. 21 Тој ги контролира времињата и годините, соборува цареви и поставува цареви, дава мудрост на мудри и знаење на разумни. 22 Тој открива што е длабоко и сокриено, знае што има во темнината и светлината живее со Него. 23 Те прославувам и величам, Боже на татковците мои, затоа што ми даде мудрост и сила и ми го откри она, за што Те молевме; зашто Ти ни го откри сонот на царот.”**

Заедничка молитва – четворицата мажи биле обединети во молитва цела ноќ – додека не добиле мир. Потоа Бог, во визија, на Даниел му го открил сонот и неговото значење. Даниел не отрчал веднаш да му каже на царот, туку побрзал да му даде слава на Бог.

**C. Даниел 2:24-30**

**Потоа Даниел отиде кај Ариох, кому царот му беше заповедал да ги убие вавилонските советници, влезе и му рече: “Не убивајте ги вавилонските советници; одведи ме кај царот и јас ќе му откријам што значи сонот.” 25 Тогаш Ариох веднаш го одведе Даниел кај царот и му рече: “Меѓу заробените синови на Јуда најдов човек кој може да му открие на царот што значи сонот.” 26 Царот му рече на Даниел, кој беше преименуван во Валтазар: “Можеш ли да ми го кажеш сонот што го видов и што значи тој?” 27 Даниел му одговори на царот и рече: “Тајната за која царот прашува не можат да му ја откријат на царот ни мудреците, ни маѓесниците, ни јасновидците, ни гледачите. 28 Но на небесата има Бог, Кој открива тајни; и Тој ќе му открие на царот Навуходоносор сè што ќе се збидне во последните денови. 29 Ти царе, на леглото свое размислуваше за она што ќе се случи во иднина, и Оној Кој отркива тајни, ти покажа што ќе се случи. 30 А мене таа тајна ми се откри не затоа што сум помудар од сите живи, туку за да му биде откриена на царот смислата, и за да ги разбереш мислите што ти дојдоа во срцето.**

Првото барање на Даниел било “не убивај ги вавилонските мудреци”. Злите се често благословени поради присуството на праведните:

**1.** Домот на Потифар заради Јосиф, Бит. 39:5

**2.** Содом ќе бил поштеден заради 10 праведници.

**3.** Во моментот светот е поштеден од суд поради праведните.

Даниел не си припишал слава поради разбирањето. Бог сака на царот да му ја открие иднината на неговото царство и после него.

**D. Даниел 2:31-45**

Твоето видение, царе, беше вакво; ете, некаков си голем, огромен лик, стоеше пред тебе во голема светлина, и изгледот му беше страшен. 32 Главата на тој лик му беше од чисто злато, градите и рацете од сребро, додека стомакот и бедрата негови беа бакарни. 33 Потколениците железни, а нозете делумно железни, делумно глинени. 34 Додека го гледаше, еден камен се откачи од планината сам, удри во идолот, во неговите железно глинени нозе и го скрши. 35 Тогаш заедно се се раздроби: железото, глината, бакарот, среброто и златото станаа како прав на летно гумно; ветрот ги однесе, и трага од нив не остана, а каменот што го разби идолот стана голема планина и ја исполни целата земја. 36 Ете, тоа е сонот, а сега да кажам пред царот и што означува тој. 37 Ти царе, цар над царевите, кому небесниот Бог му подарил царства, власт сила и слава, 38 и во рацете твои ти ги предал сите човечки синови, каде и да живеат тие, сите ѕверови земни и птици небески и те поставил за господар над сите нив, - ти си таа златна глава. 39 По тебе ќе се крене друго царство, послабо од твоето, а и трето царство, бакарно, ќе владее над целата земја. 40 А четвртото царство ќе биде цврсто како железо; зашто како што железото троши и дроби се, така и тоа ќе дроби и ќе уништува. 41 А тоа што си ги видел - нозете и прстите на нозете направени делумно од грнчарска глина и делумно од железо, тоа царство ќе биде разделено и во него ќе остане само нешто од цврстината на железото, бидејќи си видел железо, измешано со грнчарска глина. 42 И како што прстите на нозете беа делумно од железо, а делумно од глина, така и царството ќе биде делум силно, а делум слабо. 43 А она, пак, што си видел железо, измешано со грнчарска глина, тоа значи дека царевите на тоа царство ќе се обидат да се соединат преку мешани бракови меѓу себе, но нема да се слеат едно со друго, како што железото не се меша со глината. 44 И во деновите на тие царства небесниот Бог ќе подигне царство кое нема да се разруши никогаш, а тоа царство нема да биде предадено на друг народ; тоа ќе ги победи и разруши сите царства, а само тоа ќе остане вечно. 45 Како што виде еден камен сам падна од планината и го раздроби железото, бакарот, глината, среброто и златото. Великиот Бог му даде на царот да разбере што ќе се случи во иднина. И верен е тој сон и точно е неговото толкување!”

Замислете како се чувствувал Навуходоносор кога дознал дека ќе падне преку послаби од себе.

**“Времињата на незнабошците”** не се наоѓа во книгата на Даниел. Тоа била изјава дадена од Исус на Маслинската гора, во однос на уништувањето на Ерусалим во 70 год., **Лука 21:24**. Некои сметаат дека ова се однесува на периодот кога Израел ќе нема цар, **Осија 3:4-5**, кое започнува со заробувањето на Даниел и завршува со второто Христово доаѓање. Второто мислење е дека се однесува на времето кога Израел е прогонуван од незанабожечки народи. Ако ова мислење е исправно тогаш би почнало пред времето на Даниел, затоа што Египет и Асирија (незнабожечки народи) го прогонувале Израел пред Вавилон.

Изразот **“потполноста на незнабошците”** користен од Павле во **Рим. 11:25** се однесува на луѓето кои доаѓаат при Христос за време на диспензацијата на милост. Кога последниот светец ќе се новороди, потполноста на незнабошците ќе биде исполнета.

Вредноста на металите се намалува од главата накај стапалата, претставувајќи го распадот на “времето на незнабошците.”

**E. 4 ГОЛЕМИ ИМПЕРИИ + КАМЕНОТО ЦАРСТВО**

**1. Вавилон**

* Царевите кои ќе ги испитаме се: Навуходоносор, Злиот Меродах, Нериглисар, Лаборосорчед, Набонидус и Белшазар.
* Навуходоносор владеел 44 години и умрел во 561 год.пр.н.е.
* Наследен бил од неговиот син “Злиот Меродах” кој бил убиен од неговиот зет, Нериглисар, после 2 години владеење.
* Нериглисар владеел 4 години и бил убиен во битка.
* Неговиот син, Лаборосорчед, имбецилно дете, станал цар, но после 9 месеци владеење бил претепан до смрт.
* Набонидус, друг зет на Навуходоносор, кој се оженил со вдовицата на Нериглисар, седел на престолот 17 години. Додека тој бил на војно поле со војската, го оставил својот син Белшазар да владее како “втор владетел”.
* Белшазар го поставил Даниел за “трет владетел”. Белшазар бил одговорен за Вавилон кога Дарие, Мидиецот, го презел царството и го убил Белшазар, **Даниел 5:30-31**. Ова довело до пропаѓање на Вавилонската Империја.

**2. Миди-Персиска Империја**

Во **Дан. 8:20**, двата рога на овенот соодветствуваат со 2 царства, а двете раце на кипот во глава 2, левата рака – Мидиан, десната рака – Персија, појаката од двете.

Миди-Персија (преставено со двете сребрени раце на кипот) била инфериорна во споредба со Вавилон (златната глава на кипот), иако Кир (царот на Персија) завзел многу повеќе земја, имал далеку помалку богатство.

За Кир се зборувало во Писмата 175 години пред да го завземе Вавилон, **Исаија 44:28 и 45:1-2.** Кир бил предодреден:

**a.** Да го победи Вавилон

**b.** Да издаде декрет за прекин на Вавилонското ропство во 536 год.пр.н.е., да дозволи враќање на Евреите и обнова на Храмот во 530 год.пр.н.е.

Според Исаија, Кир требало да го завземе Вавилон. **Дан. 5:31** вели дека Дарие Мидиецот бил одговорен за медианската војска која го завзела Вавилон, но го направил тоа под авторитет на Кир царот на Персија.

Овој Дарие не е ист со Дарие од Персија (Дарие III Кодоманус, последниот од долгата лоза на Персиски цареви) кој бил поразен од Александар Велики, царот на Македонија. Таткото на Кир, Камбисес I, бил цар на Персија до својата смрт во 536 год.пр.н.е. со што Кир станал единствен монарх над Персија и Мидиа заради тоа што и Дарие Мидиецот исто така умрел.

**ЦАРЕВИ ОД МИДИА**

* Коаксарес
* Ахасуерус Мидиецот од **Дан. 9:1**.
* Дарие Мидиецот кој бил син на Ахасуерус и го победил Вавилон под Кир. Тој бил поставен за гувернер (цар) над Вавилон за време од 2 години. Познат е и како Астиагес и Гобриас. После него Мидиан бил преземен од Персија иако често се нарекува и Миди-Персиска Империја.

**ЦАРЕВИ НА ПЕРСИЈА**

* Камбисес I – татко на Кир
* Кир е препознаен како основач на Персиската империја затоа што тој бил оној кој ја проширир територијата и го внел Мидиа во империјата.
* Камбисес II 530 – 522 год.пр.н.е. син на Кир
* Псеудо Смердис 522 год.пр.н.е. син на Камбисес II владеел 10 месеци. Тој го узурпирал престолот пред неговиот постар брат Дарие I да се зацари.
* Дарие I 522 – 486 год.пр.н.е. син на постариот брат на Смердис, Камбисес II.
* Ксеркс 485 – 465 год.пр.н.е. син на Дарие I.
* Артаксеркс I Лонгиманус 464 – 423 год.пр.н.е.
* Дарие II 423 – 404 год.пр.н.е.
* Артаксеркс II Мнемон 404 – 359 год.пр.н.е.
* Артаксеркс III Очус 359 -338 год.пр.н.е.
* Арсес 338 – 335 год.пр.н.е.
* Дарие III 335 – 331 год.пр.н.е бил поразен од Александар Велики од Македонија.

**3. Македонската Империја**

**Дан. 8:21,** Македонија е козелот кој го уништува овенот. Македонската империја била со краток век, само 8 години, под водство на Александар, до неговата смрт од маларија во 323 год.пр.н.е. на возраст од 33 години. Неговото царство било поделено на 4 дела од страна на неговите генерали. Тие станале кралствата на Тракија, Македонија, Сирија и Египет. Сите овие една по една станале дел од Рим. Египет бил завземен последен во 30 год.пр.н.е.

Кипот започнува со глава од злато која го представува Вавилон. Додека се спуштаме надолу по кипот металот е со помала вредност. Второто големо царство било Миди-Персија представено со двете сребрени раце. Понатаму е Македонија претставена со стомакот од бронза.

**4. Римската империја Дан. 2:40-45**

Четвртата империја, Римската, не е дадена по име во книгата на Даниел, но укажува на неа. Во визијата на Даниел за **“Седумдесет седмици” 9:25-27 (види подолу)**, ние читаме дека по **“сечењето на”** (распнувањето) на **“Принцот Месија”** (Христос), Ерусалим и Храмот ќе бидат уништени од **НАРОД**, од кој подоцна ќе излезе “Принц”, кого ќе го видиме како **АНТИХРИСТ**. Сега знаеме дека Ерусалим и Храмот биле уништени од Римјаните во 70 год., и дека Антихристот треба да биде последниот владетел на Римската Империја, и Антихристот е **“малиот рог”** на **“четвртиот див ѕвер”**, (**Дан. 7:1-8**) што се совпаѓа со “железото” на кипот, и така заклучуваме дека четвртата империја е “Рим”.

**Дан. 9:25-27** И така, знај и разбери: од времето кога излезе законот за обновување на Ерусалим, до доаѓањето на Помазаникот Божји се седум седмици\*. Потоа ќе биде обновен Ерусалим со улици и ѕидини, и ќе опстои шеесет и две седмици; а тоа ќе биде тешко време. 26 И по шеесет и двете седмици Помазаникот ќе биде предаден на смрт неправедно а градот и светилиштето ќе бидат разрушени од народот на водачот што ќе дојде, и крајот ќе му биде како од поплава, и до крајот на војната ќе има опустошување. 27 И во една седмица ќе склопи завет со мнозина, а во половината на седмицата ќе престанат жртвата и приносот, а на врвот од светилиштето ќе биде поставен Гнасниот Пустошник\*, се додека предопределената пустош не го собори Пустошникот.”

Нозете се речиси половина од кипот што ни покажува дека Рим ќе опстане како царство најдолго од сите, но ќе се подели на 2 дела. Ова исто така знаеме дека е вистина, затоа што Римската Империја се поделила, во 364 год., на “Источен дел” со Константинопол како главен град и “Западен дел” со Рим како главен град. Римската империја во својата видлива форма ќе се обнови, а кога ќе се обнови во својата последна форма ќе се состои од “Десет федерални царства”, кои се представени со “десетте прсти на нозете” на кипот, на чие чело ќе биде последниот Римски император и незнабожечки владетел, Антихристот.

**5. Каменото Царство**

Дејствувањето на каменот е осуда, а не благодат. Тоа не претставува Духовно царство, туку е воспоставување на надворешно видливо земно царство. Каменот е Христос. Види исто така: **Мат. 21:42-44:**

Исус им рече: “Зар не сте прочитале никогаш во Писмата: 'Каменот што го отфрлија ѕидарите, стана темелен камен. Од Господ е тоа, и чудесно е во нашите очи?” 43 Затоа ви велам дека ќе ви биде одземено Божјото царство и ќе му биде дадено на народ, кој ќе ги донесува плодовите на Царството! 44 И кој ќе падне врз тој камен - ќе се распарчи, а врз кого ќе падне тој - ќе го смачка.”

Сега ќе забележиме во нашето проучување на “четирите диви ѕвера” од визијата на Даниел, **Дан. 7:2-8**, дека “дивите ѕверови” кореспондираат со металите од кипот. Па така, “златото” кореспондира со “лавот” **(Дан. 7:4)**, “среброто” кореспондира со “мечката” **(Дан. 7:5),** “бронзата” кореспондира со “леопардот” **(Дан. 7:6),** а “железото” со “четвртиот ѕвер” **(Дан. 7:7).**

**Дан. 7:2-8**: Даниел велеше вака: Видов во ноќното свое видение, а таму, четири небесни ветра го брануваа Големото Море, 3 и четири големи ѕвера излегоа од морето, секој поинаков од другиот. 4 Првиот беше како лав, но со крилја орлови: додека гледав, му ги искубаа крилјата и потоа беше кренат од земјата, се исправи на нозете како човек и му се даде човечко срце. 5 И ете, уште еден ѕвер, втор, сличен на мечка, стоеше од едната страна и имаше три ребра во устата негова, меѓу забите; нему му беше речено ова: стани и јади многу месо! 6 Потоа видов, пак, уште еден ѕвер, како леопард: на грбот имаше четири крилја од птица, и четири глави имаше тој ѕвер, и му беше дадена власт. 7 Потоа видов од ноќните виденија и ете, четврти ѕвер, страшен и ужасен и многу силен; имаше големи железни заби; тој јадеше и здробуваше, а остатоците ги газеше со нозете; тој се разликуваше од сите претходни ѕверови, и имаше десет рогови. 8 Ги гледав тие рогови, и ете, меѓу нив се појави уште еден мал рог, а три од првите рогови беа од корен истргнати пред него; на тој рог имаше очи, како човечки очи, и уста што горделиво се фали.

Во Јовановиот опис на **“ѕверот”** кој излегува од морето, **Откровение 13:1-2**, што е слика за последната фаза на обновување на Римската Империја, ние гледаме дека “ѕверот” е “композитен ѕвер”, составен од тело како “леопард”, со стапала како “мечка”, со уста како “лав”, а “четвртиот див ѕвер” е всушност целиот “композитен ѕвер”. Сега гледаме дека обновената Римска империја ќе биде композитна Империја, составена од “лав” (Вавилон), “мечка” (Миди-Персија), “леопард” (Македонија), и самиот ѕвер (Рим). Затоа што кај Јовановиот ѕвер телото е најголемо, се смета дека последната фаза на Римската Империја ќе биде во најголема мера Македонија. (просторот на старата Империја, не денешна Македонија)

**Отк. 13:1-2:** А јас застанав на песокта од морскиот брег. И видов ѕвер како излегува од морето, кој имаше десет рогови и седум глави, а на неговите рогови десет круни и на неговите глави богохулни имиња. 2 Ѕверот што го видов беше како леопард, нозете му беа како на мечка, а устата како на лав. А змевот му ја даде својата сила, својот престол и голема власт

**F. Даниел 2:46-49**

**Тогаш царот Навуходоносор падна ничкум и се поклони пред Даниел, па заповеда да му донесат дарови и благопријатни кадива; 47 и му рече царот на Даниел: “Навистина вашиот Бог е Бог над боговите и Господар на царевите, Кој открива тајни, штом ти можеше да ја откриеш оваа тајна!” 48 Тогаш царот го возвиши Даниел, му даде многу големи дарови и го постави над целата област вавилонска, како главен началник над сите вавилонски советници. 49 На молба на Даниел, царот ги постави Седрах, Мисах и Авденаго над работите од земјата вавилонска, а Даниел остана во царскиот двор.**

Забележи го одговорот на царот и како тоа сведочи за тројството:

“Твојот Бог е Бог над боговите” (Таткото)

“Господ над царевите” (Синот)

“Оној кој открива Тајни” (Светиот Дух)

**IV. ГЛАВА 3**

**A. Даниел 3:1**

**Царот Навуходоносор направи златен идол, висок шеесет лакти, шест лакти широк, и го постави во полето Дура, во областа вавилонска.**

**1.** Сега е 23 години после сонот на Навуходоносор за “кипот со златната глава”. Па така, овој златен кип немал многу поврзаност со тој сон. Навуходоносор најверојатно сакал да се возвиси себе си како што тоа го правеле фараоните во Египет, кои ги имале своите лица издлабени во тврди карпи.

**2. “Полето Дура”** најверојатно било одбрано поради 2 причини:

**a.** Овде кипот немало да биде засенет од другите големи градби во Вавилон.

**b.** Цел на Навуходоносор била да воспостави “државна религија” за да ја обедини својата империја, па затоа му требал еден централен кип.

Бил 60 латки висок и најверојатно бил поставен на подлога за да може да се види од секое место во полето Дура. Забележи го бројот 6 кој е број на човекот, и ја покажува човечката нецелосност. Човекот бил создаден на 6тиот ден и дадени му се 6 дена да работи. Исто така бројот 6 нè потсетува на бројот на ѕверот 666.

**Отк. 13:18:** За ова е потребна мудрост. Кој има разбирање нека го пресмета бројот на ѕверот, зашто тоа е број на човек, а неговиот број е шестотини шеесет и шест

Кипот кој е изграден овде од Навуходоносор е предслика за кипот за кој лажниот пророк ќе им нареди на луѓето да го направат за Антихристот **(Отк. 13:14).**

Броевите во Библијата често имаат духовно значење, како на пример:

3 = тројство

4 = земја

5 = благодат

6 = човек

7 = совршенство

10 = поделба

**B. Даниел 3:2-3**

**И нареди царот Навуходоносор да се соберат сите локални управители, намесници, војводи, врховни судии, ризничари, законодавци, судии и сите обласни управители да дојдат на свеченото откривање на идолот што го беше поставил царот Навуходоносор. 3 И се собраа локалните управители, намесниците, воените началници, врховните судии, ризничарите, правниците, судиите и сите обласни управители за откривање на идолот кој царот Навуходоносор го беше поставил, и застанаа пред идолот што го беше подигнал Навуходоносор.**

Ова била грандиозна церемонија на која сите народи кои биле под власта на Навуходоносор испратиле претставници.

**C. Даниел 3:4-7**

**Тогаш гласникот високо извика: “Ви се објавува вам народи, племиња и јазици- 5 штом ќе го чуете звукот на трубата, од свирката, од цитрата, од харфата и од пеењето, како и од секакви свирки, паднете ничкум и поклонете му се на златниот идол што го постави царот Навуходоносор; 6 а оној што нема да падне на колена и не се поклони, веднаш ќе биде фрлен во вжарена печка.” 7 Затоа, кога го чуја звукот од трубата, од свирката, од харфата и од другите свирки, паднаа на колена сите народи, племиња и јазици и му се поклонија на златниот идол што го беше поставил царот Навуходоносор.**

Ако ги имаме во предвид различните јазици, обичаи и др. на тие народи, “државна религија” би имала јак ефект на обединување. Овде имаме идолопоклонство и нетолеранција спакувани во еден пакет. Обожувај го кипот или умри во печката. Денес има силни движења кои се стремат кон создавање на “една светска религија”, што ќе се случи за време на големите маки. Обвинувањата кои биле изнесени против 3 еврејски момчиња било највероајтно дело на оние кои биле љубоморни на нивните позиции и авторитет.

И апостол Павле поднесувал обвиненија против христијаните пред да се обрати **Дела 22:3-5**, а после самиот стана прогонуван **(Дела глава 23, 24, 25).** Верниците денес треба да очекуваат прогонство и маки во светот. Тоа ќе се зголеми колку што времето наближува. **(Отк. 6:9-11).**

**D. Даниел 3:8-18**

**Во тоа исто време дојдоа некои од Халдејците и ги наклеветија Јудејците. 9 Тие му рекоа на царот Навуходоносор: “Царе, жив да си довека! 10 Ти царе, даде заповед секој човек што ќе го чуе гласот од трубата, свирката, цитрата, харфата и од сите свирки да падне на колена и да му се поклони на златниот идол; 11 а оној што нема да падне и нема да му се поклони, тој треба да биде фрлен во вжарена печка. 12 Но има луѓе Јудејци што си ги поставил над работите на земјата вавилонска - Седрах, Мисах и Авденаго; тие луѓе не се покорија на твојата заповед, царе, на твоите богови не им служат и на златниот идол што го постави не му се поклонија.” 13 Тогаш царот Навуходоносор во гнев и јарост заповеда да ги доведат Седрах, Мисах и Авденаго; и ги доведоа тие луѓе пред царот. 14 Навуходоносор им рече: “Вие, Седрах, Мисах и Авденаго, умислено ли не им служите на моите богови, и на златниот идол, што го поставив, не му се поклонивте? 15 Отсега, ако сте спремни, штом ќе го чуете звукот на трубата, свирката, цитрата, харфата, пеењето и од сите други свирки, паднете на колена и поклонете му се на идолот што го направив јас; ако не се поклоните, веднаш ќе бидете фрлени во вжарена печка и тогаш кој бог ќе ве избави од раката моја?” 16 Одговорија Седрах, Мисах и Авденаго и му рекоа на царот Навуходоносор: “Нема потреба да ти одговориме на тоа. 17 Нашиот Бог, Кому Му служиме, е силен да не спаси од вжарената печка, па и од твојата рака, царе ќе не избави. 18 Ако пак и не се случи тоа, извесно нека ти е, царе, дека нема да им служиме на твоите богови и на златниот идол што си го поставил, нема да му се поклониме.”**

На почетокот на Навуходоносор не му се верувало дека овие момчиња ќе се спротивстават на неговиот авторитет. Наговата гордост била на највисоко ниво кога ги прашал кој е тој Бог кој ќе ги избави од неговите раце. Наговиот начин на однесување се променил во последните 23 години, од времето кога го признал Богот на Даниел како “Бог над боговите”. Во тие 23 години Навуходоносор го завзел Ерусалим по втор пат во 598 год.пр.н.е. и заробил голем дел од народот, а потоа и по трет пат во 597 год.пр.н.е. уништувајќи го градот и храмот. Ориенталните монарси сметале дека нивните победи се победи на нивните богови над боговите на поразените. Откако го уништил храмот на Јехова, за него значело дека богот “Марода” е највозвишен. Трите момчиња имале дух на маченици и **“не се плашеа за своите животи”**, и во нивните срца единствена цел им била да останат верни дури до смрт.

**E. Даниел 3:19-30**

**Тогаш царот Навуходоносор се исполни со јарост и лицето негово се намурти против Седрах, Мисах и Авденаго, па заповеда да запалат печка седумпати посилна отколку што обично ја угоруваа; 20 и им заповеда на најсилните луѓе од војската своја да ги врзат Седрах, Мисах и Авденаго и да ги фрлат во вжарената печка. 21 Тогаш тие луѓе беа врзани облечени во своите облеки, со капи на главата и со другите алишта и беа фрлени во печката огнена што гореше. 22 Бидејќи царската заповед беше строга, и печката вжарена необично многу, пламенот од огнот ги умртви луѓето што ги фрлија Седрах, Мисах и Авденаго. 23 А тројцата - Седрах, Мисах и Авденаго - паднаа во вжарената печка врзани. 24 Одеднаш, царот Навуходоносор се стаписа, се крена на нозе и им рече на големците свои: “Нели беа тројца врзани што ги фрливме во огнот?” Тие му одговорија на царот: “Навистина така беше, царе!” 25 На тоа тој рече: “Еве јас гледам четворица, како одат неврзани среде огнот и ништо не им се случува; и четвртиот личи на ангел.” 26 Тогаш Навуходоносор се приближи до отворот на распалената печка со оган и рече: “Седраху, Мисаху и Авденаго, слуги на севишниот Бог, излезете и дојдете.” Тогаш Седрах, Мисах и Авденаго излегоа од огнот, 27 и штом се собраа локалните управители, намесниците, воените началници и советниците на царот, видоа дека огнот немал никаква сила врз телата на тие луѓе, дури и косата на главата не им беше опржена, а и облеките нивни не им беа изгорени, па дури и мирис на изгорено немаше на нив.**

**28 Тогаш Навуходоносор рече: “Нека е благословен Бог на Седрах, Мисах и Авденаго, Кој го испрати Својот ангел и ги избави слугите Свои што се надеваа на Него и не ја послушаа царската заповед, па ги предадоа телата свои на огнот за да не служат и да не се поклонат на друг бог, освен на својот Бог! 29 И еве, јас давам заповед, ако некој од народите, племињата и јазиците изговори хула против Бога на Седрах, Мисах и Авденаго, да се исече на парчиња и куќата да му се претвори во урнатини, зашто нема друг Бог, Кој може така да избавува.” 30 Тогаш царот ги возвиси Седрах, Мисах и Авденаго во земјата вавилонска.**

Седумкратното зголемување на топлината на печката го направило чудото уште поголемо. Забележете дека **јажињата со кои биле врзани, изгореле, но** не и нивните алишта. Тие дури и не мирисале на палевина, **Исаија 43:2**. Навуходоносор е повторно потсетен на моќниот Бог на Евреите.

Навуходоносор го прекинал обожувањето на златниот кип. Ова е ставот на толеранција кој Бог го очекува од сите незнабожечки народи, и народите ќе бидат судени врз основа на тоа (Мат. 25:31-46).

**Даниел 3:31-33**

**“Царот Навуходоносор до сите народи, племиња и јазици што живеат на земјата - мирот да ви се умножи! 32 Угодно ми е да ве известам за знаците и чудесата кои Севишниот Бог ги изврши над мене. 33 Колку се големи знаците Негови и колку се силни чудесата Негови! Царството Негово е царство вечно, и владеењето Негово - од род во род.”**

Овој дел (кој завршува со крајот на четвртата глава) е “Државен документ на Вавилон” или “Известување” од Навуходоносор, до целиот свет. Бил објавен 562 год.пр.н.е. , годината кога се опоравува од своето безумие, една година пред да умри, 561 год.пр.н.е.

Тој документ требало да биде исповедање на неговите гревови и објавување на неговата нова вера во “Највозвишениот”. Зборовите **“мирот да ви се умножи”** се зборови на христијанин. Забележи ја промената на тонот за разлика од претходните изјави.

**V. ГЛАВА 4**

**A. Даниел 4:1-4**

**Јас, Навуходоносор, бев спокоен во својот дом и живеев во изобилие и задоволство поради моите достигања. 2 Но видов сон што ме уплаши и виденијата ме смутија. 3 Па дадов заповед да ги доведат кај мене сите советници вавилонски за да ми кажат што означува сонот. 4 Тогаш дојдоа јасновидците, маѓесниците, волшебниците и гледачите и јас им го кажав сонот, но тие не можеа да ми објаснат што значи.**

Навуходоносор се одмарал во својата палата, без било какви грижи, грижејќи се единствено за своите себични потреби, без загриженост за оние кои живееле во мизерија надвор од ѕидовите на палатат. Но сега го мачи друг сон. Овој пат тој се сеќава на сонот, но неговите “мудреци” не можат да му го кажат значењето. Се сеќаваш во 2:4 мудреците бараа царот да им го каже сонот и дека тогаш ќе знаат како со сигурност да го протолкуваат. Сега тој го прави токму тоа, а тие сè уште не можат да му дадат одговор. Повторно, Даниел е повикан и сонот му е протолкуван.

**B. Даниел 4:5-15**

**Последен влезе кај мене Даниел, чие име беше Валтазар - според името на мојот бог, и во кого е духот на Бога Светецот; нему му го кажав сонот. 6 Валтазаре, глава на мудреците, знам дека е во тебе духот на Бога Светецот и дека никаква тајна тебе не ти претставува тешкотија; објасни ми го видението на мојот сон што го видов и што значи. 7 А виденијата на мојата глава врз леглото мое беа вакви: видов, ете, во средината на земјата дрво многу високо. 8 Дрвото порасна и се зацврсти, а височината негова достигаше до небото, и се гледаше од сите краишта на целата земја. 9 Лисјата негови - многу убави, и плодовите на него - многубројни, и храна на него имаше за сите; под него наоѓаа сенка ѕверовите полски, а по гранките негови си правеа гнезда птиците небески и од него се хранеше секое суштество. 10 И додека размислував за виденијата врз леглото мое, ете, од небесата слезе ангел, буден како стражар. 11 Откако извика високо, тој рече: ,Исечете го тоа дрво, искастрете ги гранките негови, истресете ги лисјата од него и расфрлете ги плодовите негови; нека избегаат ѕверовите од под него и птиците од под гранките негови; 12 но коренот оставете го во земјата, со вериги железни и бакарни околу него, меѓу полската трева врз него нека паѓа росата небеска и со животните нека се дружи. 13 Срцето човечко ќе му се одземе и ќе му се даде срце ѕверско и така ќе мине седум години. 14 По заповед на будните како стражари ангели така е определено за да знаат живите дека Севишниот владее над човечките царства и ги дава кому сака и ги поставува над нив најпонизните луѓе!’**

Навуходоносор, додека се прашувал што значи визијата за дрвото, видел како од небото слегува “стражар или Светец” од “местото на стражарите” и дека било дадено како “декрет” (наредба) од судницата во која се разгледувал случајот на Навуходоносор. Пресудата била дека тој ќе биде осуден да живее како “ѕвер” за време од 7 години. Целта била да им покаже на жителите на земјата дека **“Севишниот владее над човечките царства и ги дава кому сака”. Ефш. 6:11-12** не потсетува дека не се бориме против крв и месо. Изгледе дека овој суд има одговорност за злите сили на небесата и на земјата.

Ние треба да ги одржиме нашите срца во понизна покорност пред Бог. Да останеме на нашите колена со отворени раце и со прославување, дозволувајќи му на Бог да не одмазди, додека се молиме за оние кои ни погрешиле.

Тоа што го вознемирува Навуходоносор е тоа што **“Стражарот”** го менува тонот од **“тоа”** на личност **“тој”**.

**C. Даниел 4:15‑23**

**Таков сон видов јас, царот Навуходоносор; а ти Валтазаре, кажи што означува сонот, бидејќи никој од мудреците во моето царство не може да објасни што значи тој, а ти можеш, зашто во тебе е духот на Бога светецот.” Тогаш Даниел, наречен Валтазар, остана занесен околу еден час и мислите негови му беа збркани. Царот прв почна да зборува и рече: “Валтазаре, да не те вознемирува овој сон и значењето негово.” Валтазар одговори и рече: “Господаре мој, овој сон нека биде за твоите завидливци, а значењето негово за твоите непријатели. 17 Дрвото што си го видел кое беше големо и цврсто, и со височината достигало до небесата и се гледало по целата земја, 18 на кое имало прекрасни лисја и многу плодови и храна за сите, под кое живееле полски ѕверови и во чии гранки виеле гнезда птици небески, 19 тоа си ти царе што си се возвеличил и укрепил, и величието твое пораснало и достигнало до небесата, а власта твоја - до краиштата на земјата. 20 А тоа што царот го видел ангелот буден како стражар, кој слегнал од небесата и рекол: - исечете го дрвото и уништете го, но главниот корен оставете го во земјата во вериги железни и бакарни меѓу полската трева; да го наквасува небеската роса и да биде заедно со полските ѕверови, додека не изминат над него седумте години, 21 еве што значи тоа царе, и ова е решението на Севишниот што ќе го постигне мојот господар царот: 22 тебе ќе те одведат од луѓето и ти ќе живееш со ѕверовите полски, со трева ќе те хранат како вол, небеска роса ќе те наквасува и седумте години ќе минат преку тебе, се додека не разбереш дека Севишниот владее над човечките царства и ги дава кому сака. 23 А тоа што е заповедано да остане главниот корен на дрвото, тоа значи дека твоето царство ќе ти биде вратено, кога ќе разбереш дека Бог владее со целиот свет**

Кога Даниел го слушнал сонот останал занемен 1 час, вознемирен како да му ја пренесе на царот оваа непријатна вест. Кога му била понудена сигурност, Даниел го подготвува царот велејќи дека посакува толкувањето да се однесува на непријателите на царот, наместо на Навуходоносор. Забележи во стих 24 дека царството ќе му биде вратено на царот откако ќе дознае дека Бог владее со сите царства.

**D. Даниел 4:24**

**Затоа, царе, нека ти биде благоугоден мојот совет: искупи се за гревовите свои со правда, и за беззаконијата твои - со милосрдие спрема бедните; ете со тоа може да се продолжи твојот напредрк.**

Откако му го дал значењето, Даниел го охрабрува царот да се покае за своите грешни патишта.

**E. Даниел 4:25‑30**

**Сето тоа се збидна со царот Навуходоносор. 26 Откако минаа дванаесет месеци, одејќи по царските дворци во Вавилон, 27 царот рече: “Зар не е величествен овој Вавилон, што го изградив како дом на царството со силата на мојата моќ и за слава на моето величие?!” 28 Уште му беа зборовите во устата на царот, а од небото се чу глас: “За тебе зборуваат, царе Навуходоносоре - царството ќе ти се одземе! 29 И ќе те одвојат од луѓето, па ќе живееш со полските ѕверови; со трева ќе те хранат како вол и седум години ќе минат преку тебе се додека не узнаеш дека Севишниот владее над човечките царства и дека ги дава кому сака Тој.” 30 Веднаш се исполни тој збор над Навуходоносор, и тој беше прогонет од луѓето, јадеше трева како вол и телото негово го наквасуваше росата небеска, така што влакната му израснаа како кај орел и ноктите му беа како канџи кај птиците.**

Царот не го прифаќа советот на Даниел, дури и кога Бог му дава една година благодат пред да ја спроведе осудата. Додека Навуходоносор во својата гордост се воздига себе си (стх. 27), Бог донесува крај на овој горделив период. **“Уште му беа зборовите во устата на царот” (стх. 28-29).** Овој вид на лудило се нарекува **“ликантропија”** при која пациентот замислува дека е некакво животно. Навуходоносор бил вол. Казната била за 7 години, и на крајот на седумте години, разумот му се вратил назад.

**F. Даниел 4:31‑34**

**“Но, откако се изврши тоа во оние дни, јас, Навуходоносор, ги кренав очите кон небото и разумот се врати во мене, па Го благословив Севишниот, Го восфалив и Го прославив вечно живиот, чие владение е вечно и чие царство е од род во род. 32 И сите што живеат на земјата ништо не значат; Тој дејствува според Својата волја како во небесната војска, така исто и меѓу живите на земјата и нема никој што би можел да се противи на раката Негова и да му рече: што правиш? 33 Во тоа време разумот се поврати во мене и славата на моето царство ми се поврати со величината и поранешниот вид: тогаш ме побараа советниците мои, великодостоинствениците мои, и јас бев повторно издигнат на царствово свое, и величието мое уште повеќе се издигна. 34Сега јас, Навуходоносор, Му оддавам слава и Го величам Небесниот Цар, чии сите дела се вистински и патиштата Негови праведни и Кој има моќ да ги понизни горделивите.”**

Навуходоносор конечно ја сфаќа поентата и ја признава сувереноста на Севишниот и е вратен на позиција на цар. Ова е последното кое го читаме за Навуходоносор, затоа што живеел приближно уште една година после неговата обнова. Сепак, таа година била исполнета со голема чест која тој Му ја давал на Бог и починал после кратка болест во 561 год.пр.н.е. и бил наследен од својот син Злиот Меродах. Најверојатно Злиот Меродах владеел со царството додека татко му бил болен.

**VI. ГЛАВА 5**

**A. ВАВИЛОН**

**1.** Основачот на Вавилон бил Нимрод, Хамит, пра-правнук на Ное **(Бит. 10:6-11)**, повеќе од 2000 години пред Христос, **Бит. 10:8-10**. За време на распадот на Асирската Империја околу 625 год.пр.н.е., од страна на Кјаксерес Мидиецот, и неговиот сојузник Набополасар. Бунтовниот управник на Вавилон му овозможил на Набополасар да ја воспостави Вавилонската Империја. Тој владеел од 625 – 605 год.пр.н.е. Тој бил син на Навуходоносор. Главен град на Асирија бил Ниневија, кој бил основан од Асшур, синот на Шем, син на Ное.

**2.** ГРАДОТ ВАВИЛОН (превземено од Кларенс Ларкин “Книгата на Даниел” стр. 79-80)

“Градот Вавилон бил изграден во облик на квадрат со страни од точно 24 км, или со обиколка од 96 км. Бил ограден со дебели ѕидини со дебелина од 26 метри, коишто според Херодот биле високи 106 метри. На ѕидините имало 250 кули, а на врвот на ѕидините можело да се возат 6 кочии паралелно една до друга. Надвор од ѕидините имало голем ендек кој ги обиколувал ѕидините, а којшто се полнел со вода од реката Еуфрат, а бил премостуван со подвижни мостови кои излегувале од секоја порта. Внатре во ѕидините, но недалеку од нив, имало уште еден ѕид, не помалку силен, но потенок, кој се протегал околу градот. Имало 25 прекрасни авении, широки по 45 метри, кои го поврзувале градот од север кон југ, и исто толку под прав агол од исток кон запад, кои правеле 676 прекрасни квадрати, секој од нив бил со страни од 960 метри. Широк пат врвел и меѓу двата ѕида, блиску до нив, со кој се спојувале внатрешните авении. На крајот на секоја внатрешна авенија имало прекрасни двокрилни порти направени од бронза кои биле вградени во градските ѕидини, и сјаеле кога биле отворени или затворени, при изгрев и залез на сонцето, како листови од оган.

Реката Еуфрат го делела градот на два еднакви дела, додека течела дијагонално низ него, бреговите биле оградени и пресечени само за да поминат авениите, и секоја авенија имала бронзена порта. Надвор од ѕидовите покрај реката, и меѓу нив и реката имало докови кои се протегале на секоја страна внатре во градот. Ферибоди поминувале по реката покрај секоја авенија, а на средната авенија имало прекрасен мост над реката, на секоја страна од мостот имало прекрасна палата. Овие палати биле поврзани со подземни премини, или “тунели”, кои оделе под реката, во кои имало големи сали за прослави кои биле целосно изградени од бронза. Близу до овие палати имало градба со 8 кули, од кои секоја била висока 23 метри, поставени една над друга, со надворешни скали кои ги обиколувале, со заедничка висина од 183 метри, на чиј врв имало место за обожување. Оваа Капела го поседувала најскапиот намештај кое некое место за обожавање некогаш го имало било каде во светот. Само еден “златен кип”, висок 14 метри, вредел 17,5 милиони долари, а сите останати садови за обожување биле проценети на вредност од 200 милиони долари. Вавилон исто така го имал и едно од “седумте светски чуда”, познатите “висечки градини”. Овие градини биле со величина од 122 м2, и биле подигнати на тераси една над друга, до висина од 110 метри, и до нив се стигнувало по скалила широки по 3 метра. На секоја тераса била направена од големи камени блокови, врз кои бил ставен чакал, потоа дебел асфалт, потоа тули кои биле цементирани заедно, и на крајот поплочени со оловни плочи за да нема протекување. Потоа терасата била полнета со земја и на неа саделе грмушки и големи дрвја. Целосниот изглед од далеку бил како да се гледа на рид покриен со шума, што би било прекрасно да се види покрај голиот брег на Еуфрат. Овие градини биле изградени од Навуходоносор, едноставно само за да и удоволи на жена му, (која била Амитка, ќерка на Кјаксарес, цар на планинскиот дел на Мидиа,) за да биде задоволна со нејзината околина. Остатокот од градот бил, според својата слава и величественост, во согласност со палатите, кулите и висечките градини. Имало и многу убави паркови, и многу ненаселена земја која можела да се обработува, и да помогне во издржувањето на население од приближно 1 милион жители. Карактерот на жителите и на службениот живот во зенитот на нивната историја може да се дознае од описот на гозбата на Белшазар. **Дан. 5:1-4** ”Никогаш ни пред, ни после ова светот не видел ништо слично.” Пророкот Исаија зборува за него како “Вавилон, украсот на царствата, гордоста на Халдејците.” **Исаија 13:19**.

**3.** Царевите на Вавилон биле загрижени поради книгата на Даниел:

**a.** Набопуласер татко на

**b.** Навуходоносор кој бил татко на

**c.** Злиот Меродах кој исто така бил наречен Амел-Мардук

**d.** Нелигрисар кој бил во брак со ќерката на Навуходоносор и со тоа зет на Злиот Меродах кого Нелигрисар го убил.

**e.** Лаборосорчед синот на Нериглисар кој владеел само неколку месеци и бил претепан до смрт.

**f.** Набонидус или Наонаид го презел престолот. Тој исто така се оженил со една од ќерќите на Навуходоносор. Додека бил заминат со војската тој го оставил својот посинок, Белшазар да владее.

**g.** Белшазар владеел кога Дарие го преземал царството преку Кир.

**B. Даниел 5:1‑4**

**Царот Валтазар приреди голема гозба за илјада свои достоинственици и заедно со нив пиеше вино. 2 Откако се напи од виното, Валтазар заповеда да се донесат златните и сребрените садови, кои татко му Навуходоносор ги беше зел од Ерусалимскиот храм за да пијат од нив царот, достоинствениците негови, жените негови и наложниците негови. 3 Тогаш ги донесоа златните садови кои беа земени од светилиштето на домот Божји во Ерусалим и пиеја од нив царот и достоинствениците негови, жените негови и конкубините негови. 4 Пиеја вино и ги славеа боговите златни и сребрени, бакарни и железни, дрвени и камени.**

Забележи дека стх. 2 зборува за Навуходоносор како татко на Балшазар. Всушност му бил дедо, но халдејскиот речник нема збор за дедо, па татко било користено за да се покаже дека е негов предок.

Белшазар “вториот владетел” бил на власт, додека татко му Набонидус бил отсутен. Белшазар одлучил да направи гозба, што било вообичаено, но самата гозба била невообичаена. Таа била точка пресвртница во Вавилонската историја. Се случила во 538 год.пр.н.е. и го обележува преминот од златната глава кон гради и раце од сребро. Белшазар одлучил да има гозба и покрај тоа што градот Вавилон бил под опсада од војските на Мидиа и Персија кои биле покрај градските ѕидини.

Белшазар имал доволно намирници во градот за да можат да издржат бесконечно долга опсада. Па така за да го покаже својот презир кон Мидите и Персијците тој направил гозба. Тоа била гозба со пијанство и обожување на идоли. Највисокото дело на богохулство било што ги донел садовите кои Навуходоносор ги земал од еврејскиот Храм, 68 години порано, и ги искористил за да им наздрави на боговите од злато, сребро, бронза, железо, дрво и камен. Така тој ги обесчестил светите садови.

**C. Даниел 5:5‑9**

**Во истиот момент се појавија прсти од човечка рака и пишуваа спроти светилникот на ѕидот од царскиот дворец, и царот ги виде прстите на раката што пишуваше. 6 Тогаш царот пребледе, мислите му се смутија, појасот на бедрата му олабави и колената негови почнаа да се удираат едно со друго. 7 Извика царот силно за да доведат маѓесници, волшебници и гледачи: царот проговори и им рече на мудреците вавилонски: “Оној што ќе го прочита тоа што е напишано и ми објасни што значи, ќе биде облечен во пурпур и околу вратот ќе му биде ставена златна веришка, а во царството мое ќе биде трет достоинственик.” 8 И влегоа сите мудреци цареви, но никој не можеше да го прочита напишаното и да му го објасни на царот значењето негово. 9 Царот Валтазар се разгневи многу и пребледе уште повеќе, а се смутија и достоинствениците негови.**

Божјата рака се појавува и пишува по ѕидот така што сите можат да видат. Уште еднаш се повикани мудреците, а тие се немоќни да протолкуваат.

**D. Даниел 5:10‑12**

**Царицата, пак, ги чу зборовите на царот и на достоинсвениците негови и влезе во собата каде што беше гозбата; проговори царицата и рече - “Царе, да си жив довека, да не те вознемируваат мислите твои и да не пребледува лицето твое. 11 Во царството твое има човек, во кого е духот на Светиот Бог; во деновите на твојот татко се најде во него светлина, разум и мудрост како мудроста на боговите и царот Навуходоносор, твојот татко, го постави како управник над јасновидците, волшебниците и гледачите, 12 бидејќи во него, во Даниел, кому царот му го промени името во Валтазар, се најде висок дух, знаење и разум способен да толкува соништа, да толкува загадочни работи и да разјаснува тајни. Затоа нека го повикаат Даниел, и тој ќе го објасни значењето.”**

Даниел е сега околу 88 години стар. Кралицата која е овде спомната е најверојатно жената на Набонидус, “првиот владетел”.

**E. Даниел 5:13‑24**

**Тогаш го воведоа Даниел кај царот, и царот проговори и му рече на Даниел: “Ти ли си Даниел, еден од заробените синови јудејски, кого мојот татко, царот, те доведе од Јудеја? 14 Сум слушал за тебе дека во тебе има дух Божји и светлина и разум и голема мудрост. 15 Еве, ми ги доведоа мудреците и маѓесниците за да го прочитаат она што е напишано и да ми објаснат што значи тоа; но тие не можеа да ми објаснат. 16 За тебе сум чул дека можеш да го објасниш значењето и да разјаснуваш тајни; па така, ако можеш да го прочиташ она, што е напишано и ми објасниш што значи, ќе бидеш облечен во скерлет и околу вратот твој ќе има златна веришка, а во царството мое ќе бидеш трет достоинственик.”**

**17 Тогаш Даниел одговори и му рече на царот: “Даровите нека ти останат тебе, а почестите дај му ги на друг; а напишаното ќе му го прочитам на царот и значењето ќе му го објаснам. 18 Царе, Севишниот Бог беше му дарувал на татко ти Навуходоносор царство, величие, чест и слава. 19 Пред величието што му го беше дал Тој, сите народи, племиња и јазици трепереа и се плашеа - кого сакаше го убиваше и кого сакаше - го оставаше жив; кого сакаше го издигаше, и кого сакаше го понижуваше. 20 А кога срцето негово се возгордеа и духот негов се ожесточи во дрскост, тој беше симнат од царскиот престол и славата му беше одземена, 21 а беше прогонет од луѓето и срцето негово заприлега на ѕверско, и живееше со дивите магариња; го хранеа со трева како вол, а телото негово се наквасуваше од небеската роса, се додека не разбра дека над човечките царства владее Севишниот Бог и поставува над нив, кого сака. 22 А ти сине негов, Валтазаре, не покажа понизност, иако го знаеше сето тоа. 23 Туку се подигна против Небесниот Господ и садовите од Неговиот дом ти ги донесоа, па ти и твоите великодостојници, твоите жени и конкубини пиевте од нив вино и ги славевте боговите сребрени и златни, бакарни и железни, дрвени и камени, кои не гледаат, ни слушаат, ниту разбираат; а Бог, во чии раце е и твојата душа и во Кого се сите твои патишта, ти не Го прослави. 24 Заради тоа и се појавија од Него тие прсти од рака и е напишано ова писмо.**

Даниел го кара Белшасар, го потсетува на тоа што Бог му го направил на Навуходоносор кога се возгордеал, и не ја криел пораката. Било прикладно Даниел, Евреин, да го прогласи пропаѓањето на Белшазар. Раката се појавила затоа што Белшазар ги обесчестил садовите од Храмот.

**F. Даниел** **5:25‑31**

**А еве што е напишано: Мене, Мене, Текел, Парсин. 26 А еве го значењето на зборовите: Мене - го изброи Бог царството твое и му стави крај; 27 Текел - измерен си на кантар и се најде многу лесен; 28 Парсин - царството ти е разделено и дадено им е на Мидијците и Персијците.” 29 Тогаш по заповед на Валтазар го облекоа Даниел во пурпур и му ставија околу вратот златна веришка, па го прогласи за трет великодостојник во царството. 30 Во истата ноќ Валтазар, царот халдејски, беше убиен. 31 А Дариј Мидиецот кој тогаш беше на шеесет и две години, го презеде царството.**

**1. Даниел** **5:25‑29**

Белшасар видливо не му поверувал на пророштвото или барем не мислел дека ќе се оствари во негово време, и се чувствувал сигурен во својата тврдина.

**2. Даниел 5:30‑6:1**

Кир владеењето над Вавилон му го дал на Дарие, неговиот чичко, кој бил цар на Мидиа и кој владеел со Вавилон 2 години.

Две години по смртта на Навуходоносор, започнала војна меѓу Вавилон и Мидиа, која продолжила, со повремени примирја, цели 20 години. Дарие во **Даниел 6:1** го повикува напомош својот внук Кир од Персија. Белшазар му се потсмевал на Кор со гозбата, но 175 години порано Бог објавил дека Кир ќе го завземе Вавилон, **Исаија 44:28 – 45:4.**

Кир ја празни реката Еуфрат и маршира со својата војска додека сите се пијанчат. Веднаш штом неговите луѓе го преместиле течението на реката, останатите влегле и го завземале градот и марширале кон палатата. Тие ја завзеле палатата и го убиле Белшазар како што било пророкувано од Исаија. Инвазијата била толку тивка и брза што некои вавилонци сфатиле што се случило дури три дена подоцна. Повеќе за разрушувањето на Вавилон може да се најде во **Исаија 13, 14 и Еремија 50, 51**.

Во 331 год.пр.н.е. Александар Македонски се приближувал до градот за да го завземе, но народот ширум ги отворил портите на градот и го дочекале. Тој жртвувал пред “Бел” и објавил дека ќе го обнови големиот храм на ова божество. Со седмици 10.000 мажи биле вклучени во расчистување на руините. Тој планирал Вавилон да го направи свој главен град, но умрел ненадејно од маларија.

Голем број на Евреи сè уште живееле таму, уште од времето на ропството, кога 60 год. Петар го пишува своето Прво Послание.

Вавилон продолжил да биде населен, и сè уште не е разрушен до таа мера како што опишале Исаија и Еремија.

**VII. ГЛАВА 6**

**A. Даниел 6:1‑3**

**Дариј реши во своето царство да постави сто и дваесет гувернери за да бидат управители во целото царство. 2 А над нив тројца кнезови, од кои еден беше Даниел - на кого гувернерите ќе му даваат сметка, за да не му досадуваат на царот. 3 Даниел ги надминуваше другите кнезови и гувернери, бидејќи во него имаше висок дух, и царот веќе се мислеше да го постави над целото царство.**

Оваа глава ни дава вовед во втората светска империја, Миди-Персија. Овде гледаме дека главата од злато издржала 67 години, а сега градите и рацете од сребро, од кипот кој Навуходоносор го видел, се појавуваат. Ние знаеме дека падот на Вавилон се случил 536 год.пр.н.е., Дарие веднаш го завзел престолот, но умрел 2 години подоцна во 536 год.пр.н.е. Според тоа настаните кои се овде опишани морале да се случат во време од овие 2 години. Даниел во ова време бил речиси 90 години стар.

Водството на Миди-Персиската Империја се состоело од претседатели и кнезови кои биле собрани заедно како своевиден конгрес или парламент, каде што секој од нив имал право на глас во однос на поставување закони. Но секој закон кој бил донесен пред водачите на провинцијата морал да биде ратификуван од царот. Но еднаш штом бил ратификуван, законот станувал неотповиклив и не можел да се менува.

Поради прекрасниот дух кој Даниел го имал, царот сакал да го постави Даниел на позиција на водство на одредено подрачје, што може да го прочитаме во последниот дел од стх. 3. Ова најверојатно предизвикало огромна љубомора од страна на другите водачи кои биле уплашени дека нема да може да постапуваат како што постапувале порано. Знаејќи дека Даниел нема да подржи било каква измама, тие сметале дека нивните позиции се загрозени, па сковале завера против Даниел.

**B. Даниел** **6:4‑9**

**Тогаш кнезовите и гувернерите се договорија да го обвинат Даниел во управувањето со царството, но никако не можеа да најдат повод, ниту пак грешка, бидејќи тој беше верен и немаше никаква грешка ни вина. 5 Но тие луѓе рекоа: “Нема да најдеме причина против Даниел, ако не најдеме против него нешто во законот на неговиот Бог.” 6 Тогаш тие кнезови и гувернери отидоа кај царот и му рекоа вака: “Царе Дариј, жив да си довека! 7 Сите кнезови во царството, намесниците, гувернерите, советниците и воените началници се согласија помеѓу себе да се издаде царска наредба и да се објави заповед: секој што во текот на триесет дена ќе се моли на кој и да било бог или човек, освен на тебе, царе, него да го фрлат во лавовска јама. 8 И така, утврди го царе тоа решение и потпиши ја наредбата за да биде неотповиклива како непроменлив закон мидиски и персиски.” 9 Царот Дариј го потпиша решението и заповедта**

Советниците и гувернерите, знајќи дека царот не е апсолутен монарх, знаеле дека тој не може да ги занемари едномислените предлози или препораки кои доаѓале од нив. Еднаш штом царот ќе го потпишел декретот (објавата), тој станувал закон и не можел да биде отповикан. Затоа, му пристапиле на царот и му кажале дека сите претседатели, гувернери, кнезови, советници и капетани заедно се советувале за да објават светски декрет. Но тоа било лага, затоа што Даниел, главен над претседателите, не бил консултиран.

Искушението за Даниел било да се скрие и тајно да се моли на Бог. Но Даниел, знаејќи дека ова е тест за тоа дали ќе Му даде чест на Бог или не, покажал дека ќе остане верен на својот Бог, дури и ако тоа го чини живот.

**C. Даниел 6:10‑15**

**А Даниел, штом разбра дека е потпишана таква повелба, отиде во домот свој. Прозорците на неговата дворна соба му беа отворени кон Ерусалим, тој трипати во текот на денот ги приклонуваше колената свои и Му се молеше на својот Бог и Го славеше, како што го правеше тоа и порано. 11 Тогаш тие луѓе, демнејќи го, го најдоа Даниел дека се моли и Го призовува својот Бог; 12 потоа отидоа и му кажаа на царот за царската заповед: “Нели ти потпиша повелба дека секој човек, кој во текот на триесет дена ќе му се моли на кој и да било бог или човек, освен на тебе, царе, да биде фрлен во лавовска јама?” Царот одговори и рече: “Тој збор е цврст како и законот на Мидијците и Персијците, што не допушта измени.” 13 Тогаш тие одговорија и му рекоа на царот: “Даниел, кој е од заробените синови од Јудеја, не обрнува внимание ни на тебе, царе, ниту на повелбата што си ја потпишал, туку по трипати на ден се моли со свои молитви.” 14 Царот кога го чу тоа, многу се загрижи и си стави при срце да го спаси Даниел и дури до зајдисонце многу размислуваше како да го избави. 15 Но оние луѓе дојдоа кај царот и му рекоа: “Царе, ти знаеш дека според законот на Мидијците и Персијците ниедно решение или заповед, потврдено од царот не може да се измени.”**

Непријателите на Даниел воопшто не се излажале во проценката. Тие знаеле точно што Даниел ќе направи и уживале во својот успех; нивната стапица си ја завршила работата. Така тие веднаш ситуацијата му ја предочиле на царот. Самиот цар бил измамен да мисли дека сите гувернери заедно се согласиле, кога Даниел не бил ни прашан. Кога царот сфатил дека е во незавидна ситуација, тој самиот се измачувал до зајдисонце да најде начин да го заобиколи законот. Но немало никаква можност.

**D. Даниел 6:16‑23**

**Тогаш царот заповеда, и го доведоа Даниел, па го фрлија во лавовската јама; па царот му рече на Даниел: “Твојот Бог, Кому без престан Му служиш, Тој нека те избави!” 17 Па донесоа камен, го ставија врз отворот на јамата, и царот го запечати со својот прстен и со прстењата на великодостојниците свои, за да не се измени ништо по однос на Даниел.**

**18 Потоа царот си отиде во својот двор, легна да спие без вечера, па дури и порача да не му доаѓаат конкубините, но сонот бегаше од него. 19 А утредента царот стана во зори и брзо се упати кон лавовската јама; 20 и кога се приближи до јамата, со нажален глас го повика Даниел и му рече: “Даниеле, слуго на живиот Бог! Твојот Бог, Кому без прекин Му служиш, можеше ли да те избави од лавовите?” 21 Тогаш Даниел му одговори на царот: “Царе, да си жив довека! 22 Мојот Бог го испрати својот ангел и им ја затвори устата на лавовите, така што тие не ме повредија, зашто јас излегов пред Него чист, па и пред тебе, царе, не сум извршил никаков престап.” 23 Тогаш царот многу се зарадува за Даниел и заповеда да го извадат од јамата; го извадија Даниел од јамата, и никаква повреда не се забележа на него, зашто тој веруваше во својот Бог.**

Овде гледаме дека царот сакал да направи сè што може за да го спаси Даниел, но не успеал. Тој морал да го фрли Даниел во лавовската јама. Сега останало само прашањето, дали Богот на Даниел ќе може да го сочува од канџите на лавовите. Исто така од стх. **18 – 23** можеме да видиме дека интересот на царот за дилемата на Даниел бил искрен. Како што можеме да забележиме, самиот цар не можел да спие цела ноќ, верувајќи дека Богот на Даниел ќе го избави.

Исто така можеме да видиме дека лавовската јама е предслика на гробот во кој Исус бил погребан, и пред чија врата бил истркалан голем камен и запечатен со царскиот печат. Но како што лавовите не можеле да му наштетат на Даниел, така Исус кој **се сретнал** со канџите на смртта, не можел да стане затвореник на смртта. И Исус бил избавен како Даниел, кога воскреснал од Неговиот затвор. Кога Даниел бил ослободен од лавовската јама, повторно не можел да биде вратен назад. Бил ослободен од законот, затоа што ја платил казната.

Каменот на Исусовиот гроб не бил тргнат за да може Исус да излезе, тука за да може ние да влеземе.

**E. Даниел** **6:24‑28**

**Царот заповеда, па ги доведоа оние луѓе, што го беа обвиниле Даниел, и ги фрли во лавовската јама, како нив самите, така и децата нивни и жените нивни и уште не беа стигнале до дното на јамата, лавовите ги беа зграбиле и им ги беа здробиле сите нивни коски.**

**25 Потоа царот Дариј им напиша на сите народи, племиња и јазици кои живееја по целата земја: “Мирот да ви се умножи! 26 Издавам повелба во секоја област на царството мое да треперат и да се плашат пред Даниеловиот Бог, зашто Тој е Бог жив и вечно живее, а царството Негово е непобедливо, и Неговото владение е бескрајно. 27 Тој избавува и спасува, прави чудеса и знаци по небото и земјата; Тој го избави Даниел од шепите на лавовите.” 28 И така Даниел живееше добро и за време на царувањето на Дариј, а и во времето кога царуваше Кир Персиски.**

Можеме исто така да видиме дека избавувањето на Даниел не го задоволило царот. Во **стх. 24** гледаме како злите, оние кои сплеткареле зли стапици, завршиле со тоа што довеле осуда и мака врз сопствените семејства. Целата оваа случка имала огромно влијание врз промена на животот на царот. Како резултат на избавувањето на Даниел, самиот цар се обратил и издал декрет кој е запишан во стх. **25-27**. Гледаме дека целиот овој инцидент повторно довел до обнова на толеранцијата и слободата во однос на еврејската религија, и нивното право да Го обожуваат нивниот Бог без било каква злоупотреба. Верноста на Даниел кон Бог е наградена со неговото унапредување и поштеда на неговиот живот, и тоа не само за време на владеењето на Дарие, туку и за време на владеењето на Кир од Персија. Во **стх. 28** гледаме дека Даниел напредувал за време на Дарие, но исто и за време на Кир.

**VIII. ГЛАВА 7**

**A. Даниел 7:1**

**Во првата година на Валтазар, вавилонскиот цар, Даниел виде сон пророчки и виденија во главата своја врз своето легло. Тогаш тој го запиша тој сон, откако го забележа главното.**

Оваа глава хронолошки треба да биде пред глава 5 и 6, но хронолошкиот ред е занемарен, за да остане историскиот дел од книгата одвоен од пророчкиот дел. Со глава 7 започнува вистинскиот пророчки дел од книгата на Даниел.

Датата на оваа визија мора да е некаде 62 години после сонот на Навуходоносор за кипот со златната глава. За време на годините на молчење, од смртта на Навуходоносор во 561 год.пр.н.е. до падот на Вавилон во 538 год.пр.н.е. (период од 23 години), најверојатно Даниел ги поминал како пензионер или во работа со намален капацитет. Во **Даниел 9:2** гледаме дека се вели **“според книгите”**. Се смета дека книгите за кои зборува се записите на Мојсеј и Псалмите и другите пророчки записи кои можел да ги најде во тоа време. Па така изгледа дека повеќето од своето време тој го поминувал во проучување. Тоа е времето во кое го гледаме Даниел дека ја добива оваа визија за четирите диви ѕвера. Оваа седма глава ги запишува трите визии на Даниел:

* Првата е визијата за четирите диви ѕвера
* Втората е визијата за сцената на судот
* Третата е визијата за Синот Човеков кој го прима Царството.

Фактот дека сите овие визии се преплетуваат, укажува на тоа дека трите биле видени или добиени во речиси исто време, а можно е и сите заедно.

**B. Даниел 7:2-3**

**Велеше вака: Видов во ноќното свое видение, а таму, четири небесни ветра го брануваа Големото Море, 3 и четири големи ѕвера излегоа од морето, секој поинаков од другиот.**

Сцената на оваа визија е на брегот на големо море. Во Стариот Завет, изразот “големото море” се однесува на Средозоемното море или може да значи “море на луѓе” или “народи”. Така гледаме дека овие четири нации се или лоцирани покрај Средоземното Море или своето богатство го влечат од нациите околу Средоземното Море. Вавилонската и Меди-Персиската Империја не биле лоцирани покрај Средоземното Море, како што биле Македонската и Римската Империја, но на овие приморски земји им должеле за богатството кое го земале кога ги поробувале овие подрачја. Големите бранови симболизираат немир меѓу нациите, а морето е прототип на народите. **Откровение 17:15** вели: **“Водите што ги виде ти, … , тоа се луѓето и народите, племињата и јазиците.”** Морето и водите се однесува на народите. Една работа во однос на морето е дека кога е во состојба на раздвижување тоа е поради некоја надворешна сила. Во овие два стиха, како надворешни сили ги гледаме четирите небесни ветра. Овие ветрови ги претставуваат силите на воздухот, силите на злиот. Сатаната е наречен **“кнезот на воздухот”,** **Ефш. 2:2**.

Кога ги гледаме четирите ѕвера, ние гледаме дека тие кореспондираат со четирите метали од кипот кој Навуходоносор го видел во својот сон. Така визијата за дивите ѕверови му била дадена на Даниел за тој да има додатно светло во однос на настаните во времето на незнабошците.

**C. Даниел 7:4**

**Првиот беше како лав, но со крилја орлови: додека гледав, му ги искубаа крилјата и потоа беше кренат од земјата, се исправи на нозете како човек и му се даде човечко срце.**

Сега да го погледнеме првиот ѕвер, кој бил како лав со орловски крилја. Изгледа дека потсеќа на фигурите на лавови со орловски крилја и лице на човек кои можел да ги види во палатите на Вавилон и Ниневија. Овде исто така гледаме комбинација на царот на животните – лавот, и царот на птиците – орелот, но како што продолжува визијата гледаме дека на ѕверот му биле искорнати крилјата. Потоа го гледаме ѕверот како се исправа и оди на две нозе, наместо на четири како ѕвер. И му било дадено човечко срце. Освен срцето, во сè останато сè уште бил ѕвер. Ова може да укажува на тоа дека наместо да ги користи своите ѕверски таленти за да го надвладее непријателот, сега се врти кон разумот, интелектот. Откорнувањето на крилјата исто така може да се однесува на безумството на Навуходоносор. Стоењето на две нозе како човек, и добивањето на човечко срце може да се однесува на неговото опоравување од седумте години во кои се однесувал како вол.

**D. Даниел 7:5**

**И ете, уште еден ѕвер, втор, сличен на мечка, стоеше од едната страна и имаше три ребра во устата негова, меѓу забите; нему му беше речено ова: стани и јади многу месо!**

Вториот ѕвер бил како мечка. Гледаме дека во споредба бил спор во движење и победувал со брутална сила наместо со тактика. Ова може да биде карактеристика на Миди-Персиската империја, која повеќето од својата територија ја задобила преку мноштвото војска која одела против непријателите. Описот на мечката која се подига и се подготвува за напад овде ја претставува Персија, која била појаката од двете нации и била поагресивна. Трите ребра во устата на мечката најверојатно би биле трите царства на Лидија, Вавилон и Египет, кои склучиле тројна алијанса против Миди-Персиската Империја и биле уништени од мечката. Исто така, мечката била послаба од лавот, но го победила.

**E. Даниел 7:6**

**Потоа видов, пак, уште еден ѕвер, како леопард: на грбот имаше четири крилја од птица, и четири глави имаше тој ѕвер, и му беше дадена власт.**

Третиот ѕвер е леопард. Леопардот имал четири глави и четири крилја. Леопардот бил претставник на Македонија. Тој по природа е виток, но силен, брз и бестрашен. Ова е Македонија под владеењето на Александар Велики, кој го победил целиот цивилизиран свет со мала, но добро опремена и многу храбра војска, за време од само 10 години. Четирите крилја на овој ѕвер претставувале брзина. Исто така забележи дека визијата која овде Даниел ја гледа во однос на Македонија и леопардот, кореспондира со стомакот и бутините на кипот која Навуходоносор го видел. Даниел најверојатно бил збунет од четирите глави, затоа што во визијата на Навуходоносор немало место за четворна поделба на делот на стомакот. Затоа во оваа визија ни се вели дека Даниел бил збунет, **стх. 15**. Интересно е да се забележи дека без разлика што оваа визија го вознемирила, после неколку години тој ја имал визијата за козелот и овенот, и тогаш му било објаснето што е четворната поделба. Но тоа се случило после неколку години од моментот кој го гледаме овде.

Четирите царства претставени со четирите глави биле Тракија, Македонија, Сирија и Египет.

**F. Даниел 7:7-8**

**Потоа видов од ноќните виденија и ете, четврти ѕвер, страшен и ужасен и многу силен; имаше големи железни заби; тој јадеше и здробуваше, а остатоците ги газеше со нозете; тој се разликуваше од сите претходни ѕверови, и имаше десет рогови. 8 Ги гледав тие рогови, и ете, меѓу нив се појави уште еден мал рог, а три од првите рогови беа од корен истргнати пред него; на тој рог имаше очи, како човечки очи, и уста што горделиво се фали.**

Четвртиот ѕвер бил како ни еден друг. Имал заби од железо и нокти од бронза. Имал 10 рога, што би кореспондирале со десетте прсти на Римската Империја. Железните заби би биле симбол на железните нозе на кипот на Навуходоносор. Даниел меѓу десетте рога гледа еден мал рог, со човечко око и со уста која зборува големи работи. Ова не му било покажано на Навуходоносор. Мора да запомниме дека визиите на Даниел во овие последни 6 глави се однесуваат на Божјото справување со еврејскиот народ во иднина. Затоа не било неопходне сето тоа да му се каже на Навуходоносор.

Дајк Библијата за стх. 8 вели: “Малиот рог се појавува последен, откако другите десет се целосно пораснати. Тој откорнува три од десетте, симболизирајќи го Антихристот, кој доаѓа во последните времиња, за време на формирање на Рим во 10 царства. Тој ќе откорне 3 од нив, а другите ќе му се покорат без војна.”

**G. Даниел 7:9‑12**

**Видов најпосле дека се поставија престоли и седна Старец; облеклото му беше бело како снег, а косата на главата Негова како чиста волна; престолот Негов личеше на огнен пламен, со тркала како оган што пламти. 10 Река огнена излегуваше и минуваше пред Него; илјада илјади му служеа, и десетина илјади по десет илјади стоеја пред Него; седнаа судиите и книгите се отворија. 11 Тогаш видов дека за искажаните горди зборови, што рогот ги говореше, ѕверот беше убиен пред очите мои и телото негово смачкано и предадено на оган за да изгори. 12 И од другите ѕверови власта беше одземена и животот нивни се продолжи само до извесно време и до рок.**

**1.** Втората визија на Даниел: Овде во стиховите 9-12 ние гледаме вовед во сцена на суд, и визија на Таткото кој го потчинува царството. Целта овде е преку Даниел да се открие судот кој доаѓа над незнабожечките народи кои се во состав на обновената Римска Империја “ѕверот”, и нивниот Антихрист како “мал рог” и владетел. **Даниел во 7:11** и Јован во **Отк. 19:20** го гледаат Антихристот како е фрлен во “огненото езеро”.

**2.** Кога ја гледаме временската линија, ние гледаме дека постои диспензација на суд која е меѓу диспензацијата на милост и Милениумот. Ќе има три суда кои настапуваат:

**a.** Судот над делата на верниците се случува пред Христовиот престол на судот, **II Кор. 5:10**. Ова можеби се случува на крајот на 1000 годишното Христово владеење или можеби после Господовото второ доѓање.

**b.** Судот над Евреите за време на големите маки: За ова зборуваат Еремија и Даниел како за “Јакововите маки”, **Ерм. 30:4-6; Дан. 12:1**. Христос тоа го нарекува “големите маки” во **Мат. 24:21-31**. Крајниот резултат ќе биде обраќањето на Евреите.

**c.** Судот над народите: **Мат. 25:31-46**. За време на овој суд го гледаме одвојувањето на народите, откако Христос ќе се врати на земјата. Ова можеби ќе се случи во “долината Јошафатова”, **Јоил 4:1-2**. Целта ќе биде да се одвојат нациите овци од нациите кози. Нациите овци ќе влезат во вечното царство, а нациите кози ќе бидат уништени. Имај една работа на ум дека овој суд како основа го има начинот на кој секоја нација се однесувала кон Израел. Ова не е суд за односот на поединци кон Христос, иако крајниот резултат ќе биде дека нациите кози (оние кои го злоупотребувале Израел) врз основа на нивните зли дела ќе бидат фрлени во огненото езеро. Иако има несогласување во однос на времето на овој настан, најверојатно ќе се случи заедно со или приближно до Судот на големиот бел престол, на крајот на милениумското владеење на Христос само со нациите овци, продолжувајќи до вечноста.

**3.** Ние исто така знаеме дека Оној кој седи на престолот на судот е наречен **“Вечниот”** (во македонскиот превод е Старецот). Тој не е никој друг освен Таткото. Ние знаеме од **Јован 5:22** дека **“Отецот не суди никого, туку целиот суд Му го предаде на Синот.”** Престолите се **“фрлени”** што е неправилно изразено во преводот, затоа што значењето има врска со позицијата или поставеноста на престолите на местото на судот. Сликата е дека престолите на судот се поставени на своите места, а Вечниот си го завзема местото на престолот кој е како огнен пламен со обрачи од оган што изгорува.

Таткото му го предава судот на Синот, кој им го предава на своите светии. **“Ангели ќе судиме”** I Кор. 6:3 и Дан. 7:22 **“судот им беше даден на светиите на Севишниот – Христос”**. Христос потчини сè за Таткото, **I Кор. 15:24-28**, и потоа се потчини себе си под Таткото, **I Кор. 15:28**.

**H. Даниел 7:13-14**

**Видов во ноќните виденија, а тоа на небесните облаци како да идеше Синот човечки, дојде до Старецот и застана пред Него. 14 И Нему Му се даде власт, слава и царство, за да Му служат сите народи, племиња и јазици; владението Негово е владение вечно, кое нема да измине, и царството Негово нема да се разруши.**

Овде ја гледаме третата визија за Синот Човеков кој го прима Царството. Вечниот ќе биде Таткото, а Христос ќе дојде во Неговото присуство. (Дајк Библија стр. 865, стх.13-14 забележува:

* **a:** “Еден, Синот Човеков, Господ Исус Христос, не Вечниот од стх. 9-10, туку друг ЕДЕН, одвоен и поинаков од Него дојде со небесните облаци, стх. 13…
* **b:** Ако Тој дојде до Вечниот, тогаш Тој не е Вечниот. Ако го донесат, Синот Човеков, близу до Него, Вечниот, тогаш двапати во еден текст е потврдено дека тие се две одвоени личности…
* **c:** Синот Човеков добива власт, слава и царство кое е составено од природни луѓе од сите раси, за да бидат Негови слуги засекогаш. Неговото царство е со вечна власт…)

Во **Јован 18:33-37** се наоѓа една многу интересна работа кога Пилат го прашува Исус: **“Дали си ти царот на Евреите?”** Исус одговара велејќи: **“Моето царство не е од овој свет,”** разбирајќи дека царството на Христос ќе Му биде дадено од Таткото и ќе биде небесно царство. Ние исто така гледаме во **Отк. 11:15** дека времето за примање на царството, како што било покажано во оваа визија, е сè уште во иднина. Овој цитат го поставува времето кога ќе биде објавено дека Христос ќе го прими царството, кога седмата труба ќе затруби, што укажува некаде на средината на Даниеловата 70та седмица. Ние гледаме дека и Даниел и Книгата на Откровение се во согласност. Објавувањето изгледа дека е направено во ова време, а самиот настан се случува на крајот на големите маки.

**I. Даниел 7:15-16**

**Духот мој затрепери во мене, Даниел, во телото мое и виденијата ме вознемирија. 16 Се приближив до еден од оние што стоеја напред и го прашав за вистинското значење на сето тоа, и тој почна да зборува со мене и ми ја објасни смислата на реченото.**

Ефектот од овие три визии бил дека Даниел бил вознемирен во духот. Најверојатно го вознемириле карактерите на четирите диви ѕверови и значењето на малиот рог. Тој другите работи, повеќе или помалку ги разбирал, поради поврзаноста со другите порани визии на Навуходоносор и толкувањата кои биле дадени. Но во стих 16 гледаме дека Даниел сакал појаснување за значењето на визијата. Набљудувачот за кој Даниел овде зборува, не бил човек, затоа што Даниел сè уште бил во визијата. Можеби бил Гаврил кој му помогнал на Даниел во други визии, **8:16; 9:21**.

**J. Даниел 7:17-18**

**Овие големи ѕверови, четири на број, означуваат дека четири царства ќе се издигнат од земјата. 18 Потоа, светиите на Севишниот ќе го земат царството и ќе владеат со него во векови.**

Овде го гледаме набљудувачот (Гаврил?) како на Даниел му објавува дека четирите ѕвера се четири цара или царства. Светиите на Семоќниот, чие царство ќе трае вечно, ќе ја одземат силата од нив. Можеби ова се однесува на Божјите светци кои ќе владеат над царствата на светот за секогаш.

**K. Даниел 7:19‑22**

**Тогаш замолив точно објаснување за четвртиот ѕвер што се разликуваше од сите и кој беше многу страшен, со железни заби и бронзени нокти изедуваше и трошеше, а остатоците ги газеше со нозете, 20 и за десетте рогови што беа на неговата глава и за другиот што се појави, пред кој паднаа трите, за оној ист рог, на кој имаше очи и уста што зборуваа горделиво и како да стана поголем од другите. 21 Видов како тој рог водеше борба со светиите и ги надвиваше, 22 додека најпосле не дојде Старецот по определени дни и судот беше даден на светиите од Севишниот, па настапи време светиите да го завладеат царството.**

Ние гледаме дека дури и после објаснувањето на набљудувачот, Даниел не е целосно свесен за значењето. Изгледа дека однесувањето на малиот рог го збунува или вознемирува Даниел, затоа што тогаш побарал да ја знае вистината за четвртиот ѕвер.

**L. Даниел 7:23-28**

**Освен тоа тој рече: четвртиот ѕвер го означува четвртото царство што ќе постои на земјата, различно од сите царства и што ќе ја голтне целата земја, ќе ја гази и ќе ја измачува. 24 А десетте рогови значат дека од тоа царство ќе се кренат десет цареви и потоа ќе се појави друг, поинаков од поранешните и ќе ги покори трите цара. 25 И против Севишниот ќе зборува и ќе ги угнетува светиите на Севишниот; дури ќе си помисли да ги измени празниците нивни и закони, па тие ќе бидат предадени во раката негова за време од три и пол години. 26 Потоа небесниот Суд ќе ја одземе од него власта и сосема ќе го уништи и докрајчи, 27 а царството и власта и царското величие по целиот поднебесен свод ќе му се даде на народот од светиите на Севишниот, чие царство е царство вечно и сите великодостојници ќе Му служат и ќе Му се покоруваат Нему. 28 Тука е крајот на овој извештај. Мене, Даниел, силно ме вознемирија размислувањата мои, и лицето ми пребледе, но словото го запазив во срцето свое.**

**1.** Гаврил тогаш почнува да дава поопширно објаснување за визијата на четвртиот ѕвер. Додатното објаснување на визијата од страна на набљудувачот ни дава поголемо разбирање. Овде го гледаме четвртиот ѕвер и малиот рог, кои ќе се обидат да ги променат времињата и законите. Ова зборува за фактот дека Антихристот ќе потврди сојуз со Израел за една седмица, или седум години. Но тогаш, на сред седмицата, тој ќе го прекрши сојузот, според **Дан. 9:27**, и обожувањето на Јахве ќе го замени со обожување на Антихристот. Тогаш ќе ги прекине жртвувањата и приносите кои ќе се извршуваат во храмот, и ќе се труди да ги уништи или промени еврејските обичаи. Тој тоа ќе го прави за време од 3 ½ години на големите маки. Кога го испитуваме овој ѕвер, ние знаеме дека овој четврт ѕвер, кој не наликува на ништо претходно, ја претставува обновената Римска Империја. Стх. 24 ни покажува дека од “десетте нации кои се федерација ќе излезе “друга” што се однесува на единаесеттиот рог, малиот рог, симболизирајќи единаесетти цар кој ќе произлезе од едно од десетте царства, и ќе го искористи тоа да свргне тројца од нив. Другите 6 од десетте тогаш ќе му се покорат.” (белешките на Дајк стр. 865, столб 4 белешка ц). Во Книгата на Откровение во глава 6 – 19, дадени ни се настаните на седумдесетте седмици на Даниел, кој кореспондира со периодот на ножните прсти на кипот на Навуходоносор.

**2.** Можеби е добро за нас да го споредиме ѕверот на Даниел, и ѕверот на Јован од Книгата на Откровение. Ајде да завтриме во **Даниел 7:7-8** и **7:23-24**, а потоа да прочитаме **Отк. 13:1-7**, и да ги споредиме ѕверовите. Споредувајќи ги ѕверовите можеме да видиме дека:

**a.** Двата ѕвера излегуваат од морето.

**b.** Двата се поинакви од било кој ѕвер за кој некогаш се слушнало.

**c.** Sверот на Даниел го претставува четвртото царство, Римската Империја, карактеристики на старата Римска Империја, додека Јовановиот ѕвер ја опишува идната Римска Империја.

**d.** Двата ѕвера имаат по 10 рога. Ова ни го открива фактот дека тие двете ќе постојат во времето на кое укажуваат десетте прсти на стапалата на кипот на Навуходоносор, што ќе биде пред да се воспостави каменото царство, или пред Милениумското Христово Царство. Десетте рога претставуваат 10 цара. Од ова гледаме дека и Даниел и Јован виделе дека Римската Империја на крајот ќе биде поделена во 10 федерални царства.

**e.** Двата ѕвера започнуваат војна против светците на Севишниот и богохулат на Неговото име.

**3.** Неколку разлики кои ги гледаме се:

**a.** Јовановиот ѕвер имал 7 глави, додека оној на Даниел една.

**b.** Меѓу десетте рога на ѕверот од Даниел излегува мал рог, што не е случај и со десетте рога на ѕверот од Јован.

**c.** Малиот рог на ѕверот од Даниел откорнува три од десетте рога и ги уништува, или им ги одзема царствата. Јовановата визија не зборува за ова.

**4.** Малиот Рог

Сакам да ви дадам листа на титули кои се однесуваат на Антихристот:

**a. СТАР ЗАВЕТ:**

**(I) Асириецот –** Исаија 10:5-6; 14:24-25; 30:27-33.

**(II) Злиот –** Исаија 11:4.

**(III) Царот на Вавилон –** Исаија 14:4

**(IV) Малиот рог –** Даниел 7:8; 8:9-12.

**(V) Цар бесрамен и искусен во сплеткарење –** Даниел 8:23

**(VI) Водачот што ќе дојде –** Даниел 9:26

**(VII) Самоволен цар –** Даниел 11:36

**b. НОВ ЗАВЕТ:**

**(I) Човек на грев –** II Сол. 2:3-8

**(II) Син на погибелта –** II Сол. 2:3-8

**(III) Беззаконик -** II Сол. 2:3-8

**(IV) Антихристот –** I Јвн. 2:18

**(V) Sверот –** Отк. 13:1-8

**5.** Ларкин предлага интересна забелешка во однос на “малиот рог” или “Антихристот”. Тој оди во **II Сол. 2:3-12** и укажува на тоа дека кога Павле зборува за Антихристот го нарекува со три имиња. **“Човекот на гревот”,** **“Синот на погибелта”** и **“Беззаконикот”.** Името “Син на погибелта” е од големо значење затоа што е искористено само два пати во Писмото. Тој назив прв пат бил користен од Христос за Јуда во **Јвн. 17:12.** А овде во **II Сол. 2:3-12** е користен за Антихристот. Ларкин продолжува и прави интересна споредба меѓу Јуда и Антихристот. Знаеме дека Христос бил роден од девица преку Светиот Дух, и многумина веруваат дека Антихристот ќе биде роден од жена, не неопходно од девица, но преку Сатаната. Од Стариот Завет исто така знаеме дека ангелите го напуштиле своето живеалиште и имале сексуален однос со ќерките човечки, и нивниот пород биле џинови, или силни мажи. Затоа не е незамисливо дека Сатаната може да дојде над жена и таа да го зачне Антихристот. Таков човек со сигурност би можел да се нарече “син на погибелта” или “син на Сатаната”.

**6. Те молам забележи дека тоа што сега ќе го споделам е само теорија која некои ја промовираат. Иако е интересна тема за дискусија, не смее да се предава како факт!** Во **Јован 6:70-71** ние читаме дека Исус рекол: “Нели ве избрав дванаесетмина? Но еден од вас е ѓавол.” Тој зборувал за Јуда Искариот синот на Симон, зашто тој беше оној кој ќе го предаде, иако бил еден од дванаесетмината. Интересно е да се забележи дека на ни едно друго место, освен на ова, зборот **“ѓавол”** не се однесува на никој друг освен на самиот Сатана. Зборот кој овде се користи е “диаболос” кој во формата во која се користи би требало да биде **“еден од вас е ѓаволот.”** Ова во однос на Јуда Искариот би значело дека е инкарнација на ѓаволот и би објаснило зошто Исус го нарекува **“син на погибелта”**. Не е исправно да се каже дека Јуда бил син на Симон, затоа што зборот **“син”** не е во оригиналот, туку е подоцна додаден, затоа што Симон бил општо прифатен како татко на Јуда, иако Јуда можеби бил син на некој друг. Ова е како Исус кој нормално би бил препознаен како син на Јосиф, иако буквално не бил. Следното прашање за кое треба да се размисли, според Ларкин, е: Зошто тогаш и двајцата, Јуда и Антихристот се наречени **“синот на погибелта”?** Дали тие се навистина една и иста личност, или има двајца сина на погибелта? Кога ќе завртиме во **Отк. 11:7**, ние читаме дека “ѕверот” кој ги погубува двата сведока излегува од бездната. Sверот е Антихристот. Како овој “син на погибелта” или ѕверот стигнува до бездната? Ако има само еден **“син на погибелта”**, а Јуда и Антихристот се еден ист, тогаш тој отишол во бездната кога Јуда **“си отишол на своето место”,** што би била бездната, **Дела 1:25**. За ни една друга личност во Библијата не ни се вели дека “си отишол на своето место”. Повторно во **Отк. 17:8** е запишано: **“Sверот што го виде ти, беше и го нема; тој ќе излезе од бездната и ќе оди во погибел”.** Затоа што овој ѕвер е истиот оној кој ги убива сведоците, тој е Антихристот.

**7.** Овде има 4 работи кои ни се кажани за него: **Отк. 17:8**

**a.** Тој беше

**b.** Го нема

**c.** Тој ќе излезе од бездната

**d.** Тој ќе оди во погибел

**8.** Така Јован го пишува ова и на него гледа од перспектива на времето во кое живее (кога било напишано). Ние читаме што Јован вели дека ѕверот **“беше”,** но дека тој **“бил порано на земјата и треба повторно да дојде.”** А пред да дојде ќе излезе од бездната. Ако е тоа случај, тогаш тоа е позитивен доказ дека Антихристот бил порано на земјата, а кога ќе дојде во иднина, ќе излезе од бездната. Друго прашање е, кога порано Антихристот бил на земјата? Ако Јуда и Антихристот се еден ист, тогаш тоа би бил одговорот на прашањето. Кога Јуда бил на земјата, тој бил. А кога Јуда **“си отишол на своето место” “го немало”.** А кога Јуда ќе се врати од бездната, ќе биде Антихристот, синот на погибелта.

**9.** Пред да продолжиме, треба да ги испитаме девете визии кои Јован ги имал во однос на ѕверот. Ние овде ќе прочитаме од **Отк. 13:1-7** и потоа **Отк. 17:3, 7-17**. Овде гледаме дека “ѕверот” имал двојно значење. Ги претставувала обновената римска Империја, но и самиот император, Антихристот. Како обновена Римска империја, ја гледаме како излегува од морето на нациите, **Отк. 13:1**. Како Антихрист излегува од бездната, **Отк. 11:7; 17:8.** Исто така забележи дека ѕверот кој излегува од морето има седум глави и десет рога кои имаат круни и претставуваат земни сили кои ќе бидат дел од обновувањето на Римската Империја. Како контраст на тоа и ѕверот кој излегува од бездната има седум глави и десет рога, но тие не се крунисани. Затоа што десетте цара кои се претставени со десетте рога сè уште ни ги примиле своите царства, **Отк. 17:12**. Ова би укажувало на тоа дека ѕверот од Отк. 17 ја претставува Империјата на почеток од седмицата. Жената која јава на ѕверот ќе го потврди тоа. Оваа жена облечена во пурпур не се сретнува пред глава 17, но Писмото ни укажува на тоа дека таа го јава ѕверот од почетокот на големите маки. Таа ќе ја преставува Римската црква која ќе дојде на власт. Нема сомневање дека Римо-Католичката црква ќе има многу важна улога во обнова на силата на овие 10 царства, и ќе има голема контрола над нив, сè до средината на седмицата. Тогаш тие ќе се завртат против црквата, ќе ја направат пуста и разголена, и според Писмото **“телото нејзино ќе го изедат”**, со други зборови, ќе го приграбат нејзиното богатство, и ќе ја изгорат со оган, **Отк. 17:16**.

**IX. ГЛАВА 8**

**A. Даниел 8:1-2**

**Во третата година од царувањето на царот Валтазар, јас Даниел, имав второ видение по оние што ми се беа јавиле порано. 2 И видов во видението, и кога гледав, јас бев во Суза, престолнината на Еламската област, и видов во видението како да бев покрај реката Улај.**

Почнувајќи од осмата глава во Книгата на Даниел, па до крајот на книгата, Даниел пишува на хебрејски. Првата глава и првите четири стиха од втората глава се исто така напишани на хебрејски. Овој дел дава запис за падот на Ерусалим и заробувањето на Јуда. Од 2:4 до крајот на глава 7, јазикот е арамејски, затоа што е дел од книгата кој се однесува на световните незнабожечки сили. Од овде во глава 8, па до крајот на книгата, таа е напишана на хебрејски, затоа што најмногу се занимава со Евреите, Ерусалим, светилиштето на Храмот и Антихристот (оние нешта кои се важни за Евреите).

Исто така, гледаме дека визијата за овенот и козелот се јавуваат во третата година од владеењето на Бeлшазар, 538 год.пр.н.е. Ова значи дека е две години после визијата за четирите диви ѕвера, и е приближно во исто време со падот на Вавилон или кратко пред тоа.

Исто така е многу интересно да се забележи дека визиите на Даниел се со една главна цел – да се разоткрие Антихристот. Даниел бил во Вавилон кога ја добил оваа визија, но го гледаме преку Духот преместен во Суза, главниот град на Персија кој бил во провинцијата Елам. Овде стои покрај реката Улај и ја гледа визијата.

**B. Даниел 8:3‑14**

**Ги кренав очите и видов: а таму покрај реката стои еден овен: тој имаше два рога, обата високи, но едниот беше повисок од другиот и повисокиот израсна подоцна. 4 Видов како тој овен бодеше кон запад, кон север и кон југ и ниеден ѕвер не можеше да устои против него, и никој не можеше да се избави од него; тој вршеше што сакаше и се осили. 5 Со внимание го гледав тоа и ете, од запад идеше еден козел, со таква брзина што не го допираше тлото; и тој козел имаше силен рог меѓу очите свои. 6 Се впушти врз оној овен што имаше рог и кога го видов како стои крај реката, тој се фрли врз него со силна јарост. 7 И видов кога тој се приближи до овенот, свирепо се фрли на него и му ги скрши двата рога; и на овенот не му стигаа силите да устои против него, па затоа го кутна на земја и го згази, и немаше никој овенот да го избави од него. 8 Тогаш козелот многу се возгордеа; но кога се засили, големиот рог му се скрши и на тоа место му изникнаа четири, свртени спрема четирите страни на светот. 9 И од едниот од нив излезе мал рог, кој нарасна многу спрема југ и спрема исток и спрема Ветената Земја, 10 па се издигна до небесната војска, собори на земјата дел од таа војска и од ѕвездите и ги смачка; 11 се издигна дури и до Водачот на таа војска, ги запре секојдневните жртви и го урна местото на Неговата светиња; 12 и народот беше предаден заедно со секојдневните жртви поради бесчестието; а тој, откако ја собори вистината на земјата, дејствуваше и успеваше.**

**13 И чув како еден ангел прашуваше друг, велејќи: “До кога ќе трае тоа од видението за секојдневната жртва и за бесчесното опустошување, што ги пази светилиштето и војската небесна?” 14 Другиот му рече: “Две илјади и триста денови; и тогаш светилиштето ќе се исчисти.”**

Ќе започнеме со укажување на некои работи од стиховите, а потоа ќе се вратиме назад и ќе бидеме подетални во однос на толкувањето.

**1.** Во **стих 2**, Елам е провинција која била источно од Вавилон, и некогаш била ривал на Вавилон, но потоа станала сојузник, кога вавилонците и еламите се обиделе да ја одбијат Асирската доминација на Асурбанипал. Ние исто така знаеме дека Суза бил главниот град на провинцијата Елам. Овде го гледаме Даниел во Суза како ја прима визијата додека стои крај река.

**2.** Во **стих 3** го гледаме овенот кој имал два рога кои биле високи, но едниот бил повисок од другиот – тоа е Миди-Персиската Империја. Како што рековме порано, Персија е поголема меѓу тие две.

**3.** Во **стих 5** го гледаме козелот кој доаѓа од запад и кој би бил Филип II Македонски. Тој имал наочит рог, што би бил Александар Велики. Ние исто така гледаме од **стиховите 6-8** опис на Александар како ја победува Миди-Персиската Империја, овенот. Царството на Александар пораснало многу големо, тој бил јак, но сепак бил скршен; а од него произлегле 4 забележителни царства. Ние знаеме дека кога Александар умрел, неговите четворица генерали го поделиле царството.

**4.** Во **стиховите 9-14** ние го гледаме описот на малиот рог кој излегува од овие четири царства. Гледаме дека рогот изникнува и расте многу голем (**во стих 9**) кон југ, што би претставувало Египет, и кон исток, што би било Вавилон, и кон ветената земја, што би било Палестина. Ние исто така гледаме дека тој се воздига и дека носи пустош во светилиштето и предизвикува да престане обожувањето за време од 2300 дена, после кои светилиштето ќе биде очистено. Потоа во **стих 15** го гледаме толкувањето. Но пред да го направиме тоа, сакам да зборувам накратко за 2300те дена кои се опишани во **стих 14**.

**5.** Овие 2300 дена се буквално денови и го даваат датумот од кој дневните жртвувања ќе бидат одземени од страна на малиот рог, за кого ние веруваме дека е Антихристот. Ние веруваме дека тоа ќе се случи во средина на 70те седмици од Даниел (големите маки), според Даниел 9:27. Така значи, овие 2300 дена започнуваат на средина на 70тата седмица. Како што знаеме таа седмица е долга 7 години, и половина од 7 години е 3 ½ години или 1260 дена (сметајќи го месецот по 30 дена), ова ќе значи дека 2300 дена од пророштвото на Даниел ќе продолжат и после половината од седмицата на големите маки за 1040 дена (2300 – 1260 = 1040), или 2 години, 10 месеци и 20 дена. Затоа што светилиштето нема да биде очистено или дневните жртви нема да се возобноват до тогаш, изгледа дека службите во храмот нема да бидат возобновени сè додека не биде изграден храмот на Езекиел, што може да биде после второто Христово доаѓање заради Армагедон. Види **Езк. 41:1** до **43:27**. Додека Даниел размислува за визијата, одеднаш се појавува толкувач.

**6.** Двата коментари се согласуваат дека молиот рог е Антихристот, а настаните сè уште не настапиле. Заради споредба, ако е можно спореди со Скофилд Библијата (стр. 910, фуснота 3) каде што се вели дека ова било исполнето преку Антиохус Епифанес.

Од Ештон Библискиот Речник: … Антиохус IV, наречен “Епифанес”, т.е. Впечатливиот, го наследил својот брат Селеукус (175 год.пр.н.е.). Неговата кариера и карактер се претскажани од Даниел (11:21-32). Тој бил “зол човек”. Заради одмазда тој организирал поход против Ерусалим, кој го уништил, убивајќи големо мноштво од неговите жители на свиреп начин. Од тоа време Евреите започнале голама војна за независност под водство на нивните херојски водачи, Макавејците, со видлив успех, поразувајќи ги војските на Антиохус кои биле испратени против нив. Разгневен од ова, Антиохус лично тргнал против нив, заканувајќи се дека ќе ја сотре нацијата. Но на патот бил ненадејно заробен од раката на смртта (164 год.пр.н.е. )” **Повеќе информации за Антиохус Епифанес се дадени во делот Е6 кој следува.**

**C. Даниел 8:15-16**

**И кога јас, Даниел, го гледав тоа видение и замолив за неговото значење, ете пред мене застана некаков лик на човек. 16 И чув од средината на реката Улај човечки глас, кој извика и рече: “Гавриле, објасни му го тоа видение!”**

Од описот е сосема јасно дека толкувачот е ангел Гаврил. Даниел морал да биде збунет, затоа што во неговата визија на четирите диви ѕвера, имало и мал рог, а сега во оваа визија за овенот и козелот, повторно има мал рог. Речиси сум сигурен дека Даниел се прашувал: “Дали се тие едно исто или се различни?”

**D. Даниел 8:17‑19**

**И се приближи тој до местото каде што стоев и кога дојде, јас се уплашив и паднав ничкум; а тој ми рече - знај сине човечки дека видението се однесува на крајот од времето. 18 И кога зборуваше тој со мене, јас лежев ничкум на земјата во несвест; но тој се допре до мене и ме исправи на моето место, 19 па ми рече: “Еве ти откривам што ќе биде во последните денови на гневот; зашто тоа се однесува на крајот од определеното време.**

Овде го наоѓаме еден од клучевите за разбирање на оваа визија преку изјавата дека оваа визија има врска со **“крајот на времето”.** Визијата значи немала никаква поврзаност со времето во кое Даниел живеел. Ако имала, немало да му биде кажано да ја **“сокрие”,** затоа што ќе се исполни во **“далечно време”, стих 26**. Со други зборови, сè додека не дојде крајното време. Така изгледа дека оваа визија, иако некои работи се исполниле преку тоа што се случило со Александар Велики, сепак не била во целост исполнета и предвидувала работи што се однесувале на нешта кои не се во непосредна временска рамка. Со други зборови, овие четири царства на крајот повторно ќе имаат своја улога.

**E. Даниел 8:20‑25**

**Овенот што го виде - неговите два рога - тоа се мидискиот цар и персискиот. 21 А косестиот козел е царот на Јаван, додека големиот рог што се наоѓа меѓу неговите очи, тоа е нејзиниот прв цар: 22 четирите рога што израснаа кога првиот се скрши, тоа се четирите царства што ќе произлезат од тој народ, но нема да ја имаат неговата сила. 23 А кон крајот на царството нивно, кога отстапниците ќе ја исполнат мерката на своите беззаконија, ќе се издигне еден цар бесрамен и искусен во сплеткарење; 24 неговата моќ ќе се зацврсти, иако не со неговата сила; тој ќе врши големи пустошења и ќе успева, ќе дејствува и ќе погубува јунаци и народи на светиите; 25 заради лукавоста негова ќе напредува и сплеткарството во раката негова; во срцето ќе се возгордее и без повод ќе погуби мнозина; тој ќе се крене против Кнезот над кнезовите, но ќе биде победен - не со човечка рака.**

**1.** Во оваа визија за овенот и козелот се откриваат имињата на царствата кои се претставени со сребро и бронза на кипот на Навуходоносор и ѕверовите кои кореспондираат со нив, мечката и леопардот од другата визија. Ние знаеме дека амблемот на Персија бил овен. Монети биле откриени на кои е насликано како овенот излегува од Персија. Националниот амблем на Македонија била козата. Тој се наоѓа на монетите на земјата, и бил име на главниот град кој бил наречен Аегеа, што во превод значи “град на кози”. Водената маса до него е наречена Аегеан Море (Егејско Море) или Козјо Море. Интересно е да се забележи дека синот на Александар Велики од Роксана (неговата сопруга) бил наречен Аегус, што значи “син на коза” (од Дајк Библијата стр. 866, белешки h стх. 5).

**2.** Даниел сега разбира дека овенот, овде во глава 8, и мечката од четирите ѕвера, и рацете и градите од сребро на кипот на Навуходоносор, сите се однесуваат на Миди-Персиjската империја. Тој исто така разбира дека козелот и леопардот од четирите ѕвера и стомакот од бронза на кипот на Навуходоносор, сите се однесуваат на Македонската Империја. Исто така гледаме дека повисокото рамо на мечката кореспондира со повисокиот рог на овенот, што би било Персија. И трите ребра во устата на мечката, како што видовме претходно, се 3 царства на Лидија, Вавилон и Египет кои што создале тројна алијанса против Миди-Персија, но биле уништени од неа. Тоа одговара на дејствието на овенот кој турка на север кон Лидија, и на запад кон Вавилон, и на југ кон Египет. Тоа се наоѓа во Даниел 8:4, каде што гледаме дека овенот турка на запад, север и југ. Ние исто така гледаме дека кога Даниел ги споредил леопардот и козелот забележал дека четирите глави на леопардот кореспондираат со четирите рога кои излегле на местото на големиот рог на главата на козелот.

**3.** Сега сè имало смисла, освен што е значењето на малиот рог кој излегува од четирите рога на козелот. Ова сè уште било мистерија. До тогаш тој немал видено ништо со што овој мал рог би кореспондирал. Во визијата немало ѕвер со кој може да се спореди четвртиот див ѕвер од претходната визија и чија што глава имала 10 рога меѓу кои излегол малиот рог. Сигурно во мислите на Даниел имало збунетост во однос на тоа што значат овие два мали рога. Според Дан. 8:21, кажано ни е преку Гаврил дека големиот рог меѓу очите на козелот го представува првиот цар. Ние знаеме дека првиот цар е Александар Велики. Тој живеел од 356 – 323 год.пр.н.е. Тој бил син на Филип II од Македон. Александар станал цар над Македонија кога имал само 20 години, во 336 год.пр.н.е. Александар бил оној кој во 333 год.пр.н.е. во Исас ја победил персиската армија која броела 600.000 војници, предводени од персискиот цар Дарие III. Потоа тој отишол од Исас и завзел многу мали подрачја во Феникија и Египет, пред да се заврти кон Сирија, каде што на брегот на реката Тигар ја победува најголемата армија до тогаш собрана – персиската армија на Дарие III од Персија. Ова е истиот Дарие III кој тој го победил во 333 год.пр.н.е. Оваа битка била позната како битката кај Арбела и се водела во 331 год.пр.н.е. Александар таму го уништил Дарие III. Подоцна луѓето на Дарие, ја донеле главата на Дарие пред Александар.

**4.** Потоа Александар го поминува своето време во поробување на останатите провинции на Персијската империја, и подоцна се враќа во Вавилон, на врвот на својата слава, но умира од маларија во Јуни 323 год.пр.н.е на возраст од 33 години. Во тоа време четирите генерали на Александар ја делат Империјата меѓу себе.

**5.** Имињата на четирите генерали се:

**a.** Гасандер – тој ја земал Македонија и западниот дел на Империјата, кој примарно бил Грција.

**b.** Луцимачус – тој ја земал Тракија и северниот дел од царството, што би било Мала Азија и Турција.

**c.** Слеукус – тој го земал источното подрачје, што би било Сирија и цела Асирија.

**d.** Птоломеј – тој го земал Египет и јужниот дел од царството.

Сите овие четири царства на крајот биле победени од Рим. Последно од нив било Египет во 30 год.пр.н.е.

Интересно е да се забележи, кога сега ние гледаме наназад во историјата, дека четирите големи империи кои му биле покажани на Навуходоносор во неговата визија не неопходно настапувале една по друга, ниту пак тоа било покажано во визијата со четирите ѕвера. Но овде го гледаме покажано во визијата за козелот, дека има прекин или временска разлика меѓу Македонската Империја и Римската империја. За време на тој прекин се овие четири помали царства додека не се победени од Рим. Даниел го гледа тоа, во својата визија како нешто што треба да се случи. Знаеме дека историјата го потврдува ова пророштво, дека дефинитивно имало прекин меѓу Македонската и Римската Империја. Така кога гледаме на визијата на Даниел, забележуваме дека сите визии се надополнуваат меѓу себе, и дека додаваат делови во целината. Истото се случува и кога гледаме на визијата во однос на малиот рог којшто излегува од четирите рога.

Многумина верувале дека малиот рог бил Антиохус Епифанис, монарх кој се искачил на власт кратко по воспоставувањето на овие четири одвоени царства.

Гаврил во 8:23 ни вели дека оваа визија е за подоцнежно време од ова царство кога престапништвото ќе се изполни. Така ние веруваме дека малиот рог стапува на сцена при враќањето на Христос, на крајот, затоа што ни еден монарх до денес не можел да биде исполнувањето. Ако воопшто бил, Антиохус Епифанис, бил само делумно исполнување. Ние гледаме дека овие 4 царства треба да бидат обновени, од 10те, меѓу кои ќе биде поделена Римската Империја.

**6. АНТИОХУС ЕПИФАНИС**

Антиохус не живеел подоцна од четирите царства. Тој бил 8ми од 26 цара кои владееле со Сирија. Умрел 164 год.пр.н.е., 134 години пред да пропадне последното од четирите царства. Исто така гледаме дека малиот рог пораснал многу голем. Антиохус никогаш не станал велик. Вистина е дека го осквернил храмот во Ерусалим, но групата наречена Макавејци во 165 год.пр.н.е. го обновила обожувањето. Кога Исус зборува за “гнасниот пустошник” за кого зборувал пророкот Даниел, во **Мат. 24:15** тоа не се однесува на некој во минатото, туку на некој во иднината. Според тоа, не било поврзано со кариерата на Антиохус затоа што тој бил мртов веќе 200 години. Антиохус никогаш не застанал против Принцот над Принцовите, Христос, затоа што умрел 160 години пред Христос да се роди.

Ајде да зборуваме за малиот рог и повторно да прочитаме **8:8‑12**:

**Тогаш козелот многу се возгордеа; но кога се засили, големиот рог му се скрши и на тоа место му изникнаа четири, свртени спрема четирите страни на светот. 9 И од едниот од нив излезе мал рог, кој нарасна многу спрема југ и спрема исток и спрема Ветената Земја, 10 па се издигна до небесната војска, собори на земјата дел од таа војска и од ѕвездите и ги смачка; 11 се издигна дури и до Водачот на таа војска, ги запре секојдневните жртви и го урна местото на Неговата светиња; 12 и народот беше предаден заедно со секојдневните жртви поради бесчестието; а тој, откако ја собори вистината на земјата, дејствуваше и успеваше.**

и **8:22‑25**:

**…четирите рога што израснаа кога првиот се скрши, тоа се четирите царства што ќе произлезат од тој народ, но нема да ја имаат неговата сила. 23 А кон крајот на царството нивно, кога отстапниците ќе ја исполнат мерката на своите беззаконија, ќе се издигне еден цар бесрамен и искусен во сплеткарење; 24 неговата моќ ќе се зацврсти, иако не со неговата сила; тој ќе врши големи пустошења и ќе успева, ќе дејствува и ќе погубува јунаци и народи на светиите; 25 заради лукавоста негова ќе напредува и сплеткарството во раката негова; во срцето ќе се возгордее и без повод ќе погуби мнозина; тој ќе се крене против Кнезот над кнезовите, но ќе биде победен - не со човечка рака.**

Потоа да прочитаме **11:36‑45**, каде што се зборува за самоволен цар:

**И ќе постапува тој цар според својата волја, ќе се крене и ќе се возвеличи повисоко од секое божество, ќе почне да хули на Бога над боговите и ќе успева, се додека не се исполни гневот; зашто, она што е предопределено, тоа и ќе се изврши. 37 За боговите на татковците свои нема ни да помисли, ни за богот што го сакаат жените, дури ни никакво божество нема да уважува, бидејќи ќе се возгордее погоре од сите. 38 Место нив, ќе го слави богот на тврдините, богот што татковците негови не го знаеле, ќе го чести со злато и сребро и драгоцени камења, место Бога Кој е најсилен. 39 Ќе ги брани своите тврдини со народ кој му служи на туѓ бог. На оние, што ќе го признаваат, ќе им ги зголемува почестите и ќе им дава власт над мнозина и земја ќе раздава како награда. 40 Кон крајот на времето јужниот цар ќе се судри со него и северниот цар ќе се впушти како бура врз него со коли, коњаници и многубројни кораби, ќе нападне на областите, ќе ги поплави и ќе мине преку нив. 41 И ќе влезе во Красната земја, а многу области ќе пострадаат, од раката негова ќе се спасат само Едом, Моав и остатокот од синовите Амонови. 42 Ќе ја протегне раката своја врз разни земји; нема да се спаси ни земјата египетска. 43 ќе освои златни и сребрени ризници и разни скапоцени работи од Египет; Либијците и Етиопјаните ќе тргнат по него. 44 Но гласовите од исток и од север ќе го смутат, па тој ќе излезе со најголема јарост за да истребува и погубува мнозина, 45 и ќе ги распне царските шатори меѓу морето и гората на преславното светилиште; но ќе му дојде крајот, и никој нема да му помогне.”**

Гледаме дека ни е откриено дека малиот рог треба да се појави меѓу десетте рога на четвртиот див ѕвер или на Римската Империја, и дека од овие 10 рога или царства, 4 ќе бидат четирите царства меѓу кои била поделена империјата на Александар. Од едно од овие 4 ќе излезе малиот рог Антихристот. Подоцна ни е објавено дека тоа е **Сирија**. Исто така ќе видиме дека овој самоволен цар или Антихрист ќе донесе беззаконие до крајни граници **стх. 23**, и ќе биде победен без допир, **стх. 25**. Значењето на ова ни е откриено во **2 Сол. 2:8** каде што го гледаме Антихристот, злиот, кој ќе биде изгорен преку устата на Господовиот Дух и ќе биде уништен од светлината на Неговото Второ доаѓање. Референца: Битката кај Армагедон, **Отк. 19:11-20**.

**F. Даниел 8:26-27**

**А и видението за вечерта и утрината за кое ти се рече ќе се исполни, но ти сокри го тоа видение зашто се однесува на далечни времиња.” 27 Јас, Даниел, истоштен и болен бев неколку дни, потоа станав и почнав да се занимавам со царските работи; се чудев на тоа видение и не го разбирав.**

Откако ја добил визијата, на Даниел му било кажано да ја сокрие затоа што нејзиното исполнување ќе биде после многу денови. Така гледаме дека исполнувањето ќе се случи во иднината. Исто така овде забележуваме дека Даниел бил болен, но никој не разбирал зошто е болен, што најверојатно било затоа што знаел што го чека неговиот народ. Тој најверојатно на никого не му кажал за својата визија. Затоа тие не можеле да разберат зошто се чувствува толку лошо. Но иако бил вознемирен, тој продолжил со државничката работа, според **стх. 27**, (тој продолжил да се грижи за царската работа).

**X. ГЛАВА 9**

**A. Даниел 9:1‑3**

**Во првата година од царувањето на Дариј, синот на Ксеркс, од мидиски род, кој беше поставен за цар над вавилонското царство, 2 во првата година на неговото царување, јас, Даниел, го разбрав според книгите бројот на годините според словото што му го беше кажал Господ на Еремија, дека седумдесет години ќе се навршат над опустошениот Ерусалим. 3 И го свртев лицето свое кон Господ Бог со молитва и со молба, во пост, во вреќиште и пепел.**

**1.** Времето на оваа глава е дадено како првата година од владеењето на Дарие Мидиецот над Вавилон, што би било 538 год.пр.н.е. Даниел сега е многу збунет. Причината се поранешните визии на четирите диви ѕвера и за овенот и козелот. Тешко му било да ги сложи оваа визија со тоа што го читал во записите на пророците во однос на ропството на Евреите. Од книгата на Еремија, Даниел знаел дека ропството во Вавилон треба да трае 70 години, **Ерм. 25:11**. Лажните пророци во времето на Даниел зборувале против тоа, и ги храбреле луѓето дека ропството ќе трае само кратко време. Тоа било во спротивност со она кое Еремија го поучувал, што било подржано и преку **Ерм. 29:4-10**.

**2.** Даниел знаел дека вавилонското ропство за Евреите започнало кога тој бил заробен 606 год.пр.н.е. Според Еремија, требало да трае 70 години, од кои веќе поминале 68. Според тоа Даниел знаел дека живее во последните неколку години од ова ропство. Човекот за кој Исаија пророкувал дека ќе издаде декрет за нивно враќање, веќе бил на сцена, царот Кир кој го завзел Вавилон како што било пророкувано, **Исаија 44:28**. Па така за Даниел ропството ќе заврши за неколку години. Но како ова да го спои со визијата за четирите целосветски империи кои ќе доаѓаат и поминуваат, пред децата на Израел да се вратат на своето национално наследство? Овој проблем бил уште повеќе нагласен од фактот дека Вавилон, како прва од четирите империи, бил единствената која дошла и поминала – што оставало простор за следните три да дојдат и поминат за следните 2 години на ропство. Овде го гледаме Даниел како е соочен со проблем. Како целото Писмо е во согласност на исправен начин? Тој морал да научи дека ропството во Вавилон од 70 години било само предслика за подолга раселеност која требала да трае повеќе од 7 пати подолго. Тоа е визијата за која читаме во оваа глава, каде што Бог му ја дава на Даниел визијата за 70 седмици.

Даниел тогаш се подготвува себе си за молитва. Тоа била вообичаената процедура за Даниел кога сакал да добие одговор од Бог – понизна молитва, **II Днв. 7:14**. Во ова време Даниел ја моли најелоквентната молитва запишана во Писмата.

**B. Даниел 9:4‑15**

**И Му се молев на Господ мојот Бог, се исповедав и Му реков: “Те молам, Господи, Боже Велики и чудесен, Кој пазиш на заветот и имаш милост за оние кои Те сакаат и кои ги пазат Твоите заповеди! 5 Згрешивме, вршевме беззаконија, дејствувавме нечесно, се противевме и отстапивме од Твоите заповеди и од Твоите наредби 6 и не ги слушавме Твоите слуги, пророците, кои им зборуваа од Твое име на царевите наши и на достоинствениците наши, на татковците наши и на сиот народ од земјата. 7 Во Тебе, Господи, има правда, а во нас - срам на лицата, како што е денес кај секој Јудеец, меѓу жителите на Ерусалим и во сиот Израел, и кај ближниот и кај далечниот, по сите краишта каде што си ги прогонил заради нивното отстапништво, со кое отстапија од Тебе. 8 Господи, кај нас на лицата наши има срам, кај царевите наши, кај кнезовите наши и кај татковците наши, зашто згрешивме пред Тебе. 9 А кај Господ, нашиот Бог, има милосрдност и проштевање, бидејќи ние се одметнавме од Него. 10 И не го слушавме гласот на Господ, нашиот Бог за да постапиме според Неговите закони што ни ги даваше преку своите слуги - пророците. 11 И сиот Израел го престапи Твојот закон и се одврати, не слушајќи го Твојот глас; па затоа врз нас се излеа проклетство и клетва, што се напишани во законот Мојсеев, слугата Божји; зашто згрешивме пред Него. 12 И Тој ги изврши заканите Свои што ги кажа против нас и против нашите судии, кои нè судеа, испраќајќи против нас голема несреќа каква што немало под небесата, каква што се извршува над Ерусалим. 13 Како што е напишано во законот Мојсеев, така нè постигна сето тоа зло; но не Го молевме Господа, нашиот Бог, не се обративме од беззаконијата свои за да ја разбереме Твојата вистина. 14 Господ беше подготвен за тоа зло и го испрати врз нас; зашто праведен е Господ нашиот Бог во сите Свои дела што ги врши, но ние не го слушавме гласот Негов. 15 И сега, Господи, Боже наш, Ти што го изведе народот Свој од земјата египетска со силна рака, Ти ја покажа славата Своја што се памети до денес; згрешивме, постапивме нечесно.**

Овде ја гледаме исповедта на Даниел во однос на грешната состојба на Израел. Овој дел служи како модел за исповедање, молба и застапување во кое самиот Даниел, иако со речиси беспрекорен карактер, се поистоветува себе си со грешниците на својот народ. Исто така гледаме дека Даниел, кога се подготвувал за молитва, постел и се облекол во вреќишта и пепел како знак или чин на покорност пред Бог, додека навлегувал во молитва.

**C. Даниел 9:16‑19**

**Господи, по сета Твоја правда нека се одврати гневот Твој и јароста Твоја од Твојот град Ерусалим, од Светата Твоја Гора; зашто поради гревовите наши и поради беззаконијата на татковците наши Ерусалим и народот Твој е за потсмев кај сите што нè опкружуваат. 17 А сега чуј ја, Боже наш, молитвата на Твојот слуга и неговото усрдно молење, па заради Тебе, Господи, погледај со светлото Твое лице на опустошеното Твое светилиште. 18 Приклони го, Боже мој, увото Свое и послушај, отвори ги очите Свои и погледај ги нашите пустоши и градот, во кој се призива името Твое; зашто ние ги принесуваме молењата свои пред Тебе, надевајќи се не на нашата праведност, туку на Твојата голема милосрдност. 19 чуј Господи, Господи прости ни, Господи погледај и изврши, не колебај се поради Самиот Тебе, Боже мој, зашто името Твое се призива во Твојот град и во Твојот народ!”**

Го гледаме Даниел во период кога носи барање пред Господ, бара опростување за Израел, не затоа што заслужуваат, туку поради самиот Господ и Неговото сведоштво.

**1.** Стх.16 – Отстрани го својот гнев

**2.** Стх. 17 – Слушни ја нашата молитва

**3.** Стх. 17 – Благослови заради Твоето име

**4.** Стх. 18 – Погледни на нас и слушни не во оваа мизерна состојба

**5.** Стх. 18 – Иако не ја заслужуваме, ја бараме Твојата милост

**6.** Стх. 19 – Слушни нè, прости ни и стори нешто заради Твојата репутација

**D. Даниел 9:20‑23**

**Додека зборував и се молев и ги исповедав гревовите свои и гревовите на мојот народ Израел и ја принесував молбата своја пред Господ, мојот Бог, за светата гора на мојот Бог, 21 додека ја изговарав молитвата, човекот Гаврил кого го бев видел во поранешното видение, долета брзо, се допре до мене во времето на вечерната жртва, 22 ме вразуми, говореше со мене и рече: “Даниеле, сега излегов за да те научам да разбираш. 23 Во почетокот на твоето молење се појави твојот збор и јас дојдов да ти го соопштам, зашто ти си човек сакан; па така, внеси се во зборот и разбери го видението.**

Ние гледаме дека молитвата на Даниел е прекината од ангелот Гаврил. Оваа молитва на Даниел се случувала за време на попладневното обожување кое нормално би се случувало во храмот во 15:00 часот. Мораме да запомниме дека за Евреите немало храм во Вавилон, а оној во Ерусалим веќе бил уништен. Но Даниел, поради добрата поука, секое попладне во вообичаеното време за служба во храмот, ќе се завртел кон исток (каде што требало да биде храмот) и ќе одвоел време за молитва. За време на вакво застапување на Даниел за Израел, знаејќи дека ропството е веќе при крај, Даниел почнал да се моли Божјиот план да се исполни, а ангелот Гаврил се појавил пред него во облик на маж.

Гаврил ќе му помогне на Даниел да разбере дека сегашното ропство е само предслика на подолго раштркување кое ќе биде дел од 70 седмици, што ќе биде период од 490 години. Со други зборови 7 пати подолго од нивното сегашно ропство од 70 години, кое што се приближувало кон крајот.

**E. Даниел 9:24‑27**

**Седумдесетте седмици се определени за твојот народ и за светиот твој град за да биде крај на престапот, за да му се стави печат на гревот и избришани беззаконијата, за да биде доведена вечната правда, за да им се стави печат на виденијата и пророците и да биде помазан Светиот на светиите. 25 И така, знај и разбери: од времето кога излезе законот за обновување на Ерусалим, до доаѓањето на Помазаникот Божји се седум седмици. Потоа ќе биде обновен Ерусалим со улици и ѕидини, и ќе опстои шеесет и две седмици; а тоа ќе биде тешко време. 26 И по шеесет и двете седмици Помазаникот ќе биде предаден на смрт неправедно а градот и светилиштето ќе бидат разрушени од народот на водачот што ќе дојде, и крајот ќе му биде како од поплава, и до крајот на војната ќе има опустошување. 27 И во една седмица ќе склопи завет со мнозина, а во половината на седмицата ќе престанат жртвата и приносот, а на врвот од светилиштето ќе биде поставен Гнасниот Пустошник, се додека предопределената пустош не го собори Пустошникот.”**

Овде гледаме дека целта на 70те седници, **стих 24**, е даден како шестостран:

**1.** Да завршат престапите

**2.** Да се стави крај на гревот

**3.** Да се избришат беззаконијата

**4.** Да се донесе вечна правда

**5.** Да се запечати визијата и пророштвото

**6.** Да се помаза Светиот

Сега сакам да поминам преку секој од нив и да дадам коментар:

**a. Да завршат престапите** – Кажано ни е дека сите работи кои ги гледаме, шесте дела од 70те седмици, се однесуваат само на Еврејскиот народ, и на светиот град Ерусалим. Тоа ни покажува дека фокусот на овие 70 седмици е Израел и еврејскиот народ, а не црквата и незнабошците.

**b. Да се стави крај на гревот** – Во **Рим. 11:26-27** читаме дека ќе настапи време кога Бог ќе ја тргне безбожноста од Јаков и од Израел ќе го одземе секој грев. Тоа нема да се случи сè додека не дојде избавителот – а тоа ќе биде Христос при Неговото второ доаѓање.

**c. Да се избришат беззаконијата** – Во **Исаија 53:6** е запишано **“И Господ ги натовари на Него гревовите на сите нас.”** Ова нема примена врз еврејскиот народ во оваа диспензација (црква – благодат). Затоа што ако Евреин е спасен преку крвта на Христос, на некој начин треба да се откаже од воспоставените верувања на неговиот народ, и да стане член на Христовото тело, во кое нема ни Евреин, ни незнабожец, **Гал. 3:26-28** и **Кол. 3:10-11**. Целата нација, еврејската нација, ќе биде родена или обратена во еден ден, **Исаија 66:8.**  **“Во оној ден ќе се отвори извор за домот Давидов и за жителите ерусалимски, за да се измијат од гревовите нивни и од нечистотијата.” Зах. 13:1. Види Зах. 12:10 до 13:1.**

**d. Да се донесе вечна правда** – Оваа изјава е футуристичка, затоа што не може да има вечна правда додека Христос не го воспостави Милениумското Царство. Не може да се воспостави додека беззаконијата на Израел не завршат, и не се соочат со своите гревови. Тогаш Господ ќе направи нов сојуз со домот на Израел, **Ерм. 31:31-34**, после Армагедон, при подготовката на Милениумското Царство.

**e. Да се запечати визијата и пророштвото** – Иако изгледа дека визијата и пророштвото се запечатени во сегашноста, се однесуваат за Евреите, ова е само привремена ситуација, според **Рим. 11:25-27**. Кога ќе прекинат беззаконијата на Израел, и тие ќе имаат ненарушена комуникација со Господ, тогаш веќе нема да има потреба од визии и пророштва, **I Кор. 13:8-10**.

**f. Да се помаза Светиот над светиите** – Некои мислат дека ова се однесува на Господ Исус и неговото помазание од Светиот Дух при Неговото крштевање. Но тоа што е повеќе можно е дека овде се мисли на Најсветото место во храмот за време на Милениумот, како што е опишано во **Езк. 41:1 – 42:20**. Подигањето на храмот, се разбира, е сè уште во иднина.

Интересно е да се забележи дека прво се манифестирала Божјата Шакина слава, кога Господ одел пред народот на Израел како облак преку ден и столб од оган преку ноќ, **Излез 13:21,22**. Подоцна гледаме дека храмот бил подигнат и Шакина славата го завзела Најсветото место, и престојувала над херувимите над ковчегот на заветот, **Излез 40:34,35; 25:10-22; Броеви 7:89**. Кога бил посветен Соломоновиот храм, Шакина славата го исполнила светото место, така што свештениците не можеле да стојат и да служат, **I Цар. 8:10,11**. Понатаму, пророкот Езекиел ни вели дека тој ја видел Божјата Шакина слава како го напушта храмот, **Езк. 9:3**, а подоцна и градот Ерусалим, **Езк. 11:23** и се вратила на небо. Во визијата на Езекиел за Милениумскиот храм, Езекиел ја гледа Шакина славата од исток, **Езк. 43:1-6.**

**F. ХРОНОЛОГИЈАТА НА 70те СЕДМИЦИ**

Знаеме дека Бог е Бог на ред и исто така знаеме дека Бог секогаш прави сè во планираното време. Всушност во **Дела 1:6-7** Тој ни вели дека **“Не е ваше да ги знаете времињата или часот што Отецот ги поставил во Својата власт”.** Од тоа гледаме дека Бог во Неговиот план ги има времињата и сезоните. Исто така од **Гал. 4:4** знаеме дека кога се исполни времето Бог го испрати Својот Син. Од тоа гледаме дека Бог работи според распоред на време. Кога гледаме пророчка хронологија, ние наидуваме на дел од време, како што се часови, денови, седмици, или седмици од години, и така натаму. Исто така гледаме термини како време, времиња или пола време и така натаму. Затоа ни е јасно дека сите треба да се толкуваат на иста скала. Ние треба да знаме која е скалата, за да добиеме чувство за Божјиот распоред.

Во **Броеви 13:34** ние читаме: **“Според бројот на четириесетте дена, во кои ја разгледувавте земјата, вие ќе страдате за гревовите ваши четириесет години, година за ден.”** Сега знаеме дека оваа осуда се исполнила со децата на Израел кои лутале низ пустињата 40 години, секоја година за еден ден кој шпиуните го поминале во замјата Ханан. Кога гледаме во пророчката хронологија забележуваме дека еден ден стои за една година. Па така ако ја примениме оваа скала за 40 седмици, ние знаеме дека секоја седмица има 7 дена, а 70 седмици имаат 490 дена – или на година за ден скалата тоа би биле 490 години.

Исто така во **стих 25** ни се вели: **“Од времето кога излезе законот за обновување на Ерусалим, до доаѓањето на помазаникот Божји се 7 седмици. Потоа ќе биде обновен Ерусалим со улици и ѕидини, и ќе опстои 62 седмици; а тоа ќе биде тешко време.”** Значи тоа ќе биде 7 + 62 = 69 седмици, или според година за ден скалата, ќе биде 483 години. Кога ја испитуваме библиската хронологија, ние ги гледаме запишаните генерологии кои ни ја даваат должината на животите на патриарсите сè до Излез, а потоа на судиите и царевите на Израел и Јуда, па сè до вавилонското ропство, што не носи до 606 год.пр.н.е. Од тоа време мораме да зависиме врз историското датирање на настаните. Кога гледаме проучувања од почитувани библиски хронолози, ние наоѓаме дека дури и тие не се согласуваат во однос на точниот број на години од Адам до Христос. Концептото овде е дека дури иако некој дојде многу блиску до бараниот број, ние можеби нема да бидеме точни во пресметката, но барем доволно блиски за да имаме разумско разбирање на Божјиот распоред. **Тоа е уште една причина зошто ние не можеме со сигурност да го знаеме денот и часот.**

**1.** Како прво, мораме да ја најдеме почетната точка на овие 70 седмици. Дури и за ова има конфликт на мислења, а причината е затоа што има барем 4 декрета за обнова на Ерусалим и храмот после вавилонското ропство. Сега ќе го испитаме секој од тие 4 декрета.

**а.** Првиот декрет: Даден бил од Кир во 536 год.пр.н.е. Ќе гледаме во **Ездра 1:1-4**. Ова е понатаму потврдено во **II Днв. 36:22,23.** Но ако ова го читаме внимателно, во него не се кажува ништо за обнова и повторна изградба на Ерусалим. Сè што се спомнува во овој текст е Божјиот дом или Храмот. Но многумина тврдат дека овој дел мора да се толкува како соработка или во светло на **Исаија 44:28** каде што Господ вели за Кир дека **“Тој е Мој пастир, и тој ќе ја исполни секоја волја моја”, и ќе му рече на Ерусалим: “Ти ќе бидеш одново изграден!” и на храмот: “Ти ќе бидеш обновен!”** Исто така знаеме дека што и да било тоа што го поттикнало Кир да го издаде овој декрет, ние знаеме дека како резултат на него 50.000 заробеници се вратиле во Ерусалим, **Ездра2:64, 65**. Тие поставиле олтар и ги обновиле жртвувањата и сакале да го обноват Храмот, но работата се развлекувала заради противниците. Изгледа како Кир да се ограничил себе си само на повторна изградба на харамот и не кажал ништо за обнова и повторна изградба на ѕидовите на Ерусалим. Зошто е оваа разлика, не знаеме, но изгледа јасно дека Кир се ограничил себе си единствено на изградба на дом во Ерусалим. Ова е понатаму потврдено преку вториот декрет од Дарие.

**b.** Вториот декрет: тоа е декретот на Дарие од 519 год.пр.н.е. и е запишан во **Ездра 6:1-12**. Во **Ездра 5:1-17** читаме дека оние кои се труделе повторно да го изградат храмот биле прекинувани затоа што сметале дека немаат право и авторитет да го прават тоа. Заради тоа тие му се обратиле на Дарие да побара во царската ризница во Вавилон и да провери дали постои документ кој ќе им го даде тоа право. Кога го направил тоа, Дарие го наоѓа декретот на Кир. Според тоа декретот на Дарие бил само потврда на декретот на Кир. Исто така забележи дека декретот на Дарие се однесувал само на повторна изградба на хармот и не спомнувал ништо за обнова на градот. Ова потврдува дека декретот на Кир бил само за повторна изградба на храмот.

**c.** Третиот декрет: Тоа бил декретот на Артаксеркс, цар на Персија во 458 год.пр.н.е. Овој декрет бил писмо дадено на Ездрасо кое му дозволува да оди во Ерусалим и со себе да поведе свештеници и Левити со овластување да земат сребро и злато за да купат животни кои се потребни за жртви и приноси во храмот. Исто така му дава право да влезе во царската ризница и да земе сè што му е потребно. Но во овој декрет не се вели ништо за обнова или повторно градење на Ерусалим. Едноставно е декрет со кој се овозможува да се обезбедат потребните работи за храмот.

**d.** Четвртиот декрет: Бил објавен од Артаксеркс Лонгиманус, во 445 год.пр.н.е. и е запишан во **Неемија 2:1-8**. Му бил даден на Неемија кој бил царскиот пехарник, многу висока позиција во Персискиот двор и еден од доверливите слуги на царот. На Неемија му била дадена дозволата да гради. Ние исто така знаеме од Писмото дека иако им требало 52 дена за да го обноват ѕидот, на Неемија му требале 12 години за да го обнови градот и повторно да воспостави закон. Ова го исполнува пророштвото дека улиците повторно ќе се изградат, а и ѕидот, дури и во тешки времиња, **стх. 25**. Писмото на Неемија му било дадено во форма на декрет инаку тој не би имал авторитет да го направи она што го направил. Ни еден друг декрет не одобрува таква обнова, па затоа се верува дека ова бил декретот за кој Гаврил зборува.

Друг начин да се гледа на ова е ако ги испитаме почетните точки на првиот и вториот декрет. Ако го сметаме оној на Кир во 536 год.пр.н.е. како почетна точка, и потоа да додадеме 69 седмици или **483 соларни години**, ние ќе пресметаме дека Месијата, Принцот, требало да дојде 53 год.пр.н.е. Ова би било 49 години пред раѓањето на Христос. Раѓењето на Христос е одредено во 4 год.пр.н.е.

Ако го земеме вториот декрет, оној на Дарие во 519 год.пр.н.е., заедно со 483 години добиваме 36 год.пр.н.е., што е 32 години пред раѓањето на Христос.

Кога користиме третиот декрет, оној на Артаксеркс од 458 год.пр.н.е., потоа додадеме 483 години, ќе добиеме 25 година, што е 29 години после раѓањето на Христос.

Ако го земеме четвртиот дектер, оној на Артаксеркс Лонгиманус од 445 год.пр.н.е, и додадеме 483 години добиваме 38 година или 8 години после распнувањето на Христос во 30 година. Од ова можеме да забележиме дека или мора да дозволиме време меѓу 7те седмици и 62те седмици, или мораме да користиме некој друг метод на пресметување.

**2.** Третиот можен настан од животот на Христос кој може да се смета за крајната точка на 69те седмици е триумфалното влегување на Христос во Ерусалим на Цветници, 2ри Април 30 година, што било неколку дека пред Неговото распнување. Ова е запишано во сите 4 евангелија. Знаеме дека самиот Исус се потрудил да се превземат чекори за исполнување на пророштвото од **Захарија 9:9**, каде што пишува: **“Ликувај од радост, ќерко Сионова, извикувај, ќерко ерусалимска; ете Царот твој се враќа кај тебе, праведен и со победоносна сила, кроток, седнат на магаре, рожба на магарица.”**

Исус, во времето на Неговото влегување, превземал чекори во однос на овој настан и им наредил на учениците да донесат одредено магаре кое било на одредено место, за кое Тој им кажал, **Мат. 21:1-3**. Така забележуваме дека Исус не само што дозволил да го нарекуваат цар оние кои го поздравувале при Неговиот триумфален влез, туку и помогнал за самиот настан да се случи знаејќи ја неговата пророчка важност. Според тоа изгледа логично, да го прифатиме Неговото триумфално влегување како крај на 69та седмица, повеќе отколку Неговото раѓање или Неговото крштевање. Знаеме дека почетната точка на 69тата седмица е декретот на Артаксеркс Лонгиманус, даден на 14 Март, 445 год.пр.н.е. Исто така триумфалното влегување на Исус во Ерусалим на Цветници, 2ри Април 30година било крајната точка. Ни останува само да провериме дали навистина 69те седмици или 483те години го покриваат временскиот период меѓу овие два настана.

3. Уште една работа на која треба да укажеме е дека постојат различни мислења во однос на датумот на Христовото раѓање и смртта. Тој не бил роден 1 година (почетната година на новата ера), затоа што бил роден пред смртта на Ирод, според Мат. 2:1-23. Ирод умрел во втората половина на 4 год.пр.н.е. Ние читаме дека Христос бил крстен кога бил приближно 30 години стар, според Лука 3:23, што би го ставило датумот на Неговото крштевање во вториот дел на 26та година, а Неговата јавна служба знаеме дека траела 3 ½ години. Тоа би го довело до пролетта 30 година, кога бил распнат за време на Пасхата – која таа година паѓала во Петок, 7ми Април, со што би се дознало дека неговото триумфално влегување е претходниот ден недела, 2ри Април 30 година.

**4.** Пред да ја направиме пресметката за да видиме дали датумите се софпаѓаат, прво мора да одлучиме кој календар ќе го користиме пророчки. До сега секогаш разгледувавме според Јулианскиот или астрономскиот календар со година од 365 ¼ денови. Постојат и други календари кои исто така можат да бидат користени. Постои соларна година од 365 дена, календарска година од 360 дена и лунарна година од 364 дена. Важно е да видиме кој од овие календари е исправниот за нас. Ние можеме да го најдеме одговорот во Битие 7:11-24 и 8:3-4, кога читаме во однос на потопот. Кажано ни е дека петте месеци од 17 ден на вториот месец, до 17 ден на седмиот месец се сметаат како 150 дена. Со други зборови, месеците се со 30 дена, или годината има 360 дена. Според тоа во пророчката хронологија треба да користиме календарска година од 360 дена.

**5. Пред да продолжам понатаму, морам да нагласам дека околу овие пресметки има многу недоразбирања и со добра причина. Во тоа што следува, секоја година е пресметувана како цела година, што може, но не мора да биде прифатен метод за пресметување. Ова пресметка е вклучена во проучувањето затоа што е интересна можност, но не е таква да околу неа градам верување, и сигурно не да ја проучувам како факт. Па така информирајте ги своите студенти за тоа.**

Во пресметувањето ние најдовме дека периодот од 445 год.пр.н.е. до 30 година се соларни години од по 365 дена, плус еден ден за секоја престапна година. Дополнително има 20 дена од 14ти Март (денот кога Артаксеркс Лонгиманус го издал својот декрет) до 2ри Април (денот на Исусовото триумфално влегување). Ако се пребројат годините од 445 год.пр.н.е. до 30 година **вклучително**, има целосни 476 години. Ако ја направиме пресметката…

476 години х 365 дена = 173.740 дена

Додај 119 дена за секоја престапна година, добиваме вкупно 173.859 дена

Додај 20 дена за 14 Март до 2 Април, добиваме вкупно 173.879 дена

Тој број подели го со 360 дена колку што е пророчката година и добиваме вкупно 483 години до ден.

**6.** Ова на **површината изгледа** дека ни дава појаснување за 69те седмици од визијата на Даниел за 70те седмици. Ова ни остава уште една седмица која сè уште не е одредена против Израел – знаејќи дека таа седмица е период од 7 години (и запомнете, ако се смета пророчки, тие 7 години се со по 360 дена). Со други зборови тоа ќе се 2520 дена кои ние ги нарекуваме големите маки.

**7.** Можеби е важно да се сфати дека најголем дел од датирањето кое го користиме е со недуховно влијание. Можеби Божја волја е да не можеме да го пресметаме до ден, точните датуми и точното време на Неговото враќање.

Другата можност е дека можеби не се насочуваме кон точниот настан од Христовиот живот од кој Бог ги мери 69те седмици. Друго можно објаснување е дека проблемот со поставување на точниот датум можеби е фактот што кога ги гледаме 70те седмици, тие се поделени на 3 дела. Првите биле 7 седмици или 49 години поминати во обнова на храмот и повторно воспоставување на обожувањето. Тоа точно го покрива времето од декретот на Артаксеркс во 445 год.пр.н.е. и затварањето на пророштвата од Стариот Завет во 396 год.пр.н.е. Ако е тоа случај, тогаш можеби постоел краток период меѓу овој настан и завршетокот на останатите 62 седмици, што би можело да ја објасни временската разлика во пресметките. Ние знаеме дека последната седмица, последните 7 години, сè уште треба да се исполни за време на Големите маки.

**XI. ГЛАВА 10**

**A. Вовед**

Последните три глави од Даниел треба да бидат заедно, дури не би требало ни да бидат поделени на глави, и појасно би било ако се поделени на три дела:

**1.** Глава 10:1 ‑ 11:1 – се однесува на односот на надприродните битија во однос на земјата.

**2.** Глава 11:2 ‑ 11:35 – се однесува на порано напишаната историја на царевите од север и југ.

**3.** Глава 11:36 ‑ 12:13 – се однесува на времето на крајот.

**B. Даниел 10:1‑3**

**Во третата година на персискиот цар Кир дојде откровение до Даниел, кој се викаше Валтазар, и вистинско беше тоа откровение и со голема сила. Тој го разбра тоа откровение и го објасни тоа видение. 2 Во тие дни јас, Даниел, тагував цели три седмици. 3 Богата храна не јадев; месо и вино не влезе во устата моја, и не се мачкав со масла додека не завршија трите седмици.**

Ова е последната визија на Даниел. Ја добил третата година од владеењето на царот Кир, во 533 год.пр.н.е. Во тоа време многу од луѓето се враќале во Ерусалим за да ја обноват татковината, но не заминале толку луѓе колку што Даниел очекувал. Всушност, според книгата на Ездра ние знаеме дека заминале само 42.360. Поголемиот дел од свештениците и водачите повеќе сакале да останат во Вавилон и да останат во куќите и градините кои ги изградиле таму, повеќе отколку да се вратат во нивната опустошена татковина. Можеби тоа е една од причините зошто Даниел се молел и постел – затоа што сакал да види повеќе луѓе дека се враќаат да го изградат Ерусалим. Книгата на Ездра ни дава запис за враќањето во татковината и дознаваме дека многу мал број биле заинтересирани да го обноват Ерусалим. Тие кои се вратиле биле слаби луѓе, и биле малтретирани од сите страни од непријатели. Даниел почнува да пости и моли, според **стх. 2 и 3**, можеме да видиме дека неговиот пост не бил со целосна апстиненција од храна. Тој се воздржувал од специјалитетите и се хранел само со едноставна храна (некои не се согласуваат со ова и велат дека Даниел имал целосен пост). Ова тој го правел за време од 21 ден, и најверојатно ќе продолжел со постот, да не дошол ангелот за да зборува со него и да му донесе одговор на молитвата.

**C. Даниел 10:4‑9**

**А во дваесет и четвртиот ден од првиот месец, се најдов покрај брегот на големата река Тигар; 5 ги кренав очите угоре и видов: ете еден човек, облечен во ленена облека, а крстот му беше препашан со офирско злато. 6 Телото негово изгледаше како топаз, лицето - како светкавица - очите му беа како запалени светила, рацете негови и нозете негови изгледаа како сјаен бакар и гласот на зборовите негови како глас на многу луѓе. 7 И само јас, Даниел, го видов тоа видение, а луѓето што беа со мене не го видоа тоа видение; но страв голем ги обзеде, и тие избегаа за да се сокријат; 8 Останав сам и го гледав тоа големо видение, но во мене не остана сила и лицето ми пребледе многу, не остана во мене бодрост. 9 И го чув гласот на зборовите негови; и штом го чув гласот на зборовите негови, ненајдено паднав во несвест и лежев со лицето кон земјата.**

**Стх. 4 –** Датата е 24ти Април. Хидекен = реката Тигар

Овде гледаме дека овој човек, најверојатно бил Господ Исус. И за да го потврдиме тоа, ајде да завртиме во **Откровение 1:12-15**. Кога ќе ги споредиме **Отк. 1** со **Даниел 10:4-6**, ние гледаме дека ова дефинитивно бил Господ кој се појавил пред Даниел. Овде Даниел го гледа Господ пред Неговото отелотворување. Јован го гледа после Неговото вознесување. Но и двете визии го имале истиот ефект над лицето кое ја примало визијата. Внимателно ги читаме **Даниел 10:8,9**, и забележуваме дека Даниел паднал на своето лице на земја. Тој омалаксал или се онесвестил. Исто така читаме во **Отк. 1:17** дека Јован, кога го видел Господ, паднал пред Неговите нозе како мртов, како да се онесвестил.

**D. Даниел 10:10‑13**

**Но ете, рака една се допре до мене и ме исправи на колената мои и на дланките од рацете мои. 11 Па ми рече тој: “Даниеле, сакан човеку, задлабочи се во зборовите што ќе ти ги кажам, и исправи се на нозете свои, зашто кај тебе сум денеска испратен.” штом ми ги кажа тие зборови, јас станав растреперен. 12 Но тој ми рече: “Не бој се Даниеле! Од првиот ден кога го управи срцето свое за да постигнеш разбирање и да се понизиш пред твојот Бог, зборовите твои беа услишени, и јас сакав да дојдам според зборовите твои. 13 Но кнезот на персиското царство ми се противеше дваесет и еден ден; но Михаил, еден од првите кнезови, дојде да ми помогне зашто јас бев таму сам, кај персискиот цар.**

Овде го гледаме Даниел како лежи на своето лице, додека рака го допира, и го подига на колена и раце, а потоа го застанува на нозе. Оваа личност или овој гласник кој зборува со него не е никој друг освен Гаврил. Една од потврдите за тоа е дека гледаме дека гласникот со Даниел зборува како со човек кој е многу сакан и тоа го повторува во **стх. 19**. Во **стх. 13** додека читаме ние гледаме дека овој ангел, Михаил, и другиот гласник работеле заедно. Тоа бил Гаврил. Ние овде забележуваме дека Гаврил бил испратен од некого за да му служи во неговите потреби. Исто така гледаме дека бил попречен од принцот на Персија, кој се борел со него 21 ден, сè додека не дошол Михаил да му помогне.

Целиот овој дел од Писмата јасно ни покажува дека постои царство на темнината во кое духовните сили се во постојана војна поради молитвите на верниците. РЕФЕРЕНЦА: **Ефш. 6:12**, Павле ни вели дека не се бориме против крв и месо, туку против началствата и властите на темнината од овој свет, против поднебесните духовни сили на злото.

Забележи во **стх. 12** дека Гаврил дошол затоа што Бог ги слушнал зборовите на Даниел, и Гаврил бил испратен да постапи според зборовите на Даниел. Тоа нè поучува дека зборовите кои ги молиме имаат вредност.

Исто така од **Ефш. 2:2** знаеме дека Сатаната е принц на силите на воздухот и бог на овој свет.

**E. Даниел 10:14‑18**

**А сега дојдов да ти соопштам, што ќе се случи со твојот народ во последните времиња, зашто видението се однесува за далечни дни.” 15 Додека ми зборуваше такви зборови, јас гледав во земјата, без да изустам збор. 16 Но ете, еден сличен на синовите човечки се допре до усните мои и јас ја отворив устата своја, почнав да зборувам и му реков на оној што стоеше пред мене: “Господаре мој, од ова видение утробата во мене се преврте и во мене не остана сила. 17 Па како може слугата Твој, Господи, да зборува со мојот Господар? Зашто во мене нема сила, и останав без здив.” 18 Тогаш пак се допре до мене тој човечки лик, ме поткрепи…**

Пред Гаврил да открие што ќе се случи со еврејскиот народ во последните денови, има краток вовед, кој детално ги објаснува војните меѓу царот од север и царот од југ. Ова се 2 од 4те царства на кои била поделена империјата на Александар Велики. Овде се зборува за двајца луѓе:

Птоломеј (цар на југот) и Селеукус (цар на северот) – кои ги претставуваат царот на југ и царот на север. Тоа нè води до крајот на владеењето на Антиох Епифанис, во 164 год.пр.н.е. Овој вовед завршува со 11:31 и потоа 11:32-35 го покрива целиот период од времето на Макавејците во 166 год.пр.н.е. до времето на крајот. Во 11:36 ние го гледаме самоволниот цар или Антихристот. Од овде, па до крајот на книгата, ни се зборува за тоа што ќе се случи со Евреите во последните денови.

Овде ја гледаме реакцијата на Даниел кога ја сфаќа важноста на она што Гаврил му го кажал, тој занемува, сè додека не му ги допре усните. Ова најверојатно го направил серафим, слично како што се случило со Исаија во **Исаија 6:6-7**, кога усните на Исаија биле допрени со жар од олтарот. Изгледа дека откако серафимот му го вратил говорот на Даниел, тогаш Гаврил повторно му се приближил и го охрабрил, или можеби Гаврил бил оној кој го допрел.

**F. Даниел 10:19‑21**

**…и рече: “Не бој се, сакан човеку, мир да имаш; охрабри се, охрабри се!” и кога зборуваше тој со мене, јас се закрепив и реков: “Зборувај, Господи мој, зашто ти ме поткрепи.” 20 И тој ми рече: “Знаеш ли зошто дојдов кај тебе? сега ќе се вратам за да се борам со персискиот кнез; а штом ќе завршам, ќе дојде кнезот на Јаван. 21 Но јас ќе ти соопштам што е напишано во вистинското писмо; и нема никој друг, што ќе ми помогне во тоа, освен Михаил, вашиот кнез.”**

Забележи дека Гаврил изговара сила во Даниел. Гаврил и Михаил се во војна против сатанските владетели над Персија, за сатанскиот принц над Јаван (Грција или Македонија) да не превземе контрола над пророштвото, што укажува дека сакал. Исто така изгледа дека Михаил и Гаврил се единствените кои се борат против овие сатански сили. Забележете дека Михаил е наречен “нашиот кнез” што укажува дека тој најверојатно бил “кнез” на духовното битие кое е над Израел, исто како што има “кнез” на ангелите кои се над Персија и над Јаван (Грција).

**XII. ГЛАВА 11**

**A. Вовед стх. 11:1-2**

**И така, од првата година на Мидјанинот Дариј јас му станав помошник и поткрепа. 2 Сега ќе ти ја кажам вистината: еве, уште тројца цареви ќе се издигнат во Персија; потоа четвртиот ќе ги надмине сите со големо богатство, и кога ќе го намножи богатството свое, ќе ги крене сите против царството на Јаван.**

Во оваа глава ние ја гледаме однапред напишаната историја за војните меѓу Птоломеј од Египет, кој би бил царот на југот, и Селеукус од Сирија, царот од север. Историјата е толку точно запишана што некои критичари сметаат дека не е можно Даниел да ја запишал тогаш за кога се тврди, во 533 год.пр.н.е. Тие сметаат дека мора да е напишана после војните на Птоломеј и Селеукус. Тие се случиле околу 160 год.пр.н.е. Затоа, додека ги обработуваме овие стихови, треба да имаме на ум дека ова пророштво било напишано пред да се случат овие војни. Ние ја гледаме точноста на Писмото потврдена преку историјата. Всушност ова пророштво во однос на историјата на царевите од југ и север започнува во **стх. 2** и продолжува до **стх. 35.** Ова пророштво било дадено во треатата година на владеењето на Кир, според **10:1**, што би било 533 год.пр.н.е. Во стх. 2 гледаме дека требало да застанат тројца цара. Ова требало да биде после Кир. Тие биле: Ахасеурус исто така познат како Камбусес II син на Кир, Артаксеркс исто наречен Псеудо Смердис, брат на Дарие I и помлад син на Камбусес II кој го узурпирал престолот наместо Дарие I за време од 10 месеци и Дарие I **(Ездра 4:1-24)** исто познат како Хистаспес. Се спомнува исто така и четврт цар. Овој четврт цар бил Ксеркс и тој бил син на Дарие I. Неговото богатство му овозможило да состави огромна војска. Тој ја поттикнал Персија против Македонија, која ја окупирал во 480 год.пр.н.е., но не успеал да ја порази. За овој дел пророштвото ни зборува само за важните делови, па гледаме дека се запоставени неколку од останатите цареви на Персија и прескокнати се речиси 150 години, до времето на Александар Велики, 336 до 323 год.пр.н.е.

**ЦАРЕВИ НА ПЕРСИЈА**

**Камбусес I** – татко на Кир

**Кир** е препознаен како основач на Персиската Империја затоа што тој ги проширил териториите и ги довел Мидите во Империјата.

**Камбусес II** 530 – 522 год.пр.н.е. син на Кир

**Псеудо Смердис** 522 год.пр.н.е. 10 месеци го узурпирал престолот од својот брат.

**Дарие I** 522 – 486 год.пр.н.е. син на Камбусес II постар брат на Смердис

**Ксеркс** 485 – 465 год.пр.н.е. син на Дарие I

**Артаксеркс** I Лонгиманус 464 -423 год.пр.н.е.

**Дарие II** 423 – 404 год.пр.н.е.

**Артаксеркс II** Мнемон 404 – 359 год.пр.н.е.

**Артаксеркс III** Очус 359 – 338 год.пр.н.е.

**Арсес** 338 – 335 год.пр.н.е.

**Дарие III** 335 – 331 год.пр.н.е. кој паднал пред Александар Велики од Македонија

**B. Даниел 11:3‑5**

**Потоа ќе се појави силен цар, кој ќе владее со голема власт и ќе дејствува според својата волја. 4 Но, кога ќе се издигне тој, царството негово ќе се сруши и ќе се раздели на четири делови и нема да помине на неговите потомци, и не со таква власт, со која тој господареше; затоа што царството негово ќе се растури и ќе падне на други, а не на нив.**

**5 И јужниот цар ќе се засили, и еден од кнезовите негови ќе стане посилен од него и ќе владее, и власта негова ќе биде голема.**

(Дајк Библиските белешки, стр. 869: Ова е Александар Велики кој ги спровел плановите на својот татко Филип Македонски, за инвазија на Персиската Империја. Војната започнала во 336 год.пр.н.е. кога Александар дошол на престолот на Македонија и Грција. Тој имал само 35.000 војници и 75.000 долари за почеток на војната, додека персискиот цар имал годишен приход од 11.000.000 долари, и многу милиони во ризницата, стотици илјади војници и морнарица. Александар сè на сè имал 50.000 Македонци платена војска, заедно со македонските гренерали. Но за 13 години Александар ја поробил цела Персиска Империја и пошироко. Тој буквално постапувал самоволно, стх. 3).

**1.** Овде гледаме дека моќниот цар бил Александар Велики. Ние ја гледаме поделбата на неговото царство на четири дела, кои се прикажани со четирите небесни ветра. Важно е да се забележи дека никој од семејството на Александар Велики не го наследил. За време од 15 години неговото семејство во целост изумрело.

**2.** Пророштвото потоа се стеснува на две од четирите царства на кои се поделило царството на Александар. Гаврил му кажал на Даниел дека пророштвото му припаѓа на народот на Даниел. Затоа што Палестина е на средина меѓу Сирија на север и Египет на југ, пророштвото се стеснува на описот на војните меѓу царот на север и царот на југ, а Израел бил војното поле на кое се одвивале овие војни. Гледаме дека од четирите царства, царството на Египет се јавува прво, и е основано од Поломеј Сотер, еден од генералите на Александар.

(Од Дајк, стр. 869, белешка h.)

**3.** Друг генерал на Александар, Селеукус I Никатор, бил поставен на место на власт во Вавилон, но бил протеран во Антигонус. Тој побегнал во Египет каде шти бил љубезно пречекан од Птоломеј и бил поставен за еден од неговите кнезови. Со помош на Птоломеј, Слеукус си ги враќа провинциите и ги проширува вклучивајќи ја Сирија, како и Асирија. Неговото подрачје станува поголемо од она на Птоломеј, што е пророкувано во **стх. 5**.

**C. Даниел 11:6**

**Но по неколку години тие ќе се спријателат и ќерката на јужниот цар ќе дојде кај северниот цар за да склучи договор; но таа нема да ја задржи силата во рацете свои, и нема да го одржи нејзиниот род, туку тие ќе бидат убиени, како таа, така и оние, што ќе ја придружуваат; и родениот од неа, како и оние што и помагале во тоа време.**

Меѓу Египет и Сирија имало мир за време на владеењето на Птоломеј Сотер и Селеукус Никатор. Но историјата ни кажува дека **пред настаните кои се опишани во стиховите 6 – 35,** Птоломеј Сотер го напуштил престолот во корист на својот син Птоломеј Филаделфус. Птоломеј Филаделфус имал полубрат по име Магас. Магас се оженил со ќерката на Антиохус Сотер, кој бил наследник на Селеукус Никатор царот на Сирија. Магас најверојатно бил љубоморен на својот брат, затоа што Магас го поттикнал татко на жена му, Антиохус Сотер, да му објави војна на Египет. Антиохус Сотер бил наследен од Антиохус Теус, кој ја продолжил војната со Птоломеј.

**1.** Според хронологија:

Египет Сирија

Птоломеј Сотер Селеукус Никатор

Птоломеј II Филаделфус (син) Антиохус Сотер

Птоломеј III Еуергетес Антиохус II Теус

Птоломеј IV Филопатер Селеукус II Калиникус  
Птоломеј V Епифанес Селеукус III Калиникус

Птоломеј Филометер Антиохус III “Велики”

Птоломеј Фискон Селеукус IV Филопатор

Антиохус Епифанес

**2.** Во стих 6 продолжува сторијата и вели: **“но по неколку години тие ќе се спријателат и ќерката на јужниот цар ќе дојде кај северниот цар за да склучи договор.”** Птоломеј II Филаделфус од Египет сака мир, па му нуди поткуп на Антиохус II Теус. Тој ја нуди својата ќерка, Беренис, со голем мираз, под услов сирискиот цар да го прогласи бракот со Лаудис за неважечки, а нејзините два сина да ги прогласи незаконски (за тие да немаат право на престолот). Ова всушност и го сториле, но кога Птоломеј II Филаделфус умрел, неговата ќерка Беренис не можела да го одржи тој однос, и како што вели писмото: **“таа нема да ја задржи силата во рацете свои”**, затоа што Антиухус II Теус ја отстранил, и си ја земал назад својата претходна жена Лаудис. Сепак Лаудис не им верува на неговите мотиви, и е нестрплива да го обезбеди престолот за еден од своите синови. Така таа го труе својот сопруг Антиохус II Теус. Ова отвара врата за царска лоза на Сирија преку Селеукус II Калиникус. Потоа Лаудис, сакајќи да биде сигурна дека нема да има други закани за престолот на нејзиниот син, го убедува својот син да ја убие Беренис и нејзините деца, кои според брачниот договор, би биле вистинските наследници на престолот. Така, гледаме дека Беренис е убиена како и оние, за кои според писмото **“и помагале во тоа време”,** што најверојатно се однесува на оние кои дошле со неа од Египет.

**D. Даниел 11:7-8**

**Но ќе се издигне фиданка од коренот нејзин, ќе дојде против војската, ќе влезе во тврдините на северниот цар, ќе ги победи и ќе ги покори. 8 Дури и боговите нивни, идолите нивни заедно со скапите садови, сребрени и златни, ќе ги однесе како плен во Египет и неколку години ќе владее посилно од северниот цар.**

“**Таа**” за која се зборува во стих 7 е Беренис. Зборува за **“фиданка од коренот нејзин”** што значи дека е пород на нејзините родители. Ова би бил нејзиниот брат, Птоломеј III Еуергетус кој го наследил својот татко Птоломеј II Филаделфус, и кој бил вознемирен од начинот како се однесувале кон сестра му, непромислено навлегол во Сирија со голема војска со цел да ја спаси сестра си и нејзиниот син. Сепак, стасал премногу доцна и дознал дека била погубена заедно со нејзиниот син. Тој се одмаздил со тоа што ја убил Лаудис и ја завзел тврдината на царот од север. Тој ќе го завземел и целото царство, да не била побуната во Египет, и тој морал брзо да се врати назад. Но не заминал со празни раце, како што гледаме во писмото. Тој заробил многу кнезови, зел многу сребро, повеќе од 2.500 скапоцени садови и идолски кипови на нивни божества. Многу од овие кипови биле порано земени од Египет и однесени во Персија. Така тие биле вратени во храмовите во Египет од каде биле порано земени, направена била голема прослава за да се покаже благодарност за успесите на Птоломеј. За време на таа церемонија нему му била дадена чест, и му било дадено името Еуергетес, што значи “Поддржувач”. Птоломеј III Еуергетес го надживеал за 4 до 5 години, Селеукус II Калиникус кој паднал од коњ и умрел.

**E. Даниел 11:9-10**

**И тој, ќе влезе во царството на јужниот цар, но ќе се повлече во земјата своја. 10 Потоа, ќе се вооружат синовите негови и ќе соберат многубројна војска; а еден од нив брзо ќе замине, ќе поплави и ќе замине, и ќе се бори со него до тврдината негова.**

Значењето е јасно, ако го прочитаме тоа што следува: “И тој царот од југ ќе влезе во неговото (царот од север) царство и ќе се врати во својата земја (Египет).” Тоа гледаме и дека се случило. Но **“синовите негови”**, како што ни се вели овде не се синовите на царот од југ, туку синовите на царот од север, кои **“ќе се вознемират”** од инвазијата на јужниот цар и **“ќе соберат многубројна војска”**.

Сега за да го потврдиме ова со тоа што навистина се случило во историјата, ние ги гледаме синовите на Селеукус II Калиникус, Селеукус III Кераунус (што значи “молња”) и Антиохус III, потоа наречен Магнус (наречен бил “Велики”), собрале многубројна војска. Селеукус III Кераунус го наследил својот татко. Тој собрал голема војска за да го обнови влијанието на татко му, но затоа што бил слаб водач и не знаел како да ја дисциплинира војската, бил отруен од двајца свои генерали, после неславно владеење од 2 – 3 години. Бил наследен од брат му Антиохус III Теус, кој собрал голема војска, и лично отишол на војно поле. Тој е оној од текстот кој “ќе поплави” и “ќе замине”. Тој својата енергија ја насочил против царот на југот Птоломеј IV Филопатер, кој го наследил својот татко, Птоломеј III Еуергетес. Тој го завзел Тир и Птолемаис, ја поплавил и поминал низ Палестина, марширал против Газа, тврдината на царот од југ, што било поставено како крај според пророштвото. Ова било приближно во 218 год.пр.н.е.

**F. Даниел 11:11‑13**

**И јужниот цар ќе се налути, па ќе излезе да војува со него, со северниот цар, и ќе изведе голема војска и ќе ја зароби војската на северниот цар. 12 Тогаш војската ќе се охрабри, и срцето на царот ќе се возгордее; тој ќе собори многу илјади, но нема да се одржи, 13 бидејќи северниот цар ќе се врати и ќе изведе повеќе војска од поранешната и по неколку години ќе дојде со голема, добро опремена војска.**

Царот на југот, Птоломеј IV Филопатер, бил целосно провоциран од инвазијата на неговото подрачје од страна на царот Антиохус III. Затоа тој собрал голема војска и ја поразил големата, добро опремена војска на Антиохус III во Рафиа, неделаеку од Газа, во 217 год.пр.н.е. Птоломеј се осилил од овој успех, но наместо да продолжи со своите победи и да го завземе целото царство на Антиохус III, тој бил нетрпелив да се врати кон своите сензуални задоволства, па ја напуштил својата новозавземена земја и се вратил назад во Египет. Така оваа голема победа не го направила посилен. Потоа имало мир меѓу Птоломеј IV Филопатер и Антиохус III, кој траел 13 години. Во меѓувреме Антиохус III ојачал и го ојачал своето царство. Кога неговата војска била многубројна и добро опремена, и после многу мали победи, откако ја наполнил својата ризница со плен и кога дознал за смртта на Птоломеј IV Филопатер, тој решил повторно да тргне против Египет. Во тоа време со Египет владеел синот на Птоломеј IV Филопатер кој бил дете (5 годин стар), а неговото име било Птоломеј V Епифанес. Така Антиохус III тргнал против Египет со голема војска и многу богатство, очекувајќи лесна победа.

**G. Даниел 11:14**

**Во тоа време мнозина ќе станат против јужниот цар, и бунтовниците меѓу синовите на твојот народ ќе се кренат, за да се исполни видението, но ќе паднат.**

Овде гледаме дека имало могумина кои тргнале против младиот цар од југот и меѓу нив бил и Антиохус III, кој исто така бил миленик на злобните Евреи кои се наречени **“крадци”** (во македонскиот **“бунтовници”**) поради нивното однесување. Тие гледале да му помогнат на Антиохус III Теус да **“го исполни намисленото”** за победа над Египет заради нивна придобивка, но **“ќе паднат”**. Антиохус III се врти против крадците Евреи. Египет дознава што се обиделе да направат и тргнува против Израел и зема голем плен. Тие се наречени крадци Евреи или зли Евреи затоа што сакале да имаат корист од нивниот однос со Антиохус III. Јасно е дека ги искористил, се завртел против нив, и заедно со нападот на Египет, предизвикало плановите да не им се исполнат.

**H. Даниел 11:15‑20**

**И ќе дојде северниот цар, ќе направи опкоп и ќе го завладее укрепениот град, и нема да се додржат мишките на југ, ниту неговата избрана војска: ќе нема сила да се спротивстави. 16 И ќе дејствува според неговата волја и никој не ќе може да устои пред него; и живеалиштето свое ќе го постави во Красната земја, и таа ќе настрада од раката негова. 17 И ќе науми да навлезе во царството негово со сите сили, и ќе му ја даде ќерката своја за жена, за да го погуби, но таа намера нема да се исполни. 18 Потоа ќе се сврти кон островите и ќе завладее многу од нив; но еден водач ќе го прекрати нанесениот срам од него и за срамот срам ќе му возврати. 19 Потоа ќе се врати кон тврдините на својата земја, но ќе се сопне, ќе падне и тоа ќе му биде крајот. 20 На негово место ќе се издигне друг што ќе наметне данок за да мине по царството во екот на славата. Но и тој по неколку дни ќе загине, и тоа не јавно, ниту во бој.**

Мора да запомниме дека во тоа време прекрасната земја, Палестина, била под владеењето на царот на југот, кој бил Птоломеј V Епифанис. Затоа, за да стаса до Египет, Антиохус III, царот на север, морал прво да ја победи оваа прекрасна земја. Така при влегувањето во Палестина, тој се соочил со човек по име Скопас, кој бил генерал на армијата на Птоломеј. Антиохус направил овој Скопас да бега и бара засолниште во градот Сидон, кој тој подоцна го опколил. Имало неколку неуспешни обиди од Египет да го ослободат градот. Сидон бил целосно опколен. Тогаш Антиохус можел да постапува како што сака и никој не можел да му застане на патот. Па така тој ја завзел Палестина и потоа се намерил да влезе во Египет со сета сила на своето царство. Сепак, бил приморен да го смени планот. Египтјаните побарале помош од римјаните, потоа исправајќи се со сила, сметале на помошта која им била ветена. Затоа Антиохус III решил да прибегне кон дипломатија, сметајќи дека нема да може да ги совлада египтјаните и римјаните заедно. Тој предложил неговата ќерка Клеопатра да се венча со младиот син на Птоломеј V Епифанис, кој тогаш бил само 7 години стар. Самата Клеопатра била сè уште млада и била под грижа на својата мајка и дадилката, а во писмото е наречена **“ќерката на жена”.** Бракот бил конзумиран некои 5 години подоцна. Изразот **“понижувајќи ја”** се однесува на сплетките на Антиохус III кој сакал да ја искористи да дејствува по негово, повеќе отколку според волјата на својот сопруг. Тој се недевал дека преку влијанието на Клеопатра врз египетскиот цар, тој ќе може да ги натера да постапуваат како што тој сака, но неговиот план не успеал затоа што Клеопатра не само што ја завземала страната на својот сопруг, туку и се придружила кон честитката упатена кон Рим за победата добиена над нејзиниот татко. Па за да се ојача против Рим, Антиохус III собрал флота од 300 брода и потоа го нападнал брегот на Мала Азија. На крајот бил поразан во местото Магнезиа во 190 год.пр.н.е. од кнез кој што е спомнат овде во пророштвото, чие име било Скипио Азиатикус. Кога ова се случило, Антиохиус III се врти накај дома и испраќа амбасадори во Антиох да бара мир. Тој добил мир, но условите биле многу тешки. Тој не само што требал да ја напушти Европа, туку и Азија од европската страна на Таурус. Исто така морал да остави депозит од 2550 таланти злато и уште по 1000 таланти годишно за време од 12 години. Тоа го води до ситуација каде мора да оди низ источните провинции и да собере пари преку данок. Додека го собирал данокот, тој сакал да го опљачка храмот на Баел во местото Елимаис. Сепак, луѓето се побуниле и го заклале, па така писмото било исполнето дека тој **“ќе се сопне, ќе падне и тоа ќе му биде крајот.”**

Антиохус Велики бил наследен од неговиот најстар син, Селеукус IV Филопатор. Тој бил приморен да собира данок, за да ги плати давачките кои неговиот татко ги прифатил. Изгледа дека владеел 12 години. Кон крајот на неговото време, затоа што бил притиснат финансиски, тој го испратил својот благајник, по име Хелиодорус, во Ерусалим (што овде во стих 20 се нарекува “екот на славата”), за да го земе богатството од храмот. Набргу после тоа, писмото ни вели **“по неколку дни”,** дека тој, Селеукус IV Филопатор, бил мистериозно отруен и така тој го исполнува кажаното во писмото кое вели: **“ќе загине, и тоа не јавно, ниту во бој”**.

**I. Даниел 11:21‑31**

**А на негово место ќе се издигне еден никаквец, кој и нема право да биде цар, но со лукавство и со лаги ќе го освои царството. 22 Оние што ќе му се противат ќе бидат потопени и победени од него, дури и Кнезот на сојузот. 23 И покрај склучениот сојуз со него, тој ќе дејствува со измама и ќе го совлада и ќе се одржи на врвот со малку народ. 24 Тој ќе влезе во мирни и плодни краишта и ќе го прави она што не го правеле татковците негови и татковците на татковците негови; пленот, заграбениот имот и богатството ќе го троши како свое. ќе помислува и тврдини да напаѓа, но само за некое време. 25 Потоа ќе се охрабри духот негов и со многубројна војска ќе се крене против јужниот цар; јужниот цар ќе излезе во војна со голема и уште посилна војска, но нема да се додржи, зашто против него ќе има заговор. 26 Дури и оние што јадат леб со него ќе му станат убијци, и војската ќе му се уништи, па така многумина ќе паднат убиени. 27 Во срцето на двата цара ќе има сплетки, и ќе седнат на една трпеза и ќе зборуваат лага, но нема ништо да се случи, зашто крајот е одложен до определеното време 28 и така ќе се врати тој во својата земја со големо богатство и со непријателска замисла против светиот завет, ќе го направи своето и ќе се врати во земјата своја. 29 Во определеното време тој пак ќе појде против југ, но последниот поход нема да биде како поранешниот, 30 бидејќи истовремено против него ќе појдат китимските кораби, тој ќе се исплаши и ќе се врати, ќе беснее против светиот завет и пак ќе се договори со противниците на светиот завет. 31 И ќе постави определен одред војска што ќе го осквернува светилиштето - тврдината, ќе ја укине секојдневната жртва и ќе го постави Гнасниот Пустошник.**

**1. Стх. 21-22** зборуваат специфично за Антиохус Епифанес, кој овде е наречен **“никаквец”**. Тој бил помладиот син на Антиохус III Велики. Сепак, според писмото, нему не му била дадена **“честа да царува”** затоа што неговиот внук, Деметриус, бил законскиот наследник. Антиохус со помош на неколку пријатели, го завзема престолот и ги убил повеќето свои непријатели, како и еврејскиот првосвештеник, кој овде се нарекува **“кнезот на сојузот”** или Ониас III.

**2. Стх. 23-24** – После убиството на Ониас III, Антиохус го поставува Јасон за првосвештеник, затоа што Јасон платил многу пари. Потоа Антиохус го прекршува договорот со Јасон и го поставува Менелаус за Првосвештеник, затоа што овој понудил повеќе пари. Во **стх. 24** ние гледаме дека Ахтиохус се враќа од Рим и со мала група подржувачи станува цар и почнува да ги зацврстува своите тврдини на границата и поголемиот дел од пленот му го дели на народот, нешто што никој пред него не го направил.

**3. Стх. 25-27:** кога Антиохус Епифанес бил подготвен за инвазија на Египет, тој тргнал против него со огромна војска, и бил пресретнал со еднакво толку силна војска, која после големиот губиток се расформирала. Птоломеј Филометер паднал во рацете на Антиохус. Најверојатно бил предаден од **“оние што јадат леб со него”.** Неговиот брат, Фискон, бил прогласен за цар во Египет и Антиохус го примил Птоломеј Филометар со многу почести и склучил со него мировен договот. Потоа преправајќи се дека е на негова страна, против брат му, Фискон поставил опсада околу Александриа, но без успех. Во меѓувреме Филометер, сомневајќи се во Антиохус и сплеткарејќи за себе си, му предложил на Фискон да оформат здружена власт, и така влегол во Александрија. Потоа двајцата браќа објавиле војна против Антиохус. Така се исполнува пророштвото, **“во срцата на двата цара** (Антиохус и Филометер) **ќе има сплетки** (еден против друг) **и ќе седнат на иста трпеза и ќе зборуваат лаги** (еден пред друг).**”**

**4. Стх. 28:** Антиохус потоа се вратил во Сирија натоварен со богатиот плен од Египет. За време на враќањето тој слушнал дека Јасон дал лажен извештај дека тој е мртов. Нему му била одземена позиција на првосвештеник, па затоа го нападнал Ерусалим обидувајќи се со сила да си ја врати позицијата од оној кого Антиохус го поставил. Антиохус ова го сфаќа како револт од страна на Евреите, и особено се налутил кога дознал дека се ширеле гласини дека е убиен и се радувале поради тоа. Така тој го напаѓа Ерусалим и погубува 40.000 жители, многу повеќе продал како робови, и го ограбил храмот земајќи ги сите скапоцени предмети. Откако го излеал својот гнев против “Светиот завет”, што би бил храмот, тој продолжува со својот марш кон Антиох.

**5. Стх. 29:** Пролетта 168 год.пр.н.е., Антиохус повторно ги повел своите војници кон Египет за да ги покори двајцата браќа, Птоломеј Филопатор и Птоломеј Фискон. Успехот во кој порано уживал, веќе не му бил достапен, затоа што Птоломејците побарале помош од Рим.

**6. Стх. 30:** Антиохус марширал кон Александрија и кога стигнал на приближно 5 км од Александрија, бил пресретнат од римски војсководец по име Попилиус Лаенас, кој ја имал целата римска флота закотвено во заливот. Кога се сретнал со Антиохус, тој му предал порака од Римскиот Сенат, наредувајќи му да не ги малтретира пријателите на Рим и да биде задоволен со своето царство. Антиохус тогаш рекол дека треба да се советува со своите советници, на што Попилиус нацртал круг околу Антиохус во песокот и му рекол: **“Пред да зачекориш надвор од кругов, дај ми одговор кој можам да го пренесам пред Сенатот во Рим.”** На ова Антиохус одговорил: **“Ако му е угодно на Сенатот, ние ќе си заминеме.”**

**7.** Антиохус ја повлекол својата војска од Египет и го истурил својот гнев врз Евреите во **“прекрасната земја”.** Антиохус бил одговорен за големи масакри и прогонство, за загадување на храмот, кое е опишано во првата глава на Книгата на Макавејците, што е дел од Католичката и Православната Библија, (апокрифна книга).

**8. Стх. 31:** Тогаш тој им наредил на сите негови поданици да станат еден народ, да имаат една религија и да имаат исти закони. За да ги натера Евреите на ова, нивното светилиште било обесчестено, жртвите и приносите биле забранети и идолски олтар бил изграден врз олтарот на Јахве, врз кој се ставало свинско месо како жртва на туѓ бог. Ова било **“богохулство кое опустошува”** за кое се зборува во текстот, но ова не е **“Гнасниот Пустошник”** за кого Христос зборува во **Мат. 24:15**, затоа што тоа е сè уште во иднина. Види **Даниел 9:27**

Подоцна Антиохус Епифанис умира од природна смрт во место наречено Таба во 164 год.пр.н.е.

**9.** Друга важна работа која мора овде да се сфати е дека сè од **стиховите 21 – 31** се однесува единствено на Антиохус Епифанис, а не на Антихристот или некоја друга личност. Сето ова било буквално, во целост исполнето во него како што било предскажано. Исто така е важно да се сфати дека деталноста на ова пророштво ни дава едно од најјаките потврди и докази кои ги имаме за боговдахновеноста на Писмото.

**J. Даниел 11:32**

**Со лукавство ќе ги привлече кон себе оние што се огрешиле против заветот; но луѓето кои Го почитуваат својот Бог, ќе опстојат и ќе се спротивстават.**

Ова е објаснување на однесувањето на Евреите под притисокот на Атнтиохус Епифанес. Некои од нив постапувале зло и го напуштиле сојузот, а други, оние кои одбрале да Му веруваат на Бог, биле ојачани и напредувале. Ова без сомневање се однесува на Мататија, возрасен свештеник кој заедно со неговите синови биле познати како Макавејци. Од 166 год.пр.н.е. до 47 год.пр.н.е. тие се бореле да го обноват Израел. Мататија бил турнат во очај од страна на Антиохус, и затоа се побунил против него и побегнал во планините со одреден број следбеници. После две години Мататија умрел и бил наследен од неговиот трет син Јуда познат како “чеканот”. Преку избегнување битки и герилска војна, тој ја поразил и протерал секоја сириска војска која бил испратена против него. Во 165 год.пр.н.е. тој повторно го завзел Ерусалим, го очистил храмот и ги обновил дневните жртви. Потоа во 160 год.пр.н.е. тој паднал во битка и неговото место на Првосвештеник било завземено од неговиот помал брат Јонатан. За време на водството на Јонатан, Сиријците биле зафатени со граѓанска војна, па Јудеа била оставена на мира. Јонатан ја зацврстил својата позиција преку склучување договор со римјаните и спартанците. Потоа во 143 год.пр.н.е. тој бил заклан од сириски генерал, и бил наследен од неговиот брат Симон, последниот жив син на Мататија. Симон и два од неговите сина подоцна биле заклани од неговиот зет, во 135 год.пр.н.е. Неговиот син Јован, познат како Јован Хирканус, кој избегал, го наследил и имал долго и просперитетно владеење. Други од неговата лоза следеле со различен степен на успех, сè додека Макавејците не паднале во немилост и биле заменети со Идумаен Антипатер во 47 год.пр.н.е. После убиството на Антипатер во 43 год.пр.н.е., Марк Антонио од Рим ја посетил Сирија и поставил двајца сина на Антипатер, Фасалеус и Ирод (кој подоцна станува Ирод Велики, 37 год.пр.н.е. – 4 год.пр.н.е.), да се грижат за Евреите. Тоа е Истиот Ирод, Ирод Велики, кој бил цар кога Христос се родил, во 4 год.пр.н.е., **Мат. 2:1-15.**

Со ова гледаме дека Макавејците навистина го премостуваат поголемиот дел од периодот од Антиохус Епифанес до Христовото раѓање.

**K. Даниел 11:33‑35**

**И разумните од народот ќе вразумуваат мнозина, но извесно време ќе страдаат од меч и оган, од ропство и грабеж. 34 И во времето на страдањето свое само малкумина ќе им помагаат, а повеќето ќе се присоединат кон нив дволично - 35 и од разумните некои ќе пострадаат за да се испитаат, очистат, и обелат за последното време, зашто уште има време до рокот.**

Во 70 год. Ерусалим бил уништен од Римјаните, со што почнува исполнувањето на последниот дел од стих 33, каде што гледаме: **“но извесно време ќе страдаат од меч и оган, од ропство и грабеж.”** Многу дни (извесно време) овде се однесува на деновите од оваа диспензација за која Христос зборува во **Лука 21:24**. Евреите биле ограбувани, што значи често им биле одземани материјалните добра. Иако биле покорени, не биле истребени и од време на време **“малкумина ќе им помагаат”**, што значи имале мала помош. Тие биле мамени и ветувани им биле многу работи, но ветувањата биле многу ретко, ако воопшто, исполнети. Според Писмата, некои од нивните **“разумни”** дури и во времето на Антихристот ќе бидат измамани и ќе паднат. Но тоа ќе биде со цел да се очистат, тоа значи да се прочистат и префинат, а и други преку нивниот пример, дури до **“последното време”.** Овде го гледаме начинот и целта на сите маки и прогонства на Евреите, низ вековите дури до крајот на времето, запишани во еден стих. Со тоа ние гледаме дека стиховите кои ги разгледавме го покриваат периодот меѓу Месијата Принцот во 30 год. и времето на крајот, кога Големите маки ќе завршат. И ова кореспондира со периодот меѓи 69тата и 70тата седмица на Даниел.

**L. Даниел 11:36‑45**

**И ќе постапува тој цар според својата волја, ќе се крене и ќе се возвеличи повисоко од секое божество, ќе почне да хули на Бога над боговите и ќе успева, се додека не се исполни гневот; зашто, она што е предопределено, тоа и ќе се изврши. 37 За боговите на татковците свои нема ни да помисли, ни за богот што го сакаат жените, дури ни никакво божество нема да уважува, бидејќи ќе се возгордее погоре од сите. 38 Место нив, ќе го слави богот на тврдините, богот што татковците негови не го знаеле, ќе го чести со злато и сребро и драгоцени камења, место Бога Кој е најсилен. 39 Ќе ги брани своите тврдини со народ кој му служи на туѓ бог. На оние, што ќе го признаваат, ќе им ги зголемува почестите и ќе им дава власт над мнозина и земја ќе раздава како награда. 40 Кон крајот на времето јужниот цар ќе се судри со него и северниот цар ќе се впушти како бура врз него со коли, коњаници и многубројни кораби, ќе нападне на областите, ќе ги поплави и ќе мине преку нив. 41 И ќе влезе во Красната земја, а многу области ќе пострадаат, од раката негова ќе се спасат само Едом, Моав и остатокот од синовите Амонови. 42 Ќе ја протегне раката своја врз разни земји; нема да се спаси ни земјата египетска. 43 ќе освои златни и сребрени ризници и разни скапоцени работи од Египет; Либијците и Етиопјаните ќе тргнат по него. 44 Но гласовите од исток и од север ќе го смутат, па тој ќе излезе со најголема јарост за да истребува и погубува мнозина, 45 и ќе ги распне царските шатори меѓу морето и гората на преславното светилиште; но ќе му дојде крајот, и никој нема да му помогне.”**

Самоволниот цар:

**1.** Овој самоволен цар ќе се појави на сцена на крајот на времето, **стх. 33-35**. Ова го препознава како **“водачот што ќе дојде”** од **Даниел 9:26-27**. Тој ќе биде последниот Римски император, и го препознава самоволниот цар како **“малиот рог”** од **“четвртиот див ѕвер”** на Даниел.

**2. Стх. 36** Кларенс Ларкин ги препознава самоволниот цар и царот од север како да се еден и ист човек. Самоволниот цар ќе постапува како што сака, и ќе се воздигне и превозвиси себе си над сите богови. Тој ќе напредува додека гневот (Големите маки) не се исполни.

**Стх. 37** Тој нема да го почитува Богот на своите татковци, Богот на Авраам, Исак и Јаков. Со други зборови, можно е да биде Евреин. Ниту ќе има почит кон **“копнежот на жените”**. Ова значи копнежот на еврејските жени да бидат мајки на Месијата. Тој нема да има почит кон Месијата, но ќе се воздига себе си. Ова се карактеристиките на Антихристот.

**Стх. 38** Тој ќе го почитува богот на силите или на тврдините, што значи дека ќе зависи од Сатаната, или богот кој може да му обезбеди овоземно царство. Тоа е богот на овој свет, Сатаната, кој на Христос му ги понуди овоземните царства, во **Мат. 4:8-9**. Христос одбил, но Антихристот ќе прифати, зашто читаме: **“И змевот, Сатаната, му ја даде силата своја** (на ѕверот)**, и престолот свој, и голема власт”, Отк. 13:2.**

**3. Стх. 39** Самоволниот цар ќе си обезбеди тврдини и утврдени градови кои се дел од десетте федерални царства. Врз ова ќе ја темели својата сила и ќе напредува во слава и заради добивка ќе ја подели земјата. Исто така тој ќе го дели својот плен со другите за да ја добие нивната поддршка.

**Стх. 40** Во последниот дел од оваа глава гледаме дека повторно се појавува царот од југот, идниот цар на Египет, кој ќе му се спротивстави на Антихристот, царот на северот. Овој иден цар на Египет ќе им се спротивстави на барањата и воените успеси на самоволниот цар. На сред оваа победа на Египет (војна меѓу Египет и Сирија, Сирија = Антихрист како цар од север), до самоволниот цар ќе стигнат лоши вести од исток и север, што ќе го исполни со јарост.

**Стх. 41** изјавува: “земји” што значи повеќе од само Египет. Антихристот тргнува против Грција, Турција и Египет. Исто така 3 земји кои граничат со неговата земја ќе ја избегнат неговата контрола. Но Египет нема да ја избегне, стх. 42-43.

**Стх. 44** Откако го поразува Египет, и откако добива лоши вести, го насочува своето внимание кон овие други царства, што можеби ќе биде последната голема битка.

**Стх. 45** Тој од Египет ќе замине разјарен. Тој ќе ги постави или распне шаторите на неговата палата, ова е неговиот царски шатор во кој престојува додека е на поле, меѓу морињата (што би биле Средоземното и Мртвото Море) на прекрасната Света Планина, Планината Мориа (од Дајк белешките, стр. 872а). Таму, без никој да му помогне, (тој ќе умри како секој човек), тој ќе дојде до својот крај, огненото езеро **Зах. 14**.

**XIII. ГЛАВА 12**

**A. Даниел 12: 1**

**“И во тоа време ќе се крене Михаил, големиот кнез, кој ги брани синовите на твојот народ, и ќе настане време тешко, какво што немало откако постојат луѓето, па сè до денес; но ќе се спасат во тоа време од твојот народ сите, кои ќе се најдат дека се запишани во Книгата.**

Не би требало да има поделба на глави, затоа што нема прекин во главната тема. Времето за кое зборува е времето на самоволниот цар, кого веќе го видовме во последното време, Даниел 11:40. Михаил ќе застане (затоа што Михаил е кнезот кој ќе застане за народот на Даниел, Евреите). Во Јуда 9 тој е наречен Архангел. Во Отк. 12:7 гледаме дека командува со воинство од ангели.

Стихот продолжува да зборува за Големите маки за кои Христос зборувал на Маслинската Гора. Знаеме дека работите за кои се зборува во Мат. 24:29 – 30 не се исполниле при разрушувањето на Ерусалим во 70 год. Има многу текстови во Стариот и Новиот Завет кои зборуваат за процесот на прочистување низ кој ќе помине еврејскиот народ за време на Големите маки. Некои стихови кои можеби би сакале да ги разгледаме се Ерм. 30:4-7, каде што зборува за маките на Јаков. Исто така во Езк. 20:34-38, гледаме дека Израел ќе помине под стап. Во Езк. 22:18-22 ние гледаме дека Израел ќе влезе во казан за топење каде ќе биде прочистен како сребро. Потоа можеме да видиме во Зах. 13:9 и Мал. 1:1-3. Во Новиот Завет апостол Јован во Отк. 12:1 – 19:21 ни дава неверојатни детали за судот на Големите маки преку кој Евреите ќе поминат.

**B. Даниел 12:2 Овде има референца за воскресението на мртвите.**

**И многумина од оние што спијат во земниот прав ќе се разбудат - едни за живот вечен, а други за вечен срам.**

**1.** Кога децата на Израел ќе бидат вратени во својата земја, сите племиња ќе се вратат. Павле вели: **“Целиот Израел ќе биде спасен”, Рим. 11:26**. На Езекиел, во неговата визија за долината со суви коски, му било кажано дека коските го претставуваат **“сиот дом Израелов”, Езк. 37:11**. Израел е мртов и закопан меѓу нациите од овој свет сè додека Бог не ги собере повторно, што се случува откако Израел стана нација (држава) од 1948. Ако го погледнеме **Езк. 37:12-14**, ние гледаме дека Господ овде зборува за тоа како тој повторно ќе го собере целиот Израел во нивната татковина и тогаш Тој ќе им го даде Својот Дух да престојува со нив и тие ќе знаат дека Господ проговорил и го извршил тоа. Ова ќе биде во согласност со Писмата кои не учат дека Израел треба да се собере во својата земја, **Ерм. 16:14-15; Иса. 43:5-7; Амос 9:14-15.** Кога ќе бидат повторно собрани, тие треба да поминат низ јароста на судот на Големите маки.

**2.** Страдањето во периодот на Големите маки ќе предизвика да побараат Господ да ги спаси, **Зах. 12:10-14**, и тие преку тоа ќе се покајат и ќе се обратат. Види исто така **Езк. 36:24-27**, каде Бог им вели дека Тој ќе ги одземе нивните камени срца и ќе им даде меснати срца. Тој ќе го стави Својот Дух во нив. Види **Исаија 66:8**: **“…штотуку почна (Сион) да се мачи од родилни болки, ги роди синовите свои.”** Понатаму гледаме дека Божјиот копнеж е да ги врати назад, според толкувањето на поуката за двата стапа од **Езк. 37:15-28**. На пророкот му било кажано да земе стап и на него да напише **“Јуда”**, што ги преставува двете племиња Јуда и Венјамин, и потоа на друг стап да напише **“Јосиф”,** што ги претставува 10те племиња. Тогаш пророкот требало да ги состави стаповите еден по друг, за да направат еден стап. Во **Езк. 37:18-22** го читаме толкувањето дека Бог од двете ќе направи еден народ, и дека нема веќе да бидат поделени. Ова е понатаму потврдено во **Ерм. 3:18**.

Гледајќи го стх. 2, забележуваме дека ќе има некои кои ќе бидат воскреснати за вечен живот, а некои за стап и вечна казна. Карактерот на ова воскресение е мешовит. Воскресенијата доаѓаат после времето на маки.

**3.** Апостол Павле вели за Евреиет: **“Зашто ако нивното (Израел) отфрлање значи измирување за светот, тогаш што ли друго ќе значи нивното примање (враќање), ако не оживување од мртвите?”, Рим. 11:15**. Израел, иако е изгубен, не е мртов, исто како изгубениот син, кој додека бил изгубен бил наречен мртов, иако не бил вистински мртов. Кога се враќа дома неговиот татко вели за него дека е повторно жив, **Лука 15:24**. Ова е состојбата на Израел. Ние гледаме во **Мат. 24:29-31** дека веднаш после Големите маки, ќе настапи собирање на избраните. Ќе треба да се поклопат стиховите од **Мат. 24** со мешовитиот карактер на воскресението на крајот на Големите маки, при што избраните се собрани заедно за да уживаат во вечниот живот, а другите кои не Го прифатиле Господ, ќе одат во срам и вечна осуда.

**C. Даниел 12:3**

**Разумните ќе сјаат како светила на небото, и оние што мнозина повратиле кон правда - како ѕвездите, во веки, засекогаш.**

**1.** Ревидираниот превод на Библијата наместо зборот **“тие”**, го дава зборот **“учители”.** Во македонскиот превод пишува **”разумните”** ќе сјаат како светлина на небото. Изјавата овде го има ефектот дека тие кои поучуваат од словото и ја споделуваат вистината, ќе бидат како светлина на небото. Со други зборови ќе светат како ѕвезди. Исто така мораме да запомниме дека повторно ќе биде проповедано Евангелието за Царството. Затоа што според **Мат. 24:14**, евангелието мора да биде проповедано по целиот свет за сведоштво на сите народи, и тогаш ќе дојде крајот. Во Новиот Завет имаме листа на 5 евангелија. Тие се:

**a.** Евангелие за Царството

**b.** Евангелие на Божјата благодат

**c.** Величественото евангелие

**d.** Вечното евангелие

**e.** Друго (поинакво) евангелие

**2.** Евангелие значи **“добра вест”.** Евангелието за Царството е добра вест дека Бог ќе воспостави царство на земјата со кое Исус ќе владее, **Лука 1:32-33**.

**a.** Ова е евангелието кое било објавувано од Јован Крстителот, од Исус и од Неговите ученици со зборовите “Покајте се зашто се приближи Небесното Царство.”

**b.** Второто евангелие, евангелието на Божјата благодат, е објавувањето на спасение преку вера во помирбената жртва на Христос на крстот. Тоа е евангелието под кое сме ние сега.

**c.** Третото евангелие е величественото евангелие. Ова е евангелието на величественото појавување, или второто доаѓање на нашиот Господ и Спасител, Исус Христос, Тит 2:13-14.

**d.** Четвртото евангелие е вечното евангелие, кое ќе биде проповедано од ангел токму пред излевањето на страшниот суд врз земјата. Тоа ќе биде добра вест за оние кои поминуваат низ Големите маки, затоа што ќе објави дека нивните страдања наскоро ќе завршат. Тоа ќе биде лоша вест за Антихристот и неговите следбеници, затоа што ќе објави дека настапил часот на Божјиот суд врз нив, **Отк. 14:6-7**.

**e.** Петтото е наречено **“друго евангелие”, Гал. 1:6-12; 2 Кор. 11:4**, кое не е друго, и кое Павле го отфрла. Тоа е извртување на вистинското евангелие и има многу облици. Една основна форма зборува дека верата не е доволна за спасение, ниту е во состојба да нè одржи совршени и нагласува добри дела, **Кол. 2:18-23; Евр. 6:1, 9:14.**

**D. Даниел 12:4**

**А ти, Даниеле, сокри ги овие зборови и запечати ја оваа книга до последното време; мнозина ќе талкаат овдеонде, обидувајќи се да разберат што се случува.**

Во **стих 4** гледаме дека на Даниел му е кажано да ја запечати книгата, дури до последното време. Како што се приближуваме кон последното време, толку ќе се зголемува разбирањето на книгата. Со сигурност гледаме доказ за тоа додека се приближуваме кон крајот. Книгата на Даниел, запечатената книга, станува сè повеќе и повеќе отворена, па така знаењето се зголемува, што е само еден знак за фактот дека се приближуваме до крајот на времето.

Исто така треба да запомниме дека Евреите биле заслепени, нивните умови ќе бидат слепи, сè додека не се приближи последното време. Тогаш ќе биде тргнат превезот, **2 Кор. 3:14-16.**

**E. Даниел 12:5‑13**

**Тогаш јас, Даниел, погледав и ете пред мене стојат други двајца, еден од едната страна на реката, а друг од другата страна на реката. 6 Едниот му рече на човекот со ленена облека, кој стоеше над реката: “Кога ќе биде крајот на овие чудни работи?” 7 И чув, кога човекот со ленената облека, што се наоѓаше над реката, откако ја крена десната и левата рака кон небото, се заколна во вечно живиот дека сето тоа ќе се изврши за време од три и пол години, кога ќе заврши истоштувањето на Светиот Народ. 8 Јас го чув тоа но не го разбрав, па затоа прашав: “Господаре мој, како ќе заврши сето тоа?” 9 Тој одговори: “Оди си Даниеле, зашто тие зборови се сокриени и запечатени до последното време. 10 Многумина ќе се очистат, ќе се избелат и ќе бидат искушани; безбожниците ќе си останат безбожни, и никој од нив нема тоа да го разбере, само мудрите ќе разберат. 11 Од времето, кога ќе се прекрати секојдневната жртва и ќе се постави Гнасниот Пустошник, ќе минат илјада двесте и деведесет денови. 12 Блажен е оној што чека и ќе дочека илјада триста триесет и пет дена. 13 А ти оди кон својот крај, и отпочини. И ќе останеш да го добиеш својот дел на крајот од времето.”**

Не треба да заборавиме дека Даниел сè уште стоел покрај реката и дека главите 10-12 се поврзани, тие се една визија. Според тоа, мажот облечен во ленено платно е истиот маж спомнат во **10:5-6**, Господ Исус Христос. Го гледаме мажот облечен во ленено платно, се колне во Севишниот дека нема да трае уште долго. Ревидираниот превод вели: нема да се одлага повеќе, затоа што ќе има само уште 3 ½ години или 42 месеци, **Отк. 13:5**, што е точното време дадено од мажот облечен во ленено платно.

**1. Стх. 7** Четириесет и два месеци (последната половина од Маките позната како “Големите маки”) е еднаква со Даниеловите 3 ½ години во **12:7**. Така гледаме дека Даниел и Откровение се согласуваат за времето на крајот. Исто така гледаме дека Даниел, **стх. 8**, не разбира и го повторува прашањето. Не му е дадено објаснување, и кажано му е да си продолжи по својот пат, затоа што зборовите биле затворени и запечатени сè до последното време кога разумните ќе разберат, **стх. 9, 10**.

**2. Стх. 11‑12** Гледаме дека и други две мерки на време му биле откриени на Даниел: 1290 и 1335 дена. Овие денови треба да ги означуваат деновите кога дневните жртвувања ќе престанат и гнасното опустошување ќе настапи, што знаеме дека ќе биде во средината на 70тата седмица на Даниел, **Дан. 9:27**.

Нам не ни е кажано кон кои два настана водат овие две мерки. Ние знаеме дека после враќањето на Господ на крајот на Големите маки, можно е да има други настани од национална важност за Евреите кои ќе настапат пред воспоставувањето на Милениумското Царство.

**3. Стх. 13** Во оваа крајна визија, чиј заклучок е последниот стих, гледаме дека Даниел ја имал привилегијата да го види и да го слушне гласот на Господ. Работата на Даниел завршила. Настапило време за одмор. Му било кажано да оди по својот пат, да замине дома и да се одмара, сè додека не дојде повикот до него да замине од Вавилон во небесната земја.

Во последниот стих гледаме дека кога времето на незнабошците ќе приврши, Даниел ќе го добие својот дел. Не ни е кажано што е тој дел. Ние може да препоставиме дека ќе биде позиција со важност. Со ова завршува книгата на Даниел.

\_\_\_\_\_